
   Hoofstuk 1 
 
   Die ergerlike stem van haar man dring deur tot Melissa waar sy in die hospitaalbed Iê en sukkel om van die narkosenewels ontslae te raak. Iemand antwoord hom kalm, en sy konsentreer om na die stemme te luister. 
 
   "Meneer Collins, ons het u vrou se lewe gered!" herken sy dokter De Beer se stem. 
 
   "Jy hamer net op my vrou se lewe! Wat van dié van my ongebore kind?" 
 
   Andrew Collins se bars, verwytende woorde trek 'n sleepsel pyn deur Melissa se bewussyn. 
 
   "Die fetus was reeds dood voordat u vrou hier opgeneem is! Daaraan kon ons niks doen nie! Maar dit is egter ons plig om lewens te red waar moontlik - ook die van u vrou!" kom die dokter se stem nou effens harder, betigtigend. 
 
   "Maar waarom die kind? Die vorige keer het sy geval en my kind verloor. Wat het sy dié slag aangevang?" vra Andrew, en Melissa krimp ineen toe sy aantyging haar tenger liggaam soos 'n geselhou laat ruk. 
 
   "Meneer Collins, jy praat asof dit net jy is wat 'n kindjie verloor het! Ek ken Melissa, en ek weet sy sal nooit iets doen om 'n ongebore lewetjie in die weegskaal te plaas nie! Sy het nie nou hierdie verwyte van jou nodig nie; sy het nou al jou liefde en simpatie nodig!" Dokter De Beer se ontevrede stem het nou die "u" vir "jy" en "jou" verruil. 
 
   "Moenie vir my preek nie, Dokter! Ek wil steeds weet wat sy agter my rug aangevang het dat sy ook hierdie kind verloor het?" 
 
   Dokter De Beer frons en kyk stip na die ontevrede man hier voor hom. Andrew Collins het 'n groter probleem as wat hy ooit self sal erken, besef hy, want soos hy nou daar staan, weet hy glad nie wat aanleiding tot Melissa se toestand gegee het nie! En dít terwyl juis hý die oorsaak daarvan is! Net soos die vorige keer! 
 
   "Jy het haar aangerand, Andrew Collins! Net soos die vorige keer! Toe moes Melissa jou al gerapporteer het soos ek haar aangeraai het. Maar haar jammerhartjie het die oorhand gekry nadat jy met allerhande verskonings en beloftes vorendag gekom het!" beskuldig die hoogs ontevrede man voor hom nou sommer trompop. 
 
   "Is dit wat sy jou vertel het, Dokter? Sy moes deurmekaar van die skok gewees het, want daar bestaan nie 'n moontlikheid dat ek aan my vrou sal slaan nie. Genugtig, ek brand dan om 'n erfgenaam vir my miljoene te kry! Waarom sal ek so iets doen?" 
 
   "Wel, as jy só aangaan, Collins, sal jy nooit 'n erfgenaam hê nie! Jy sal eers moet aanvaar dat jy dringend hulp nodig het!" 
 
   Andrew se skor, lelike lag skeur deur Melissa se gemoed waar sy so stil soos 'n muis Iê, te bang om hom te laat agterkom sy het hulle hele gesprek gehoor. 
 
   "Wil jy my nou wysmaak dat ek 'n kopdokter nodig het?"
 
    "Solank dit jou houding is, sal ek nie eens probeer nie, maar ja, jy sal moontlik baat vind by 'n sielkundige. Ek moet nou gaan. Moet Melissa nie wakker maak en onnodig ontstel nie. Sy het 'n uiters moeilike tyd agter die rug." 
 
   Melissa hoor die dokter wegstap, en dan Andrew se afgemete voetstappe wat haar bed nader. Steeds Iê sy doodstil. Geen ooglid wat verroer nie, net maar die ligte deining van haar bors is te bespeur. Hy kom naby haar tot stilstand, die bekende geur van sy naskeermiddel in haar neus. Sy voel die broeiende oë op haar voordat sy hom hoor omdraai en na die venster toe stap. Versigtig loer sy deur skrefiesoë. Hy staan met sy hande agter die rug saamgeklem en tuur deur die ruit. 
 
   "Dit is nou genoeg! Twee jaar van my lewe is vermors! Teen hierdie tyd moes die vroumens al vir my 'n erfgenaam gegee het!" grom hy, en Melissa skrik toe hy skielik omswaai en sy vuis hard op die bed se reling laat neerkom. 
 
   Hy merk egter nie hoe sy ruk nie, want met lang treë is hy reeds op pad uit. 'n Sug van verligting ontsnap haar gespanne bors, en sy wonder of ' n mens seerder en nog meer verneder kan voel as wat sy op hierdie oomblik voel. Traag stoot sy haar lang, donker hare effens weg uit haar grysbleek gesig. Haar blou oë staar nikssiende deur die venster na die bleek hemelruim terwyl haar gedagtes in die afgelope twee jaar rondmaal. 
 
   Aan die begin was sy vas oortuig van haar liefde vir Andrew Collins. Sy skielike, ernstige hofmakery het haar, die twee en twintigjarige onderwyseres, oorweldig. Hoewel hy heelwat ouer as sy was, het hulle goed gekommunikeer en sy volwasse lewensuitkyk en natuurlike sjarme het van haar 'n koningin in sy geselskap gemaak. Daarbenewens was hy skatryk en uiters gesog onder die ongehude meisies! 
 
   Melissa het geweet dat hy jare lank verloof was aan Sandra Nielsen, 'n topmodel, maar dat die verhouding verbreek is, en opgetoë oor wat met haar aan die gebeur was, het sy nooit gevra of gewonder nie. Dit was vir haar genoeg dat hy juis vir haar gekies het en boonop haastig was om te trou. Haar ouers wou gehad het hulle moes eers wag met 'n oorhaastige trouery en mekaar eers beter leer ken. Maar Andrew het aangedring op 'n spoedige troue, en beweer dat 'n lang verhouding vooraf niks aan sy liefde vir haar sal verander nie. Boonop het hy aangevoer dat hy reeds dertig jaar oud is en nie verder tyd wil mors nie. Hy het gesê hy wil nie 'n ou man wees wanneer sy eerste kind gebore word nie! 
 
   Min het Melissa toe kon raai dat sy haas juis om 'n nasaat gegaan het. 'n Naamgenoot en erfgenaam was 'n obsessie by hom, aangesien hy nie ander familie gehad het nie. Sy ouers was albei oorlede en hy, as enigste kind, het hulle miljoene geërf. 
 
   Haar oë gaan stadig toe terwyl sy dink aan die eerste maande na die troue. Skielik het sy haar in 'n koorsagtig gejaagde lewe van partytjies, byeenkomste, onthale en soveel ander geleenthede bevind wat bloot om statusonthalwe bygewoon moes word. Daar was min tyd om te bou aan hulle huwelik en sy was uiters teleurgesteld toe sy nie 'n verdieping in hulle verhouding kon maak nie. Inteendeel, Andrew het haar soms weke aaneen alleen gelos, en dan weer sy opwagting by die huis gemaak sonder 'n verduideliking oor waar hy was. 
 
   'n Rilling trek deur Melissa se pyngevulde liggaam toe sy die eerste keer onthou wat sy hom na sy afwesigheid uitgevra het. Hy het iets gemompel van konferensies wat hy bygewoon het, maar nie daarop uitgebrei nie. Om hom te wys dat sy in sy werk belangstel, het sy verder uitgevra, en toe verander hy binne 'n oogwenk in 'n woedende inferno. Hy het getier dat sy kom en gaan niks met haar te doen het nie, en dat sy hom moet ophou uitvra asof hy 'n misdaad gepleeg het. 
 
   Sy het verskrik na hom geluister, en aanvanklik gedink dat hy maar net moeg is. Toe sy nader tree en haar hand kalmerend teen sy bors lê om hom te verseker dat sy geen kwade bedoelings met haar vrae gehad het nie, en dat sy vir hom goeie nuus het, naamlik dat sy swanger is, het hy eers woedend geraak. Hy het haar driftig met brute krag van hom af weggestamp sodat sy hard teen die ysterskerm voor die kaggel geval het. Sy voel nou nog die skeurende pyne wat deur haar liggaam getrek het. 
 
   Hy het nog etlike oomblikke lank met woede in sy oë na haar gegluur, en skielik sy oë geknipper asof hy uit 'n diep slaap ontwaak. 
 
   "Melissa! Genugtig, wat het jy oorgekom? Kom, laat ek jou ophelp!" het hy skielik sorgsaam en bekommerd uitgeroep. En toe sien hy die baie bloed. 
 
   "Kyk hoe bloei jy! Waar het jy seer, of waar is jy stukkend?" het hy bekommerd gevra terwyl hy haar opgetel en na sy motor toe gedra het. 
 
   Sy het hom nie geantwoord nie. Sy kon op daardie oomblik nie sy optrede begryp nie. Haar hart was stukkend, want sy het geweet waar al daardie bloed vandaan gekom het. 
 
   Dit was haar eerste miskraam, en in 'n oomblik van swakheid het sy vir dokter De Beer vertel hoe dit gebeur het dat sy geval het. Hy het haar aangeraai om Andrew te rapporteer, maar steeds wou sy nie die skrif aan die muur sien nie. Veral nie nadat Andrew vol berou en met mooi beloftes en 'n yslike ruiker blomme by haar opgedaag het nie. 
 
   'n Rukkie lank het dit goed gegaan, en hulle het sommer gou weer probeer dat sy moes swanger raak. Maar dit wou nie gebeur nie, en Andrew was weer al meer uithuisig met die verskoning dat hy sake op ander plekke gehad het om af te handel. Die kere wanneer hy wel tuis was, het hy hom aan haar onttrek, en daar was dikwels 'n glas met sterk drank in sy hand. Die enkele kere wat sy toenadering gesoek het omdat sy erg alleen en afgeskeep gevoel het, moes sy dikwels met 'n lelike afjak tevrede wees. Of het hy haar beskuldig dat sy nie eens vir hom 'n erfgenaam kon gee nie. 
 
   Tog het hy ten minste een keer per maand daarop aangedring om by haar te slaap sodat hulle aanhou kon probeer om 'n erfgenaam te verwek. Bang vir sy onvoorspelbare uitbarstings, het sy hom nie gekeer nie. Melissa het al meer op haar huishulp, Bongiwe, gesteun om haar eensaamheid te verlig. Die mollige, moederlike vrou het 'n anker in haar lewe geword. 
 
   En toe, onlangs, raak sy weer swanger. Sy kon nie wag dat Andrew van een van sy vele wegglipweke moes terugkom om hom die goeie nuus te vertel nie. Die hoop was egter spinnerakdun in haar dat hierdie nuus nuwe lewe in hulle reeds afgeskilferde, dooie huwelik sou blaas; dat sy hiermee miskien nog iets van 'n lewe vorentoe met Andrew kon red. 
 
   Andrew het haar sekondes lank met emosielose oë aangekyk nadat sy opgewonde die nuus aan hom bekend gemaak het. Toe het 'n diaboliese lig in sy oë begin smeul terwyl hy met afgemete treë op haar afgestap gekom het. 
 
   "Dit is nie my kind nie! Waarom sal jy nou skielik swanger wees as jy nie rondgeneuk het nie? Dink jy ek is onnosel? Jy is natuurlik desperaat om my 'n erfgenaam te gee sodat jy kan deel hê in sy erfenis! Wel, vergeet daarvan! Ek bemaak niks aan 'n ander man se telg nie!" het hy die woorde sissend uitgespoeg. 
 
   Melissa was so geskok dat sy met trae begrip gesien het hoe hy sy hand lig om haar deur die gesig te klap, maar sy kon nie beweeg nie. Die woede en krag agter sy hou het haar laat steier, maar sy het genadiglik staande gebly deur aan die deurkosyn vas te hou. Dog, Andrew was byna berserk, en het haar 'n vuishou in die maag gegee wat haar vooroor laat vou en in 'n krullende bondel pyn laat neersak het. Sy hoor nou nog sy duiwelse lag terwyl hy van haar af wegstap, en sy voel nou nog die warm bloed wat haar klere deurweek het. 
 
   Bongiwe het haar eers baie later daar aangetref. Dit was sy wat gesorg het dat 'n ambulans haar kom haal hospitaal toe. Melissa kry nou skaam en voel erg verneder toe sy onthou hoe sy stotterend vir dokter De Beer vertel het wat gebeur het. 
 
   Melissa voel hoe die een koue rilling na die ander deur haar liggaam trek. Sy het lankal nie meer illusies omtrent haar en Andrew se huwelik nie, maar steeds het sy soos 'n goeie, getroue vrou aan sy sy gebly. Nou is sy egter bang vir hom! Daar is fout met Andrew; sy stem saam met dokter De Beer, maar sy weet ook, net soos hy, dat Andrew dit nooit sal erken nie. Sy sien nie meer kans om saam met hom te lewe nie! 
 
   Saggies streel sy met haar hande oor haar buik terwyl trane onder haar lang wimpers uitpers. Weereens is die mensie wat daar moes groei, wreed van haar af weggeruk deur 'n man wat nie wi! aanvaar dat hy dringend sielkundige hulp nodig het nie. Hy het twee van haar kindertjies so te sê vermoor, en sy weet nie of sy hom ooit daarvoor sal kan vergewe nie! Sy huil haar hartseer uit en raak later moeg aan die slaap. 
 
    
 
   Die volgende oggend kom besoek dokter De Beer haar. Hy ondersoek haar deeglik en knik dan tevrede. 
 
   "Dinge lyk goed, Melissa. Jy kan môre huis toe gaan." 
 
   Verskrik kyk sy na hom, vrees in haar oë. 
 
   "So ... so gou al?" prewel sy. 
 
   "Vroutjie, jy hoef nie na Collins toe terug te gaan nie! Hierdie keer kan jy hom nie daarmee laat wegkom nie! Die man het hulp nodig! Hy kan 'n gevaar vir die samelewing wees, want dit wil soms voorkom of hy 'n gesplete persoonlikheid het: die een oomblik die vriendelikheid vanself, en die volgende oomblik net die teenoorgestelde! As dit nie dit is nie, is daar iets anders met hom verkeerd, en jy sal nie by hom veilig wees nie!" 
 
   "Ek ... ek het besluit om hom te verlaat, Dokter."
 
   "Het jy dit al vir hom gesê?" 
 
   "Nee ... nee, hy was nog nie by my nie. Ek ... ek sal maar eers huis toe gaan en my goed inpak voordat ek hom sê. Maar ... maar mag ek asseblief nog 'n ekstra dag hier bly?  Ek … ek het 'n bietjie tyd nodig om die nodige moed en krag bymekaar te skraap vir wat vir my voorlê," pleit sy. 
 
   "Natuurlik, Melissa. Al het jy die baba verloor, en ook heelwat bloed, is jy verder heeltemal gesond as 'n mens by die kneusplekke op jou gesig en maag verbykyk, maar ek gun jou nog 'n dag hier." 
 
   Melissa bel huis toe en is verlig toe Bongiwe antwoord. Sy vertel haar dat sy oormôre huis toe kom. Bongiwe sê dit is goed, want meneer Andrew is tans weer op een van sy sakereise. Haar antwoord spreek boekdele, en Melissa neem haar voor om sommer dadelik met Bongiwe oor haar voorgenome planne te gesels wanneer sy tuiskom. 
 
    
 
   Toe die taxi Melissa die daaropvolgende dag tuis besorg, is dit Bongiwe se moederlike gesig met die gitswart, vriendelike oë en blink wittand glimlag wat haar inwag. 
 
   "Bongiwe! Ek is so bly jy is hier," sê Melissa en haar skraal vingers omklem die sterk hand wat so gerusstellend in hare lê. 
 
   "Kom ... kom, ek het 'n lekker pot tee gemaak, en ook van daardie lekker klappertertjies gebak waarvoor jy so lief is," sê sy terwyl sy Melissa moederlik die huis inhelp. 
 
   "Dankie ... baie dankie, my ou moedertjie!" 
 
   Eers toe hulle koppies albei leeg is, kyk Bongiwe ernstig na haar voordat sy praat. 
 
   "Wat gaan jy maak, Melissatjie?" 
 
   "Ek kan nie langer by hom bly nie, Bongiwe! Ek gaan hom om 'n egskeiding vra!" borrel die woorde haastig by haar mond uit. 
 
   Bongiwe is nie geskok nie. Sy knik goedkeurend, want wie weet beter as sy wat hierdie arme vrou al alles onder Andrew Collins moes deurmaak. Sy, wat Bongiwe is, weet van die lipstiffiemerke aan Andrew se naweekhemde en tydens sy sogenaamde sakereise, maar sy het nog altyd daaroor stilgebly. Sy ken immers meneer Collins se humeur! 
 
   "Was Meneer by jou in die hospitaal?" vra sy huiwerig. 
 
   “Ja, maar ek het voorgegee dat ek slaap, en tot my verdere vernedering alles gehoor wat hy teenoor my dokter kwytgeraak het," sê Melissa skor en vertel dan vir Bongiwe wat sy alles gehoor het. 
 
   "Dié man betaal my salaris, maar hy is nie 'n goeie man nie! En terwyl jy nou besluit het om hom te verlaat, kan ek jou maar vertel wat ek weet." 
 
   Melissa se oe rek. "En dit is?" 
 
   Bongiwe se digte wimpers versluier momenteel haar oë. 
 
   "Hy het sy verhouding met Sandra Nielsen hervat ... 'n geruime tyd terug al. Al die kere wat hy so kamma moes weggaan weens sy werksverpligtinge, het hy haar saamgeneem. Ek maak nie sommer praatjies nie. Ek het dikwels serpe met haar naam op tussen sy klere in sy naweektas gekry, om nie te praat van die paar kere toe daar selfs vroueonderklere in was nie!" 
 
   "Toe maar, Bongiwe, ek glo jou, want ek het dikwels vreemde parfuum aan sy klere geruik wat ek laat droogskoonmaak het. AI waaroor ek wonder, is waarom het hy nie destyds met Sandra getrou nie? Dit was tog gou na die huwelik vir my duidelik dat hy my nie regtig liefgehad het nie!" 
 
   "Wel, Melissa, huishulpe het nou maar eenmaal die gewoonte om onder mekaar te praat, en daarom kan ek jou daarop antwoord. Ou mevrou Nielsen - Sandra se ma - se Annie het gehoor toe Sandra en haar ma op 'n dag gepraat het. Sandra wou met haar loopbaan voortgaan en nie haar figuur deur 'n swangerskap bederf nie. Sy het toe erken dat sy glad nie omgee dat hy jou gebruik om eers 'n erfgenaam te bekom voordat hy met haar trou nie! Daarom dat Meneer toe sommer so haastig met jou getrou het nadat hy jou voete onder jou uitgeslaan het met sy mooipraatjies!" 
 
   "Ja, ek was darem maar 'n sot, nè? En al die tyd was Sandra deel van sy komplot! Selfs haar ma het daarvan geweet! Kan 'n mens dan so 'n verwronge siel hê? En deur hulle barbaarse komplot het hulle my twee ongebore babas vermoor! Maar die Here gee, en die Here neem, soos Hy goeddink, Bongiwe. Miskien sal ek eendag verstaan waarom ek nie 'n kindjie saam met Andrew moes grootmaak nie!" 
 
   "Waarheen gaan jy, Lissatjie?" vra Bongiwe, en Melissa voel hoe warm trane agter haar ooglede prik by die aanhoor van die troetelnaam. 
 
   "Voorlopig na my ouers toe. Ek sal hulle nog bel. Weet jy wanneer Andrew terug sal wees?" 
 
   "Hy het iets gemompel van Maandag oor 'n week. En jy hoef nie bang te wees nie, want ek sal sorg dat ek daardie dag heeldag hier rond is as jy my dalk nodig kry," verseker die goedige vrou Melissa toe sy die onmiddellike spanning in haar merk. 
 
   "Dankie, Bongiwe, baie dankie. Jy sal nie weet wat jou getroue ondersteuning in hierdie moeilike tyd vir my beteken nie!" 
 
   Die res van die dag rus Melissa, en daardie aand nadat Bongiwe na haar woonstel in die tuin toe is, gaan sy vroeg bad en klim sommer dadelik in die bed. Sy het besluit om eers met Andrew oor haar besluit te praat voordat sy haar ouers laat weet, en het dus niks van haar voornemens laat deurskemer toe sy vroeër met hulle in verbinding was nie. 
 
    
 
   Soos die dae die een na die ander verbygaan, word Melissa liggaamlik sterker en gesonder, maar haar gees bly verwond en rou. Sy gebruik die lang ure van elke dag om haar klere in te pak sodat alles gereed is wanneer Andrew arriveer. Sy weet dat sy nie 'n enkele dag langer as wat nodig is saam met hom onder een dak wil bly nadat sy hom haar besluit meegedeel het nie. 
 
   Amper begewe haar moed haar, sodat sy sommer net vir hom 'n briefie wil los en vertrek, maar dan praat sy haarself weer moed in. 
 
   Die Sondagaand voor sy terugkoms voel Melissa die spanning erg in haar oplaai, en toe sy dit nie meer kan verduur nie, gaan sy stil op haar knieë om krag en moed van haar Meester te vra. Daarna klim sy in die bed en skakel vasberade die bedliggie af om te probeer slaap sonder om 'n slaappil te drink. 
 
    
 
   Hoofstuk 2 
 
   Melissa het toe wel die aand vroeg aan die slaap geraak, maar die welverdiende rus word haar egter nie gegun nie. Dit was pas elfuur toe sy wakker skrik en besef dat dit 'n harde geluid was wat haar wakker gemaak het. Dan hoor sy sleutels ratel, en sy besef dadelik dat dit die toeslaan van die voordeur was wat haar gewek het. En net een mens het sleutels vir daardie deur behalwe syself, en dit is Andrew! Hy moes besluit het om vanaand al terug te keer, styg die kommerwekkende wete in haar op. 
 
   Sy het nie lank tyd om haar paniek te verwerk nie, want die volgende oomblik gaan die kamerlig aan en staan Andrew breed en grynslaggend in die deur terwyl sy oë op haar brand. Die wilde blik in sy kykers vertel vir haar net een storie: Andrew is weer nie wat hy moet wees nie, en haar moed sak tot in haar skoene. 
 
   "Groet jy my nie?" vra hy bars. 
 
   "Naand ... Andrew. Ons ... ek het jou eers more verwag ... " stamel sy verbouereerd. 
 
   "Wel, ek is nou hier, en nou kan jy my vertel waarom jy dit weereens nodig geag het om te sorg dat jy my kind verloor!" 
 
   "Maar, Andrew! Weet ... weet jy dan regtig nie wat gebeur het nie? Dit ... dit was dan jy! Jy het my in die maag geslaan!" kan sy dit nie keer om te sê nie. Hoe durf hy telkens die skuld voor haar deur Iê? 
 
   "Jy is gek, vroumens! Jy en jou dokter albei! Dink julle ek sal nie onthou as ek so iets gedoen het nie?" snerp hy. 
 
   "Jy ... jy … daar is iets met jou verkeerd, Andrew! Jy sal moet hulp kry!" kreet sy dit magteloos uit terwyl sy in elk geval weet dat dit nie sal help nie, en sy is reg! 
 
   "O nee, Melissa! Daar is niks met my verkeerd nie. Jy is die een wat moet hulp kry, want jy vermoor onskuldige, ongebore kinders. En laat ek nou vir jou sê: jy sál vir my 'n kind in die wêreld bring, verstaan jy? Al moet ek jou die hele nege maande in hierdie kamer toesluit en laat oppas sodat jy niks kan aanvang om die kind te verloor nie!" 
 
   Melissa voel hoe rillings van vrees deur haar liggaam trek, maar besluit om in elk geval die bul by die horings te pak. Hoe gouer sy hier kan wegkom, hoe beter! 
 
   "Nee, Andrew! Ek wil 'n egskeiding hê, want ek weier om langer saam met jou te leef! Jy het hulp nodig, en solank jy weier om dit te erken, sal ek gedurig in vrees lewe," antwoord sy driftig, en is self verbaas omdat haar stem so sterk klink. 
 
   Asof hy nie gehoor het wat sy pas gesê het nie, stap hy met doelgerigte treë op haar af, sy oë vasgenael op haar fyn, deurskynende nagrokkie wat haar borste aanloklik vertoon. Sy sien hoe hy stuk-stuk van sy klere ontslae raak, en vrees laat die bloed in haar are stol sodat sy net met wydgerekte oë haar kop magteloos kan skud en haar bewende hande afwerend voor haar hou. 
 
   Andrew buk vinnig by haar. In een blitsige beweging pluk hy haar nagrokkie oor haar kop en pen haar op die bed vas. 
 
   "Ag, Here, help my, asseblief!" prewel sy en voel hoe haar tande opmekaar begin klapper. "Bongiwe ... !" is haar laaste kreet voordat hy wreed sy mond op hare neerbring om te keer dat sy verder om hulp roep, terwyl sy hande skroeiend, vernederend oor haar liggaam beweeg. 
 
   Sy wil hom aan sy lippe of tong byt, maar asof hy dit te wagte is, ruk hy sy mond weg en druk haar mond met 'n stuk van die duvet toe. 
 
   Melissa spartel om onder sy swaar liggaam uit te kom, maar besef gou dat dit hopeloos is, want dit is asof daar 'n dier in Andrew gevaar het wat geen teenstand sal duld nie. Magteloos rol die warm trane oor haar wange; krap sy met haar naels sy gesig vol bloedstrepe, maar hy hou nie op voordat hy sy drange bevredig het nie. Eers dan rol hy van haar af terwyl hy tevrede roggellag. 
 
   Melissa kruip van die bed af en vou die laken beskermend om haar naakte liggaam, terwyl sy strompelend na die badkamer toe beweeg en die deur agter haar sluit. Sy draai die stortkrane wyd oop en staan lank onder die pietsende waterstraaltjies terwyl sy hard probeer om die vernedering van wat sy so pas ervaar het, te verwerk. Maar selfs lank nadat sy die krane toegedraai en haar met driftige hale drooggevryf het, voel sy steeds siek tot baie diep in haar binneste. 
 
   Haar eie man, die man vir wie sy pas 'n egskeiding gevra het, het haar verkrag! 
 
   "Gaan jy dan nooit vanaand uit daardie badkamer kom nie, my vrou?" roep Andrew uit die kamer uit, en haar gekneusde liggaam ruk styf. Nou klink hy weer heeltemal normaal! Maar dúrf sy dit waag om weer kamer toe te gaan? 
 
   "Melissa? Haai, jy het tog nie in die badkamer aan die slaap geraak nie, het jy?" vra hy nou by die deur, en sy sien hoe die handvatsel draai. "En waarom is die deur toegesluit? Ek wil graag inkom, want my gesig is vol bloed soos jy my gekrap het! Jy is stout, weet jy? Dit was nie nodig dat jy op die manier vir my moes wys hoe jy na my aanraking verlang het nie! Maar toe maar, ek vergewe jou, want ek het na jou ook verlang." 
 
   "Genade, kan een mens in so 'n kort rukkie so vreemd optree?" prewel Melissa amper geluidloos. "Gaan weg, Andrew!" kreet sy dit dan harder uit. 
 
   "Maar waarom?" vra hy en sy kan hoor hy staan steeds voor die deur. 
 
   "Ek het jou gesê ek wil 'n egskeiding hê. Ek het jou nie meer lief nie. En as jy weet wat goed is vir jou, moet jy sorg dat hierdie egskeiding blitsig afgehandel word," antwoord sy terwyl sy voel hoe koue woede met die seer en vernedering in haar meng. 
 
   "Wat ... bedoel jy?" hoor sy die aarseling in sy stem, en dit gee haar moed om vasberade voort te gaan. 
 
   "Ek bedoel maar net dat ek bewyse het van al die kere wat jy en Sandra Nielsen jolyt gaan hou het terwyl ek tuis op jou gesit en wag het; dat daar mense is wat bereid is om te getuig dat dit elke keer jou skuld was dat ek my baba verloor het! Ek en my getuies sal jou hof toe neem indien jy nie bereid is om my so gou moontlik 'n egskeiding toe te staan nie! Ek waarsku jou!" 
 
   "Waar ..  waar kom jy aan al ... hierdie dinge?" vra hy versigtig, en skielik wonder Melissa agterdogtig of Andrew werklik sielkundige hulp nodig het, en of hy sommer net baie slu is! 
 
   "Ek is lankal nie meer die goedgelowige jongmeisie wat jy wou gebruik om 'n erfgenaam te kry nie, Andrew! Ek weet alles, en ek sal jou skelmstreke in die hof uitlap indien jy nie hierdie huwelik laat ontbind nie! En nou moet jy loop, want ek wil nie in jou gesig vaskyk wanneer ek hier uitkom nie. En moenie dink jy kan my flous nie, daarvoor sal ek sorg," sê sy beslis terwyl sy omdraai en die badkamervenster wyd oopmaak. "Bongiwe ... !Bongiwe ... !" roep sy luid totdat sy sien die woonstel se lig word aangeskakel en kort daarna die deur sien oopgaan. "Kom asseblief hierheen!" 
 
   Stil en verslae sluip Andrew by die huis uit. Hy was nog altyd die een wat gemaak het soos hy wil - nie die een wat moes stilbly en luister nie! Iewers in sy brein lui 'n klokkie waarskuwend, wil-wil die woede weer die oorhand oor hom kry, maar willoos stap hy aan, klim in sy motor en ry met skreeuende bande weg. 
 
   Met verligting sluit Melissa die badkamerdeur oop en kyk vas in Bongiwe se wydgesperde, donker oë. 
 
   "Lissatjie ... ! Wat het gebeur?" fluister die mollige vrou en hou haar arms wyd oop vir Melissa wat met 'n gesmoorde snik teen die ouer vrou se bors aankruip. 
 
   Eers lank nadat Melissa kalmer geword en hulle elkeen 'n koppie tee gedrink het, vertel Melissa met 'n rou stem vir Bongiwe wat gebeur het. Daarna sit sy saam met Bongiwe die vroeë oggendlig en inwag. Bongiwe vertel haar beslis dat sy ook nie langer vir Andrew gaan werk as Melissa weg is nie. Sy sal 'n rukkie na haar familie toe gaan, maar belowe om vir Melissa na haar ouers se adres toe te skryf. 
 
   Ten spyte van Bongiwe se dringende advies, weier Melissa om die polisie van die verkragting in kennis te stel. Sy wil ook nie 'n dokter gaan spreek nie. Die vernedering om te moet erken dat haar eie man haar verkrag het, sal die hele situasie net vererger! Al wat sy wil doen, is om hier weg te kom en Andrew nooit, ooit weer te sien nie. Selfs haar ouers mag nie van laas nag weet nie, besluit sy. Wat hulle betref, kom sy bloot huis toe omdat sy gaan skei! 
 
   Al is nie een van hulle juis honger nie, dring Bongiwe nogtans aan dat Melissa eers ontbyt eet voordat sy haar ouers bel om te sê waarom sy huis toe kom en hoe laat sy gaan ry. 
 
   Die vertraging veroorsaak dat sy kort na halfnege die oggend 'n onverwagte besoeker kry. Bongiwe bring die man na die sitkamer waar Melissa gereed staan om te ry. Soos sy reeds besluit het, het sy haar ouers nie alles vertel nie, net dat sy huis toe kom vir 'n rukkie om die egskeiding te verwerk. Oor die egskeiding kan hulle later praat. 
 
   Sy lig dus haar wenkbroue vraend toe sy na die middeljarige, netjiese man met die skerp oë kyk, en dan val haar blik op die aktetas in sy hand.
 
   “Goeiemôre, mevrou Collins. Ek is Potgieter, 'n prokureur," stel hy homself voor. 
 
   "Môre, meneer Potgieter. Waaraan het ek jou besoek te danke? Ek is op pad en nogal haastig. Nie dat ek ongeskik wil wees nie, maar ek het ver om te ry," verduidelik sy verskonend. 
 
   "Mevrou, om dan sommer met die deur in die huis te val: u man het my laat gisternag tuis kom spreek in verband met 'n skeisaak so spoedig moontlik," sê hy en klink effe ongemaklik. 
 
   "Dit is heeltemal korrek, Meneer," sê Melissa, verbaas dat Andrew so gou aan haar versoek gehoor gegee het. 
 
   "Aangesien meneer Collins binnekort oorsee vertrek, en hy my vertel het dat u moontlik ook binnekort hiervandaan sal verhuis, het ek alles gereed gemaak sodat u my van die nodige handtekeninge kan voorsien. Dit is nou te sê as u saamstem met sy voorstelle in verband met die verdeling van besittings, onderhoud en so aan ... " 
 
   "Ek sal teken, sonder enige voorbehoud. Ek wil níks van hom hê nie! Die enigste voorwaarde is dat daar geen klad op my naam moet wees nie." 
 
   "Maar, Mevrou, die wet sê -" 
 
   "Ek wil niks hê nie!" val sy hom driftig in die rede. "Behalwe 'n skeibrief." 
 
   Die ongeloof op Potgieter se gesig laat haar effens treurig glimlag. 
 
   "Meneer, geen geld kan dit regstel wat hy my aangedoen het nie. Ek sal my lewe van voor af moet aanpak." 
 
   "Andrew Collins is een van die rykste sakemanne in die stad. Ek is wel nie sy prokureur wat sy sake doen nie, maar ek weet wat aangaan en was dronkgeslaan toe hy my laatnag met die saak genader het!" 
 
   "Hy is seker bang ek sal sy kleivoete aan sy eie prokureur blootstel," sê sy venynig. 
 
   "Hy het my laat verstaan dat julle egskeiding gegrond is op die feit dat julle onversoenbaar is omdat daar gebrek aan belangstelling en kommunikasie is, maar uit u gepraat lei ek af dat u nie daarmee saamstem nie. Indien daar ander ... e ... leliker redes bestaan, waarom hom nie geldelik laat boet daarvoor nie?" dring Potgieter aan. 
 
   Melissa sug. "Meneer, ek het onweerlegbare getuienis van egbreuk. Ook is daar 'n getuie wat bereid is om te verklaar dat Andrew onder valse voorwendsels met my getrou het. Hy is ook die oorsaak daarvan dat ek twee miskrame die afgelope twee jaar gehad het omdat hy my aangerand het. Van ... van die ander dinge wil ek nie eens praat nie ... " 
 
   "Vandaar die blou merke?" vra hy sag en beduie na haar wang en boarm toe sy skielik stilbly en sy deurdringende oë probeer ontwyk. 
 
   "Ja ... Ek het deeglik betaal omdat ek destyds nie na my ouers se waarskuwings wou luister nie en alte voortvarend toe-oë in hierdie huwelik gestap het. Dankie vir u moeite, en hier is my ouers se adres indien jy met my in verbinding moet tree. Hulle sal altyd weet waar ek my bevind," antwoord sy sag en oorhandig een van haar pa se visite-kaartjies aan hom. 
 
   "Dokter Louis Marais van Edenburg? Hy is jou pa?" vra Potgieter opgewonde nadat hy die kaartjie bestudeer het. 
 
   "Ja, en daarvan gepraat: ek verkies my nooiensvan na die egskeiding, asseblief." 
 
   "Ons was kamermaats op universiteit! Dit wil sê as hierdie dieselfde Louis Marais is wat ek geken het en wat ook vir dokter geleer het!" 
 
   "Ek sal dit tog aan Paps noem, maar jy het mos nou die adres. Bel of skryf gerus vir hom. Of gaan besoek hulle indien jy eendag in die omgewing is." 
 
   "Ai, ek sal hom graag weer wil sien! Goed, mevrou Collins, of mag ek maar sê Melissa? Ek handel die saak vir jou so spoedig moontlik na die beste van my vermoë af. En ek wens jou alles wat mooi is toe vir die toekoms, en mag jy daarin slaag om jou nuwe lewe vorentoe te lei soos dit jou toekom. Tot siens, nè," groet hy toe hy sien dat sy vlugtig na haar polshorlosie loer. 
 
   Melissa het vir Bongiwe genoeg geld gegee om na haar familie toe te reis, en ook om ten minste drie maande lank in haar behoeftes te voorsien. Daarna was die afskeid tussen hulle hartroerend, en het Melissa met trane in haar oë in die truspieëltjie gesien hoe die mollige Bongiwe al kleiner word so ver sy ry. 
 
    
 
   Melissa se kamer in haar ouerhuis het by haar die gevoel van 'n verwelkomende tuiskoms ingeskerp. Sy het die skok in haar ouers se oë gesien, maar nie een van hulle het 'n woord gerep nie. Hulle het geweet dat Melissa sou praat wanneer sy eers uitgerus en gereed is, en Melissa het dankbaar haar kamerdeur agter haar toegetrek. Vir die eerste keer in 'n baie lang tyd het sy geslaap asof sy nooit weer gaan wakker word nie, want in haar onderbewussyn was die gerusstellende wete daar dat sy veilig is. 
 
   Ook toe Melissa op haar tweede dag tuis vir haar ouers die waarheid vertel, val hulle haar nie een keer in die rede nie. Skok, afgryse, woede en jammerte is die wisselende emosies wat op die twee dierbare gesigte voor haar afspeel tydens haar vertelling oor haar huwelikslewe en die redes vir haar miskrame. Slegs die verkragting steek sy diep in haar wese weg, en sy dwing haarself om te glo dat dit nie werklik gebeur het nie. Boonop kan sy sien dat dit wat sy haar ouers nou vertel het, hulle diep in hulle siele geskok het, en dit sal alles net vererger as hulle van die vorige aand se vernedering ook moet weet. Toe sy eindelik stil raak, is haar ouers steeds oomblikke lank sprakeloos. 
 
   "Toe maar, my kind, nou is jy weer by jou eie mense. Alles sal nog regkom, solank ons net bly glo, nè?" sê haar ma skor nadat sy Melissa teer teen haar boesem aangetrek het. 
 
   "Ek weet nie watter emosie in my die sterkste is nie, my kind. Ek sal Andrew Collins verwurg as ek hom op hierdie oomblik in die hande moet kry! En jy ... jy, my ou doggie, my hart treur oor alles wat jy moes deurmaak. Maar as jy tot dusver staande kon bly, sal die Here ook sorg dat jy 'n beter en baie mooier lewe vorentoe gaan lei," voeg haar pa hees by toe hy hulle albei omarm. 
 
    
 
   Omdat haar ma, wat 'n gekwalifiseerde verpleegster is, haar pa in sy spreekkamer help, is Melissa verbaas toe haar ma die volgende oggend vir haar ontbyt in die bed bring. 
 
   "Mams! Dit is mos nie nodig nie. Ek kan myself mos help," sê sy glimlaggend. 
 
   "Ag, laat ek jou maar net hierdie een oggend bederf. Jy lyk vir my reeds net te bleek. Buitendien, ek sal dit nie pal kan doen nie, outjie. Jy sien, Sara, wat soveel jare by my gewerk het, is 'n ruk gelede getroud en weg van die dorp af. Dit lol maar so tussen huis en spreekkamer. Eendag sal hier wel weer 'n betroubare persoon opdaag." 
 
   "Ek sal myself handig maak. Ek kan nie heeldag sit en niksdoen nie." 
 
   "O nee, jy sal eers behoorlik rus en herstel. Goed so, ounooi?" 
 
   Melissa knik gehoorsaam en dan raak die huis stil nadat die ouer vrou vertrek het. Eintlik is haar ma reg: sy voel swak en lusteloos. 
 
    
 
   Ten spyte van die wonderlike onderskraging en tere versorging in haar ouerhuis, kan Melissa egter na vier weke steeds nie sê dat sy beter voel nie. Inteendeel, haar eetlus verswak en sy voel dikwels duiselig. Haar pa wil hê dat sy spreekkamer toe moet kom sodat hy bloedtoetse kan doen om vas te stel wat verkeerd is, maar sy skuif dit op die agtergrond. Sy bly vir haarself sê dat dit haar gemoedstoestand is wat haar so aftakel, en dat dit enige dag nou sal begin beter gaan. 
 
   Melissa doen in die huis wat sy moontlik kan, en tog begin sy spoedig nutteloos voel. Toe sy stadig maar seker haar eetlus herwin, tel sy 'n bietjie gewig op, maar sy bly bleek en sien moedeloos dat haar hare nie weer die ou glans wil terugkry nie. 
 
   Bekende inwoners van die dorp begin gis oor haar lang "kuier", en dit veroorsaak dat sy later eerder tuisbly om nuuskierige vrae te ontduik. Die snipperige kyke en fluisteringe agter bak hande kan sy ook nie meer verduur nie. 
 
   Sy ontdek dat sy bedags eienaardig lomerig bly, wat meebring dat sy dikwels selfs gedurende die dag 'n uiltjie knip. Sy besluit net daar dat dit die ledigheid is wat die duiwel haar oorkussing maak, en dat dit tyd is dat sy met haar nuwe lewe 'n begin maak. Maar waar? Hope onderwysers is werkloos, en wat anders kan sy nou eintlik doen? 
 
   As die ellendige sooibrand haar net met rus wil laat! sug sy fronsend. 
 
   Op die voorstoep tel sy die dag se koerant op en stap na haar pa se studeerkamer. Sy groot ou stoel agter die lessenaar bly maar die lekkerste leesplek. Haar oë gly oor opskrifte, steek hier en daar vas, maar vandag dwing haar belangstelling na die advertensies: betrekkings vakant . 
 
   Heelwat later vou sy die koerant teleurgesteld toe. Daar is niks wat enigsins lyk asof dit vir haar bedoel is nie. Sy glimlag toe sy die landboutydskrif eenkant sien Iê. 
 
   "Die dokter wat ook in diere en plaaslewe belangstel," prewel sy en begin daardeur blaai. 
 
   Die geel blaaie glip deur haar vingers, en meteens sonder haar oë 'n advertensie in 'n swart raampie uit. 
 
   "'n Dame om na die opvoeding van twee kleuters om te sien, word dringend benodig. Sy moet onder andere in staat wees om hulle skoolgereed te kry, aangesien hulle nie 'n kleuterskool kan bywoon nie," lees sy hardop. 
 
   Melissa se oe flits na die tydskrif se datum. Laas week s 'n. 
 
   Miskien is die pos nog nie gevul nie, dink sy meteens hoopvol. Die aansoeke moet aan 'n meneer S. Roelofse, Onderplaas, Hertzogville, gerig word, en daar word ook 'n telefoonnommer verskaf. 
 
   Sy besluit om dadelik te bel, maar ruk soos sy skrik toe die telefoon hier onder haar hand lui. Dit is haar ma. 
 
   "Kindjie, ons sal vanmiddag 'n gas vir ete hê. Hoe lyk dit, sal jy daarvoor kan sorg?" 
 
   "Natuurlik, Mams, ek is juis ledig." 
 
   Dankie tog. Ek weet nie hoe ek die mas sal opkom indien jy die dag besluit om hier weg te gaan nie." 
 
   "Miskien gouer as wat Mams dink! Soek solank 'n huishoudster, hoor!" 
 
   "Jy gaan dit nie aan my doen nie!" 
 
   Melissa lag net en haas haar na die kombuis. Sy sal later die namiddag bel, want dit is al baie laat en sy sal moet opskud om 'n goeie middagete gereed te hê. Seker 'n kollega van haar pa, dink sy, want sy het nie eens gevra nie omdat haar gedagtes deels by die Roelofse van Onderplaas was. 
 
   So tussen haar werkery deur glip haar gedagtes kort-kort vlugtig in die rigting van die dorpie Hertzogville. As sy dit reg het, is die plekkie nie verskriklik ver van Boshof af nie, en sy ken daardie wêreld so op 'n manier. Haar ouma het op Boshof gewoon en sy het as kind dikwels daar gaan kuier. Haar ouma is lank reeds oorlede, maar die huis is aan Melissa bemaak en word tans verhuur. Sy neem aan Onderplaas is in die distrik van Hertzogville. 
 
   Sy dek die tafel keurig en stap uit in die huis om 'n paar blomme te pluk toe sy die posbode gewaar. Hy oorhandig die paar posstukke aan haar, en sy sit dit eers eenkant neer om die blomme te rangskik. Ingedagte tel sy later die briewe een vir een op, en is verbaas toe sy sien dat een aan haar gerig is. 
 
   Die briefie is van Bongiwe, en 'n groot vreugde styg in haar op. Op dieselfde oomblik gaan die voordeur oop en haar ouers kom laggend en geselsend binne. Die derde stem laat haar verstyf: meneer Potgieter! Paniekerig wonder sy of daar dalk probleme is met die skeisaak, en laat gly Bongiwe se brief in haar roksak. 
 
   Sy is egter verniet verontrus, want meneer Potgieter is met vakansie en het besluit om sy ou vriend te kom opsoek. Dit is ’n aangename, gesellige ete, waarna Melissa koffie in die sitkamer bedien. 
 
   "Ek het vir jou iets saamgebring, Melissa," sê die prokureur toe haar ouers gereed maak om weer werk toe te gaan. Hy hou 'n koevert na haar toe uit, wat sy huiwerig neem en hom vraend aankyk. 
 
   "Jou skeibrief, asook die bewys van die bedrag wat Collins in jou bankrekening inbetaal het." 
 
   "Maar ... maar ek wou nie sy geld hê nie!" 
 
   Potgieter kyk haar reguit aan. 
 
   “Aanvaar dit, meisie, asseblief! So 'n ryk, hardvogtige, wrede man kan nie twee jaar van 'n pragtige jongmeisie steel en ongestraf daarvan afkom nie. 'n Gewete het daardie man nie, maar vat aan sy geld, en hy sal dalk twee maal dink in die toekoms. Hy was maar te gretig om te betaal, want vir 'n skandaal indien jy alles sou oopvlek, sien hy nie kans nie." 
 
   Melissa kyk na haar pa. Hy knik. 
 
   "Ek stem saam. Ek voel nou nog of ek die vent se nek vir hom kan omdraai!" 
 
   "Mams?" soek Melissa ook haar versekering. 
 
   "Belê daardie geld indien jy nie nou daarvan gebruik wil maak nie, kindjie. Niemand weet wat die toekoms oplewer nie, en soos jou prokureur sê: waarom Collins laat skotvry kom? Net sodat hy lag-lag weer met iemand anders se lewe kan speel?"
 
   "Goed ... goed, ek sal die geld belê," antwoord Melissa en haar oë rek toe sy die buitensporige bedrag op die depositostrokie sien. 
 
    
 
   Hoofstuk 3 
 
   Dit voel vir Melissa asof haar verstand stilstaan toe sy in die leerstoel agter haar pa se lessenaar neerplof nadat haar ouers en meneer Potgieter vertrek het. In haar hande hou sy steeds die bewyse dat sy nou weer Melissa Marais is, en dat sy eintlik 'n baie, baie ryk Melissa Marais is. Sy kan nou probeer om van die afgelope twee jaar se vernedering, beledigings en pyn te vergeet, maar sy weet sy sal nooit die twee babas vergeet wat sy verloor het nie. 
 
   Stadig laat sak sy die papiere op die lessenaar en sien dan dat die landboutydskrif nog oop op die lessenaar Ie. Vasberade trek sy dit nader. 
 
   "Ek gaan nou dadelik begin werk soek. Al verdien ek min; ek wil voel dat ek diensbaar is, en regtig vir iemand iets beteken. Hierdie geld sal ek maar vir my oudag belê wanneer ek nie meer kan werk nie," besluit sy hardop. 
 
   Onderplaas se telefoon lui 'n geruime tyd, dan tel iemand die gehoorstuk op en Melissa hoor duidelik 'n stoel kraak. 
 
   "Juffrou Louw van Onderplaas wat praat." 
 
   Klink nie vir haar na 'n juffrou nie, eerder na 'n ou tante, dink Melissa. 
 
   "Juffrou Louw, dis Melissa Marais van Edenburg. Kan ek asseblief met meneer Roelofse praat?" 
 
   “Stefanus is na die verste kampe toe, jammer. Is daar 'n boodskap?" 
 
   "E ... e ... kan u my dalk sê of die pos wat hy geadverteer het, al gevul is?" 
 
   "Die pos? O, ek het nie geweet hy het weer geadverteer nie! Die meisiemense kom almal baie gretig hier aan en gee weer net so vinnig pad. Nee, Juffrou, so ver ek weet het hy nog nie weer 'n aansoek gehad nie." 
 
   "Wanneer kan ek hom bel? In die aand, of hoe?" vra sy met ingehoue opgewondenheid. 
 
   "Bel so teen halfsewe, ek sal hom sê."
 
    "Baie dankie. Tot siens." 
 
   Melissa sit ingedagte agteroor op die leerstoel. Waarom het die vorige persone nie aangebly nie? Is die kinders dalk onbeheerbaar? Is die ma en pa te moeilik om mee oor die weg te kom? Sy weet sy sal dit geniet om al haar aandag aan die twee kleuters te gee, want in 'n klas is daar dikwels te veel kinders om aan elkeen spesiale aandag te gee. 
 
   Sy voel weer Bongiwe se brief in haar sak, en glimlag sag. 
 
   Bongiwe verlang na haar Lissatjie, skryf sy. Ook skryf sy dat dit nie so 'n goeie plan was om na haar mense toe te gaan nie, want hulle kry ook maar swaar en as gevolg daarvan dat sy, Bongiwe, mildelik tot die huishouding moet bydra, krimp haar spaargeldjies vinnig. Sy soek dus naarstiglik werk. 
 
   'n Breë glimlag sprei oor Melissa se gesig. Vandag is sowaar die dag van wonderwerke! Haar ma sal maar te bevoorreg kan voel as sy Bongiwe in haar diens het! 
 
   Stiptelik om halfsewe skakel sy weer Onderplaas toe, en die slag weet sy sommer dat sy nou met die baas van die plaas praat. 
 
   "Roelofse." Diep, ongeveins. 
 
   "Goeienaand, meneer Roelofse. Dit is Melissa Marais van Edenburg wat praat." 
 
   "Naand, juffrou Marais." Net dit, niks meer nie. 
 
   "Ek verstaan dat die betrekking wat u geadverteer het, nog nie gevul is nie?" 
 
   "Dis reg. Maar ek twyfel of ek verder moeite moet doen. U sien, Onderplaas Iê sowat dertig kilometer van Hertzogville af, wat self 'n klein plekkie is. Ons is ver van stede af, en om daardie rede, lyk dit my, vind die meeste dames dit onuithoudbaar om hier op die plaas te kom werk. Ek gaan al die koste aan om iemand hier te kry, en na 'n maand of wat gooi sy tou op, en sit ek net weer waar ek was." 
 
   Hy skep asem, en sy neem haar kans waar. 
 
   "Meneer, ek gee nie om waar of hoe ver van die sogenaamde beskawing af u plaas geleë is nie. Ek stel slegs daarin belang om te werk. Ek is 'n gekwalifiseerde kindertuinonderwyseres…" 
 
   "Ek kan ongelukkig nie 'n persoon met so 'n kwalifikasie bekostig nie," val hy haar in die rede. 
 
   "Ek soek iets om te doen wat sin aan my lewe sal gee, en stel min belang in die salaris!" probeer sy weer. 
 
   "Ek is ernstig om my kinders net die beste te gee. Eintlik moet ons rustiger hieroor kan gesels ... " 
 
   "Ek kan u kom spreek!" 
 
   "Hertzogville is ver van Edenburg af ... om dalk onnodig te ry!" waarsku hy. 
 
   "Ek sien u volgende week!" 
 
   "Wag ... wag ‘n oomblik, juffrou Marais. Ek wil nie hê u moet verniet ry nie," sê hy weer vinnig, en nou is sy stem byna bruusk. "Kyk, ek het al 'n dame gehad wat eerder met die kinders wou speel as om hulle op te voed en dissipline te leer. 'n Ander een het meer in die jong boere van die distrik belanggestel, en nog een het pal televisie gekyk. En dan was daar die wat gekom het omdat hulle gedink het ek soek 'n vrou en ' n ma vir my kinders ... " 
 
   So, hy is dus nie getroud nie, lei sy af uit sy relaas. 
 
   Die renons in sy stem laat haar onstuitbaar uitbars van die lag, en sy luister in verwondering na haarself. Wanneer laas het sy so lekker gelag? 
 
   "Dan is dit tyd dat u my 'n kans moet gee! Ek sien u volgende week. Tot siens," proes sy en sit die gehoorstuk neer. 
 
   "Klink vir my na 'n ou wat weet wat hy wil. Miskien 'n bietjie ru, beslis op die man af! Definitief nie bereid om deur troulustige vroue gejag te word nie! Wel, dit pas my goed. Traak my nie eens of hy geskei, wewenaar of wat ook al is nie," gesels sy met haarself. 
 
   Sy soek na Hertzogville op die padkaart. Gelukkig het sy 'n betroubare motor om op staat te maak. Opgewonde begin sy beplan. Positief dat sy die werk sal kry, besluit sy om sommer al haar bagasie saam te neem, eerder as om agterna nog 'n rit te onderneem. Sy skryf dadelik aan Bongiwe om onmiddellik te kom, en stuur genoeg geld saam vir 'n buskaartjie tot op Edenburg. 
 
   Haar ouers is nie net verras nie, maar ook effens ontsteld toe sy hulle later die aand haar plan meedeel. Maar Melissa lag en bly positief. 
 
   "Ek wil maar net 'n ruk wegkom van almal hier wat so oor my wonder. Ek gaan soontoe met die doel om my werk daar as 'n soort terapie te sien. Sodra die kinders skool toe gaan, sal hulle my in elk geval nie meer nodig hê nie. En Mams sal in Mams se noppies wees met Bongiwe, ek belowe. Sy is die beste!" 
 
   "Wel, ek hoop dit is so aangenaam op Onderplaas dat jy die nare verlede gou sal vergeet," sê haar ma en besluit om saam met haar positief te wees dat sy die werk sal kry. 
 
   "Melissa, wil jy nie maar toelaat dat ek jou eers deeglik ondersoek en bloedtoetse doen nie? Jy lyk glad nie gesond nie, al het jou eetlus verbeter," kom dit egter bekommerd van haar pa terwyl hy haar ondersoekend aankyk. 
 
   "Ek het nou te veel om te doen, Paps. Ek belowe egter om sommer gedurende die eerste week daar 'n dokter te gaan spreek sodat hy die nodige toetse kan doen," antwoord sy haastig. Sy besef ook dat daar iets met haar verkeerd is en dat sy by 'n dokter moet uitkom, maar dit moet nie haar pa wees nie. Indien hy die geringste skeet by haar ontdek, sal dit hom noop om haar hier te wil hou! 
 
    
 
   Melissa se motor is reeds gepak toe sy vroeg Maandagoggend die bus inwag om Bongiwe na haar ouers se huis toe te neem. Na 'n vreugdevolle weersiens is Melissa egter haastig am te vertrek, hopelik na 'n nuwe, betekenisvolle toekoms. 
 
   Eintlik het Melissa nie die padkaart nodig nie, want tydens die laaste vakansie na haar universiteitsjare het sy saam met haar ouers dieselfde pad gery toe hulle op Boshof by haar ouma gaan kuier het. Toe was hulle ook op 'n dag Hertzogville toe, en het selfs daar oornag. Hier en daar duik bakens op wat sy herken, en nog voordat sy Hertzogville binnery, verskyn n prentjie van die rustige dorpie reeds voor haar geestesoog. 
 
   By die hotel waar hulle destyds oornag het, onthou sy dat 'n jong Amerikaanse egpaar daardie tyd die hotel gekoop het. Alles was netjies geverf en oral was kunswerkies aangebring wat die vrou self gedoen het. Buite het 'n ry vlae gehang, asook die van hulle tuisland. 
 
   Behalwe dat die vlae nou effens verbleik is en dat die digte struik langs die stoep, waarin 'n mossie destyds nes gemaak het, nou heelwat groter vertoon, lyk alles nog dieselfde. Sy trek haar motor in dieselfde parkeerruimte waar haar pa se kombi destyds gestaan het. Die eienaar het toe gesê dat die voertuig daar heeltemal veilig sal wees, aangesien hulle nagwag sy sitplek daar naby het. 
 
   Melissa voel strammerig, 'n dowwe pyn oor die kruis tart haar van die ure se bestuur. 'n Bad en skoon klere is waarna sy nou verlang, en indien hier vir haar slaapplek is, wil sy graag oornag. Meneer Roelofse verwag haar mos nie 'n spesifieke tyd nie, dus sal môre ewe goed wees. 
 
   Die eienaar se vrou, mevrou Jackson, voel geëerd dat Melissa hulle hotel onthou, en aangesien daar min gaste is, nooi sy haar om by hulle aan tafel te sit. Daardie aand gesels hulle dus heerlik en Melissa hou sommer baie van die gulhartige vrou. 
 
   Toe Melissa egter vertel om watter rede sy op pad Onderplaas toe is, merk sy onmiddellik 'n mate van geslotenheid toe die vrou haar peinsend aankyk en net se: "Roelofse kom soms hier, en drink so af en toe 'n biertjie." Dan bly sy stil. 
 
   "Ek sal daarvan hou om op ‘n plaas te werk," probeer Melissa nog inligting uitlok. 
 
   "Dit is maar stil daar vir 'n jongmens, en hier op die dorp is ook nie veel afleiding nie." 
 
   "Dit is nie wat ek soek nie. Ek sal afsondering verwelkom, want ek begeer eintlik 'n kans om sekere gebeure in my lewe te verwerk en vrede daarmee te maak, sodat ek 'n nuwe toekoms kan aanpak." 
 
   Mevrou Jackson kyk voor haar op die tafel en trek borduurstrepies op die doek na met haar vinger. 
 
   "Solank jy net nie van Stef Roelofse meer as gewone vriendelikheid verwag nie. Ek sal nie sê hy is verbitter of 'n vrouehater nie, maar sedert sy vrou hom so skandelik in die steek gelaat het, kon of wou hy nog nie weer 'n verhouding aanknoop nie." 
 
   "Mevrou Jackson, ek soek beslis nie 'n man nie!"
 
   "Ekskuus tog, maar dis nie wat ek bedoel nie! Ek hou egter soveel van jou dat ek nie wil sien dat jy seerkry nie. Jy sien, die vorige dames wat effens te vriendelik na sy sin geraak het, het hy summier afgedank! Hy wil niemand blykbaar weer vertrou nie!" 
 
   "Dan vaar ek en hy in dieselfde bootjie. Sy vrou moes hom deeglik geskok het!" 
 
   "Weggeloop saam met 'n veekoper! Sies, ek skinder nou, maar ek raak skoon hartseer wanneer ek daaraan dink dat die ou dogtertjie toe maar net drie jaar oud was en die seuntjie pas een jaar oud!" 
 
   "Nooit!" kan Melissa nie die ontstelde uitroep keer nie.
 
    Mevrou Jackson haal haar skouers op. 
 
   "Was glo te eensaam vir haar op die plaas, en na wat ek verneem het, het sy geen geduld met die kleintjies gehad nie. Sy was 'n stadsmens, maar glo baie aantreklik, en ek glo dit is seker daarom dat hy kop verloor en met haar getrou het voordat hy haar behoorlik geken het! Daar was ook sprake dat sy haar verbeel het alle boere is skatryk, en daardie tyd moes Roelofse nog sy sokkies optrek om iets uit die plaas te maak. Vandag sal sy dus haar oogtande gee om die vrou van Onderplaas te kan wees, want Roelofse het gewoeker!" 
 
   Dit is die dat hy so smalend gepraat het van dames wat gedink het hy soek vrou, peins Melissa later toe sy al in die bed Iê. Wel, daardie probleem sal hy nie met haar hê nie, dink sy, en rol om op die ander sy om te kyk of die sooibrand dan tog nie wil bedaar nie. Die suigpilletjies wat sy by 'n apteek gekoop het, help net mooi niks nie! 
 
   Sy is so positief dat sy die aanstelling gaan kry, dat sy die volgende oggend eers die paar winkels fynkam en die nodige hulpmiddels koop wat haar opvoedingstaak gaan vergemaklik. Daarna vereffen sy haar hotelrekening, en belowe mevrou Jackson om dikwels te kom kuier. 
 
   Die eerste vyf en twintig kilometer loop die pad redelik reguit tussen lae heuwels deur. Sy ry rustig, bekyk die omgewing en let op na naamborde. Kort by ‘n hek in die pad gewaar sy plaasgeboue en baie bome. 'n Entjie vorentoe aan die binnekant van die draad langs die pad ry 'n meisie te perd in daardie rigting, maar dis die naambord by die plaaspad links wat haar aandag trek, en sy ry stadiger. Onderplaas. Sy draai af en sien vir oulaas die meisie fier op haar lewenslustige, rooibruin perd sit, en sy wonder of sy daar teen die hang iewers op 'n ander plaas woon. 
 
   'n Welige ry struike aan elke kant van die pad verwelkom haar, en sy ry nog stadiger. Haar wakker oë neem soveel moontlik waar van die plaas wat moontlik 'n tyd lank haar tuiste mag word. 
 
   Dit is 'n verdiepinghuis, omring deur verskeie boomsoorte wat duidelik baie jare gelede aangeplant is. Sonder die bome sou so 'n huis geensins by die omgewing gepas het nie. Sommige bome is baie hoog, ander besonder dig en die blare in verskillende skakerings groen, wat die moderniteit van die woning versag om by sy omgewing aan te pas. Afgesien van 'n paar blombakke vol kleurryke blomme, is daar voor die huis geen blomme geplant nie. 
 
   Die plaaswerf kom stil voor, maar sy het pas stilgehou toe 'n groot, ligbruin hondekop by haar motordeur verskyn. Die hanglippe herinner haar aan 'n boerboel, maar dis 'n rifrug, en oomblikke lank kyk sy in die geelbruin oë wat haar takserend beskou. Melissa draai die ruit af, glimlag en vra vriendelik: "Mag ek maar uitklim?" 
 
   Die kop draai effens skeef, die tamaai kake gaan oop en, met 'n ligrooi tong duidelik sigbaar, begin hy opgewonde blafgeluide maak en op sy voorpote rondspring. 
 
   "Dankie!" sê Melissa laggend en klim houtgerus uit. Dan is die swaar hondelyf dadelik by haar en die kort stert wikkel entoesiasties. Hy vergesel haar tot by die voordeur waar hy gedwee gaan sit. Sy lui die deurklokkie en hoor dit dieper die huis in skril. 
 
   Dit is 'n middeljarige vrou met kort, dik, grys hare, ligblou oë en gesonde, blosende wange wat die deur oopmaak. 
 
   "Goeiemôre," groet sy Melissa vraend. 
 
   "Goeiedag. Ek is Melissa Marais. Ek het ' n paar dae gelede met meneer Roelofse oor die telefoon gesels en wil hom graag spreek, indien moontlik." 
 
   "Ek onthou. Ek is Koba Louw. Aangename kennis. Kom binne, Juffrou. Ek hoop nie u is haastig nie, want miskien kom Stef nie voor ete huis toe nie." 
 
   "Dankie, ek sal wag," antwoord Melissa en volg die vrou na 'n sitkamer waar sy opmerk dat dit nie die huis van 'n sukkelende boer is nie. 'n Ouer vrou met spierwit hare en knokkerige hande sit by een van die vensters. Sy kyk dadelik op, en die innemende, donker oë is so opvallend dat Melissa aangetrokke voel tot haar nog voordat hulle aan mekaar bekend gestel word. 
 
   "Mart, dit is juffrou Marais van wie Stef ons vertel het. 
 
   “Juffrou, dis nou meneer Roelofse se moeder, en ons twee is susters." 
 
   "Kom nader, kind, en sê asseblief maar vir my tannie Mart. Welkom by ons," groet sy, en die hand wat sy Melissa reik, is benerig en uit proporsie getrek weens artritis, maar dit verander niks aan haar hartlikheid nie. 
 
   "Dankie, tannie Mart, en ek is sommer net Melissa." Koba glimlag effens. 
 
   Nou toe, gesels julle solank, dan gaan ek tee haal. Sit, Melissa, ek is nou-nou terug." Flink vir haar effens oorgewig, fris liggaam, beweeg Koba die gang af. 
 
   "Sy lyk maar so streng, kind, maar die hartjie is klein," lig Mart haar in. 
 
   "Ja, dit lyk nogal asof sy 'n mens sommer sal kan fyndruk!" lag Melissa nou ontspanne. 
 
   Mart kyk na die kort, skraal meisietjie, en sy wonder wat Stef gaan sê oor so 'n klein bietjie mens! Die lang, donker hare en oë, en gevoelige mond dra ook nie juis by om haar na 'n grootmens te laat lyk nie! Maar daardie weemoedige trekkie in die oë verklap aan Mart dat die kind ook al seerkry geken het. 
 
   Koba bring die tee, en hulle gesels oor allerhande gemeenplasies, die omgewing, Melissa se reis en die dorpie. 
 
   "Dis eintlik Mart wat die advertensie geplaas het. Stef was verbaas om weer 'n aansoek te kry," vertel Koba later. 
 
   "Dit is omdat ek so skuldig voel. Jy sien, kindjie, toe Stef nou alleen agterbly met die kleintjies, het ek my huis op die dorp gesluit en hierheen gekom om hom te help. Dit was nie lank nie, toe begin die artritis my so teister dat ek ook niks werd was vir hom nie. Gelukkig was Koba so gaaf om te kom help," verduidelik Mart. 
 
   "Ag, ek was ook maar alleen, en geniet dit hier, ook om jou te versorg, suster! Dis net dat ek nie die kennis het om die kinders op te voed soos dit hoort nie. Sien, Melissa, ek is nooit getroud nie, en weet min van kleuters se opvoeding af. En daarom soek ons so naarstiglik na iemand met die kennis." 
 
   Die manier waarop die ouer vroue na haar kyk, verklap dat hulle in die stilligheid skepties voel, en Melissa bedwing 'n laggie. Wie sal beter weet as juis sy dat mense geneig is om haar ouderdom pal te onderskat! 
 
   Die geselsies kring uit tot Melissa se tuisdorp en allerlei ander onderwerpe totdat Koba later se: "Melissa, sal jy ons asseblief verskoon? Ek dink Mart wil 'n rukkie gaan Iê voor ete, en ek wil nog 'n draai in die kombuis gaan maak." 
 
   "Sekerlik, ek sal solank deur die tydskrif blaai," sê Melissa en neem 'n nuwe uitgawe van 'n gesinstydskrif op wat op die koffietafel lê. 
 
   Ontspanne blaai sy deur die tydskrif. Sy wonder wanneer sy meneer Roelofse gaan ontmoet, of hy na sy moeder aard, en waar die twee kinders is. Sy verwonder haar nog aan die byderwetse kinderklere wat geadverteer word, toe 'n voertuig agter die huis stilhou. 
 
   'n Ruk later golf Koba se effens growwe stem deur die gang. 
 
   "Waar bly jy so lank, Stef? Daar's 'n meisiekind in die sitkamer wat op jou wag!" 
 
   Meisiekind! Gmf! Melissa skud haar hare agtertoe, en met haar skraal skouertjies vierkant getrek, wag sy die eienaar van die swaar voetstappe skynbaar ongeërg in terwyl sy die skielike sooibrand vies wegsluk. 
 
   Sy het 'n gesette, bruusk persoon verwag, nie die lang, lenige, maar tog stewig geboude, sonbruin man in kakiedrag nie. Die donker krulhare lyk asof hy pas sy vingers daardeur getrek het, en die byna swart oë onder swaar wenkbroue kyk haar deurdringend aan. Weeg haar seker op teen die dames wat hy voorheen in diens gehad het, dink sy, maar haar helder oë wyk nie voor sy ondersoekende blik nie. 
 
   'n Paar sekondes staan Stef woordeloos. Dit is sowaar maar net 'n meisiekind! Wat sal daardie advertensie nog hier aanbring! Nee wat, dit sal nie eens baat om haar op die proef te probeer stel nie. Dat sy darem dink hy is so 'n skaap om te sal glo dat sy 'n onderwyseres is! Se voet! 
 
   "Juffrou Marais, nie waar nie?" vra hy, en klink so bot dat Melissa dadelik op haar hoede is. 
 
   "Ja, meneer Roelofse. Jammer indien ek op 'n ongeleë tyd gekom het," sê sy en steek haar hand na hom toe uit waar dit byna heeltemal in syne verdwyn. 
 
   "Ek het jou nie so gou verwag nie." 
 
   "My fout. Ek moes 'n afspraak gemaak het." 
 
   "Wel, my tante sê jy eet saam met ons. Dus stel ek voor dat ons na ete gesels." 
 
   Dit is egter duidelik dat hy geen teenkanting verwag nie, en sy knik gedwee. 
 
   "Stef, sal julle maar hande was sodat ons kan eet? Melissa, dit is Bettie. Sy sal jou die badkamer gaan wys. Die kos is reeds op die tafel," praat Koba by die deur, en nou sien Melissa eers die jongerige vrou aan haar sy raak. 
 
   "Dankie, Tante. Dag, Bettie," sê Melissa verlig, want sy het nogal ongemaklik in Roelofse se teenwoordigheid begin voel. 
 
   Bettie neem haar met die trap op, wys vlugtig na 'n slaapkamer. "Indien Juffrou by ons kom bly, sal dit Juffrou se kamer wees. Die badkamer is langsaan." 
 
   "Dankie, Bettie. Ek sal nou-nou weer by julle wees," sê Melissa en stap die badkamer binne. 
 
    
 
   Hoofstuk4 
 
   Terwyl Melissa haar hande was, bereik 'n guitige gegiggel in die vertrek langsaan haar ore, en sy luister fyn. 
 
   "Dit is Gouelokkies!" sê 'n kind laggend. 
 
   "Is nie! Dis die prinses en 'n padda gaan haar soen, en haar hare is buitendien donker," stry 'n ander stemmetjie. 
 
   ''As sy ons juffrou word, gaan ek vertel jy wil hê 'n padda moet haar soen!" dreig die ander, en dan storm klein voetjies die trap af. Melissa glimlag sag. 
 
   Melissa kom op Stef se hakke die eetkamer binne, en merk dat sy hare nou netjies gekam is en dat sy gesig en hande definitief met water in aanraking was. 
 
   Maar dit is die klein seuntjie en sy ouer sussie wat haar aandag trek. Die meisietjie lyk na haar pa, besluit sy. Die seuntjie lyk byna ondervoed, so tingerig is hy, maar hy het die mooiste, groengrys ogies. 
 
   Mart sit ook reeds aan die tafel. "Melissa, dit is nou die vyfjarige Rita, en die driejarige Fanie," stel sy hulle voor. 
 
   "Middag, Juffrou," klink Rita se lewenslustige stemmetjie saam met die van die meer bedeesde Fanie op. 
 
   "Dag, Rita; hallo, Fanie," groet sy en knipoog ondeund vir hulle. 
 
   Stef se tafelgebed is rustig en opreg, nie die geykte aframmeling van niksseggende woorde waaraan soveel hulle skuldig maak nie. 
 
   "Dankie, meneer Roelofse," bedank Melissa oudergewoonte soos wanneer sy saam met haar ouers eet.
 
   Stef kyk verbaas na haar, knik dan net liggies, maar die frons op sy voorkop verdwyn nie. 
 
   "Hy's nie 'n meneer nie, hy's ons pa!" snip Rita.
 
    "Toe nou, Rita!" betig Mart. 
 
   Koba skep vir die kinders kos in, en Melissa merk dat Stef Fanie se vleis vir hom in kleiner stukkies sny. Die seuntjie eet net met 'n vurkie, en toe sy sien dat sy servet kort-kort afgly van sy beentjies af, druk sy dit bo by die kragie van sy hempie in asof sy dit gereeld doen. Fanie loer skugter na haar, maar sy gesels onderhoudend met sy ouma, ook toe sy vurkie val en sy dit byna werktuiglik optel, aan sy servet skoonvryf en in sy bord terugsit. Fanie loer skuldig na Koba, en dan blom sy gesiggie na Melissa toe, want, sê sy verstandjie vir hom, die juffrou weet seker dat sy handjies soms moeg word, al sê tant Koba altyd hy is sommer lomp! 
 
   "Dit was nou voortreflik, tant Koba, baie dankie," sê Melissa toe hulle opstaan. 
 
   "Ag nee wat, kind, dis sommer gewone boerekos," antwoord Koba, maar geniet tog die pluimpie. 
 
   "Tante, reël asseblief vir koffie in die studeerkamer. Ons gaan daar gesels," vra Stef en wys dat Melissa hom onverwyld moet volg. Dit is vir haar reeds duidelik wie se woord wet is in hierdie huis! 
 
   Aan die bopunt van die gang maak hy 'n deur oop, en Melissa stap in 'n ruim studeerkamer in. Sy merk die deur wat op 'n stoep uitgaan. 
 
   "Sit," beduie hy kortaf na 'n stoel voor die lessenaar, voordat hy self op die groot draaistoel agter die lessenaar gaan sit. "Ek is jammer dat jy die lang reis onderneem het sonder om eers weer met my te praat," begin hy, maar toe kom Bettie met die koffie in en skink eers vir hulle. 
 
   Melissa het aan tafel reeds gemerk dat Stef Roelofse nie baie spraaksaam was nie, en nou dring dit tot haar deur dat hy dalk glad nie ingenome is met haar skielike opwagting nie! Sy kyk hom stip aan.  
 
   "U wou sê, meneer Roelofse?" 
 
   Onverwags vlug sy swart kykers voor die erns in hare. Hy roer sy koffie asof sy volgende woorde daar te vinde is. 
 
   "Jy sien, Juffrou, ek het 'n persoon met ondervinding nodig wat die opvoeding en sorg aan my kinders kan verskaf wat 'n moeder in normale omstandighede sou doen. My moeder was bereid daartoe, maar soos u sien, is dit nou onmoontlik. Tant Koba is 'n oujongnooi en het geen begrip van kindersorg en -leiding nie. Ek self is te besig, en ek sien ook nie kans om sulke jong kinders koshuis toe te stuur nie. 
 
   "Gedurende Desember word Rita ses, en Januarie moet sy waarskynlik skool toe gaan. Ek sal dit nooit oor my hart kry om haar onvoorbereid in die koshuis te sit tussen vreemde kinders nie. Daarom soek ek iemand om die kinders voor te berei op die skoollewe, die saamwerk met ander, etiket en alles wat so 'n jong kindjie behoort te weet." 
 
   Hy skep asem, en Melissa besluit om te praat voordat hy weer begin. 
 
   "Ek begryp u probleem, en stem saam dat so 'n jong kindjie nog nie genoeg toegerus is om aan ouer kinders en uiteenlopende invloede blootgestel behoort te word nie. Die eerste paar jaar het hulle eintlik die liefde en beskerming van 'n ouerhuis meer nodig as enigiets anders." 
 
   Hy staan op, vroetel met die papiere voor hom op die lessenaar en lyk tog effens verleë toe hy se: "Die probleem is ... wel ... dat jy self nog eintlik 'n kind is, en ek kan beswaarlik glo dat jy vir so iets opgewasse is!" Noudat die woorde uit is, kyk hy haar uitdagend aan. Sy kan tog nie stry nie, of hoe? 
 
   Melissa kan haar ore nie glo nie. 'n Kind! Sy het hom tog gesê dat sy 'n gekwalifiseerde onderwyseres is! Hy glo haar sowaar nie! En dit is net daar dat 'n rebelse streep in haar sagte geaardheid protes aanteken. Sy staan op, slinger haar sak oor 'n smal skouer en kyk hom met durf aan, want sy gun hom nie die genoeë om te dink dat hy hierdie meisie druipstert weggestuur het nie! 
 
   "Sedert ek sowat twee ure gelede hier aangekom het, is ek as 'kindjie' aangespreek deur jou moeder. Juffrou Louw sien my as 'n 'meisiekind'. Fanie noem my 'Gouelokkies', terwyl Rita glo ek is die prinses wat deur 'n padda gesoen moet word! Volgens u is ek onvolwasse, en eintlik nog 'n kind! Adverteer gerus vir 'n oumagrootjie - miskien kry u dan die regte persoon!" 
 
   "Nou oordryf jy darem ... !" begin hy, maar Melissa is goed op dreef en gaan vasbeslote voort. 
 
   "As 'n volwaardige kleuterskoolonderwyseres met 'n jaar ondervinding, wat vyf en twintig jaar oud is en in 'n eersteklas huis grootgeword het, nie goed genoeg is vir jou nie, dan glo ek wil jy nie werklik iemand aanstel nie!" 
 
   "Vyf en twintig? Ek glo dit nie ... !" sê hy fronsend en met geligte wenkbroue. 
 
   "Glo wat jy wil! Vyf en twintig jaar sê my geboortesertifikaat. Ek was byna twee jaar lank getroud, is geskei en beslis nie van plan om my weer te verbind nie. Daarom soek ek iets bevredigend om te doen terwyl daar nou geen onderwysposte beskikbaar is nie. Dankie vir die tyd wat jy aan my afgestaan het." 
 
   Stef Roelofse voel asof hy ru wakker geskud word. Die porseleinfiguurtjie voor hom is wel volwasse, en so volmaak as kan kom; die vasberadenheid om haar mond is die van 'n vrou wat seker is van haar saak. Wat het die lewe aan hom gedoen dat hy nie die siel agter daardie mooi oë kon waarneem nie? Oë wat spreek van teleurstelling, hartseer, ontnugtering, maar ook verlange. Ja, dit is wat hy aan tafel nie kon plaas wanneer hy gesien het hoe sy na die kinders gekyk het nie. Dis mos nie die emosies van 'n kind nie! Dit stem ooreen met dit wat van hom byna 'n dikvellige mens gemaak het! 
 
   Melissa se hand is op die deurknop, haar oë blink van ongestorte trane, maar haar kop is omhoog en die rug styf. 
 
   "Juffrou Marais, asseblief, wag!" Sy huiwer, maar kyk nie om nie. 
 
   "Ek vra om verskoning. Ek weet nou dat ek uiters bevooroordeeld was. Ek is jammer dat ek so onverskillig in my oordeel was. Maar glo my, daar is baie omstandighede wat aanleiding tot hierdie optrede gegee het!" 
 
   Aan die buitedeur is 'n krapgeluid en Stef stap soontoe. 
 
   Melissa draai stadig om, terug na die stoel. Eintlik voel sy skaam omdat sy haar selfbeheersing verloor het. Dit is mos nie soos sy is nie! 
 
   Stef maak die deur oop, en die rifrug wriemel by hom verby, reguit na Melissa toe. Die bek is oop, die tong kwylend, en die swaar liggaam wikkel saam met die stukkie stert. 
 
   "Hallo," groet Melissa sag vir die geelbruin oë en streel oor sy breë kop. Dan kyk sy op in die verwonderde oë van Stef. 
 
   "Dit is selde dat hy sommer vreemdelinge verwelkom!" uiter hy verbaas. 
 
   "Ons het vanoggend al kennis gemaak." Sy vroetel met die dik plooivelle oor sy skof, wat hy klaarblyklik geniet. 
 
   Pa het altyd gesê: glo gerus in die oordeel van 'n kind of 'n hond waar dit by die opregtheid van 'n ander mens kom, dink Stef. 
 
   Melissa voel sy oë op haar en sy kyk hom berekenend aan. "Miskien is ons albei te liggeraak in sekere opsigte. Ek is ook jammer omdat ek my humeur verloor het. Dit is darem nie in my aard nie; dit is net die laaste tyd se dinge ... " sê sy sag en merk dat hy skamper glimlag. Sy is verbaas om te sien dat sy "gebeitelde" gesig so kan versag. 
 
   "Nou goed. Ek wil jou graag in diens neem, en jy is bereid om hier te werk. Jy weet wat ek verlang, maar soos ek reeds genoem het, kan ek jou nie 'n onderwyseres se salaris betaal nie ... " begin hy verduidelik en aarsel om haar reaksie te Sien. 
 
   "En soos ek gesê het: ek gee nie om nie. Betaal my wat jy die ander dames aangebied het, want dis nie soseer die geld waarvoor ek wil werk nie." 
 
   Hy stoot 'n papiertjie oor die lessenaar. 
 
   "Dis waarvoor die vorige dames bereid was om te werk." 
 
   "Maar, Meneer ... !" 
 
   "Daarmee saam verskaf ek ' n voertuig met brandstof ingesluit en-" 
 
   "Meneer!" val sy hom dringend in die rede, maar hy gaan vinnig voort. 
 
   "U kry u eie kamer, badkamer en die gebruik van die res van die huis soos die ander gesinslede, plus al u etes, en -"
 
    "Meneer Roelofsel" val sy hom die keer beslis in die rede en hou haar hande op om te wys dat sy ernstig is. "Vir die versorging van twee kleuters is daardie salaris gans te veel." 
 
   Hy grynslag. "En ek dog jy wil beswaar maak." 
 
   "AI daardie voordele plus so 'n groot salaris is te veel, ek besef dit mos. Dit sal vir my soos 'n vakansie wees in vergelyking met 'n klas van twintig tot dertig kleintjies." 
 
   "Toe nou maar, kom ons kyk hoe dit gaan, nè? Daar is nog 'n paar dingetjies waaroor ek met jou wil gesels. Ek sal jou elke maand 'n toelaag gee wat jy na goeddunke vir die kinders moet gebruik: vir klere, sakgeld, hare sny en so aan. Verder moet jy maar praat wanneer jy geld vir iets nodig het. En aangesien jy dink jy sal te min te doen hê, kan jy ten minste een keer per week dorp toe ry om inkopies te doen, of dalk die huishulpe dorp toe neem, of soms vir tant Koba, of Ma. Ma se dorpshuis staan toe, en julle kan selfs daar oornag as julle wil. Daarvoor is die kombi daar, en verder gebruik jy Ma se Volksie wat nou net staan en stof opgaar." 
 
   "Ek sal mettertyd 'n roetine uitwerk. Vir persoonlike ritte sal ek liefs my eie motor gebruik." 
 
   "Soos jy verkies, hoewel die Volksie tot jou beskikking is. 
 
   Ry jy perd?" vra hy. 
 
   "O ja, baie graag," roep sy stralend uit. 
 
   "Daar is ryperde. Vra maar vir Koosman. Hy is die een wat alles om die huis en die stalle versorg. Die kinders het elk 'n ponie en hulle mag op die plaas rondry, maar nie na die hoofpad toe nie. Praat maar wanneer probleme opduik." 
 
   "Goed, Meneer, en dankie." 
 
   "Die 'Meneer' sal Stef moet word, of hoe, Melissa? Ons woon in dieselfde huis en gaan elke dag met mekaar te doen kry." 
 
   "Goed, Stef." 
 
   Hy staan op - 'n duidelike teken dat die onderhoud afgehandel is - en Melissa lig sagkens die groot hondekop van haar skoot af. 
 
   "Ek sal Koosman vra om jou bagasie in te bring. Bettie sal jou die res van die huis wys." Hy maak die buitedeur oop en kyk na die hond. "Kom, Boel!" 
 
   Boel kyk eers na Melissa en knies saggies. 
 
   "Loop nou eers, ek kom netnou," moedig sy hom aan en stap uit in die gang. 
 
   "Is daar nog van jou goed wat jy sal moet laat kom?" vra Stef. 
 
   "Nee," grinnik sy. "Ek was voorbarig genoeg om te aanvaar dat jy my sommer sou aanstel en het sommer al my goed saamgebring!" 
 
   "H'm, 'n vrou wat weet wat sy wil hê, nè?" mompel hy en stap uit. 
 
   Dieselfde woorde wat sy geuiter het nadat sy destyds met hom oor die telefoon gepraat het, dink Melissa geamuseerd toe sy ook uitstap. 
 
   "Jy lyk 'n bietjie bleek. Dit was 'n ver ent om alleen te bestuur. Ons drink om halfvier koffie, so knyp gerus 'n tydjie af vir 'n slapie," raai Koba haar aan toe sy haar in die gang raak loop. 
 
    
 
   Gemaklik op haar bed dwaal Melissa se oë deur die kamer wat van nou af haar toevlug gaan wees. Noudat sy alleen is, kan sy ontspan, en sy voel hoe moeg sy regtig is. Terselfdertyd is daar 'n opgewonde tinteling by die gedagte dat sy gelukkig was om hierdie pos te bekom. Dog, die swart wolkie van teleurstelling en verlies bly ook nie weg nie. 'n Mislukte huwelik, twee miskrame en 'n verkragting is gebeure wat sy moet verwerk om weer volkome vrou te kan wees. Sal sy ooit weer kan liefhê en vertrou? Of ooit die voorreg hê om 'n eie kindjie te hê? 
 
   Die stilte buite, die rustigheid in die huis en die vars plaaslug werk egter saam om haar gou te laat insluimer, en dis byna halfvier toe die kinders se vrolike gebabbel haar wek. Sy word ook bewus van iets anders wat haar wakker gemaak het: ligte krampe oor haar buik, en oudergewoonte skuif haar hande oor haar maag. Dit herinner haar aan haar belofte aan haar pa: sy sal moet gaan vir daardie doktersondersoek. Miskien kort sy 'n tonikum wat sommer alles sal regmaak wat verkeerd is: die ontydige vaakheid, die sooibrand en haar bleekheid, dink sy optimisties. 
 
    
 
   Melissa is in haar skik met die stoepkamer wat sy as klaskamer kan gebruik. Dit is gerieflik gemeubileer, en selfs met 'n klavier en handewasbak toegerus. Sy en die kinders kom dadelik oor die weg. Hulle lei haar opgewonde oor die werf na die stalle, groentetuin en swembad. Toe na die plaaswerkers se huise om haar aan die vroue bekend te stel. 
 
   Daar is 'n seun en dogter wat ook die volgende jaar moet skool toe gaan en sy pols die moeders. Ja, hulle sal tog te bly wees as sy die twee ook onder hande wil neem! Sy belowe om met Stef te praat. 
 
   Te gou na haar sin sak die son en skadu's skuif oral in, ook oor haar gemoed. Sy het haar voorgeneem om nog die aand met die huismense oor haar verlede te gesels. Hulle moenie later dink sy het hulle bedrieg wanneer skinderpraatjies dalk opduik nie! Die wêreld is so klein! En tog, sy glo nie sy sal die moed hê om oor daardie laaste aand in haar huis te praat nie. Sy neem haar voor dat dit in elk geval niks te doen het met haar werk hier nie, en dat sy die vreeslike episode diep in die donkerste hoeke van haar geheue gaan probeer toesluit. 
 
   Na ete bad die kinders en gaan na hulle kamers waar Melissa eers vir hulle slaaptydstories voorlees. Stef sluit later by die drie vroue in die sitkamer aan waar 'n gesellige kaggelvuur brand. Melissa praat met hom oor haar tyd saam met sy twee kinders. 
 
   Stef is half huiwerig oor die ander kinders wat sy wil inneem. Tog verstaan hy toe sy verduidelik dat dit goed sal wees as daar 'n bietjie kompetisie is; dat die kinders gewoond moet raak aan ander kinders, en dat hulle moet leer dat die juffrou haar aandag tussen almal verdeel, want dit sal tog die geval in die skoolsituasie wees, veral toe Mart byvoeg dat die ander twee plaaskinders goed opgevoed is deur hulle streng ouers. 
 
   'n Rukkie lank is dit stil, en Melissa voel die spanning in haar liggaam, sluk 'n slag en kyk tersluiks na Stef. Hy lyk soms so streng! Dit is duidelik dat hy, ten spyte van sy vriendelikheid teenoor haar en sy uiteindelike aanvaarding dat sy daar gaan werk, glad nie vertroue in meisies het nie - so het mevrou Jackson ook gesê. Hoe gaan hy haar optrede sien? Dalk dat sy ook onredelik gehandel het en, soos sy vrou, ook sommer net weggeloop het? 
 
   'n Oomblikkie lank sluit sy haar oë en bid woordeloos: Ag, Here, help my asseblief in hierdie saak! 
 
   "Hoe lyk dit of die plaaslug jou aantas, of het die kleingoed jou vermoei?" terg Koba. 
 
   "Ek weet ek sal lekker slaap vannag, maar nie voor ek met julle gepraat het nie," sê sy en haar oë glip vinnig na Stef. Die vrees vir veroordeling laat haar ook summier besluit om net die nodigste te vertel. "Ek het reeds aan meneer Roe ... Stef ... genoem dat ek twee jaar lank getroud was, maar onlangs geskei is." 
 
   Koba suig haar asem verbaas in. Dit lyk asof Mart dieper in haar stoel wegsak, pyn in haar gevoelvolle oë. 
 
   "My getroude van was Collins, maar ek verkies om weer my nooiensvan te gebruik. Ek het nie kinders nie, maar daar was ... twee miskrame. My ouers is Louis en Marie Marais. Pappie is die dokter op Edenburg." Sy bly stil en wag op hulle reaksie, wat noodwendig gaan volg. 
 
   "Geskei? Na net twee jaar?" vra Koba onbegrypend. Sy sou sowaar 'n man nooit laat wegkom het as sy hom aan haar hoek kon kry nie! 
 
   "Koba!" kreun Mart. 
 
   Stef staan stram op, sy gesig uitdrukkingloos. "Egskeidings is mode, my liewe tant Koba! Buitendien, Melissa se verlede het niks met ons te doen nie. Sy is hier om te werk, om geen ander rede nie!" klink sy stem bevelend, bruusk op. Hy stap tot by die deur, draai om, kyk 'n oomblik na Melissa se geboë hoof, en dan vat sy oë die van Koba vas. Hy ken haar los tong. "En niks wat hier gepraat was, sal oorvertel word nie, is dit duidelik?" voeg hy streng by. 
 
   Hy stap uit, terwyl Koba agter sy rug brom: "Asof ek 'n skinderbek is!" 
 
   Melissa staan langsaam op. Sy voel steeds moeg, maar darem verlig. 
 
   "Ek gaan maar bad en inkruip. Nag, tannie Mart, tant Koba."
 
   "Nag, meisie," mompel Koba ingedagte. 
 
   "Lekker slaap, Melissatjie," sê Mart en haar oë is so vol deernis dat Melissa vinnig haar oë moet knip om die trane te keer.
 
   In die gang kom sy Stef teë, sê net vinnig nag en skuur by hom verby op pad kombuis toe sonder om na hom te kyk. Sy wil 'n glas water kamer toe neem. 
 
   Terug in die gang hoor sy die verguisende stem: "Ek het Ma mos gesê daar's iewers 'n kinkel! Sulke mooi meisies vlug nie verniet na so 'n afgeleë plek soos Onderplaas toe nie. Wie sê sy is ooit geskei? Die dat sy haar nooiensvan gebruik!" 
 
   "Haai, Stef!" hyg Koba. 
 
   "Stefanus ... ! Jy is die een wat gesê het haar verlede het niks met ons te doen nie! Skaam jou! Ek wens jy wil oor jou bitterheid en agterdog jeens alle vroue kom!" kom Mart se bestraffende stem. 
 
   "My bitterheid het niks met harde feite te doen nie, Ma! 
 
   Ten spyte van wat Melissa ons vanaand vertel het, is ek amper doodseker dat sy sekere inligting omtrent haar verlede steeds van ons weerhou." 
 
   "Hoe kan jy so seker wees, my seun?" 
 
   "Ek voel dit net eenvoudig aan, Ma, en onthou: ek kyk nie met 'n jammerhart in my oë na haar soos wat Ma doen nie!" 
 
   Melissa haas haar die trap op, druk uitasem die kamerdeur toe en kyk met geskokte oë na haar beeld in die spieël. Die feit dat sy omtrent al die water uit die glas gestort het, registreer nie eens dadelik by haar nie. 
 
   "Hy glo my nie! As ... as ek hom miskien .. , alles vertel?” prewel sy. 
 
   “Nee! Nee, hy sal net dink ek maak 'n storie op om hom te manipuleer!" fluister sy vir haar spieëIbeeld. 
 
   Sy lê lank in die strelende, warm water.  n Effense troosgedagte is darem dat Mart haar kant gekies het, en dat die kinders haar onvoorwaardelik aanvaar. 
 
    
 
   Hoofstuk 5 
 
   Dit is vir Melissa in die daaropvolgende dae 'n belangrike prioriteit om die kinders te leer ken en te besluit hoe om elkeen te benader. Sy gaan gemaklik met hulle om, en sonder dat hulle dit besef, gaan sy hulle skoolgereed maak. Sy ken die kuns, en hulle is almal tog te gewillig om te leer. 
 
   Donderdagnamiddag wil Rita en Fanie gaan perdry en Juffrou moet saam. Dis wel winter, maar nogtans 'n heerlike dag. Koos saal vir haar 'n rustige perd op omdat sy saam met die ponies wil ry. Die kinders gee haar egter opdraand, en daardie aand is sy skoon lyfseer. Sy skryf dit toe aan die feit dat sy lanklaas perdgery het, maar is tog bekommerd oor die ligte krampe oor haar buik. 
 
   Vrydag moet sy Mart Hertzogville toe neem om haar dokter te gaan spreek, en sy maak toe sommer vir haar ook 'n afspraak. Hulle het voorafbesluit om in die dorpshuis te oornag en eers Saterdag terug te keer Onderplaas toe. Sy hoop maar sy voel die volgende dag beter. 
 
   Toe Melissa egter die Vrydagoggend opstaan, voel sy regtig dat daar fout met haar is. Sy kan nie glo dat dit net van die bietjie perdry is nie. Haar heupe en kruis is pynlik lam, sodat sy moeilik die trap afstap. 
 
   Sy sluk 'n paar pynpille wat tog later effens verligting bring. 
 
   Kla sal sy nie, want Stef kan dalk besluit dat sy nie agter die stuurwiel vertrou kan word nie. Gelukkig is die pad in 'n goeie toestand, en by die enkele knikke byt sy maar op haar tande. 
 
   Die vriendelike, middeljarige dokter De Villiers laat haar dadelik op haar gemak voel, en hy sit aandagtig en luister na die simptome wat sy aan hom beskryf. Daarna versoek hy haar om vir hom 'n urinemonster in die toilet te laat, en dat sy moet uittrek en die japon agter die ondersoekkamer se deur moet aantrek, want hy wil haar ook volledig ondersoek. 
 
   Melissa Iê weldra op die harde ondersoekbedjie op dokter De Villiers en wag. So reguit uitgestrek op die harde oppervlak, voel sy weer die spiertjies trek-trek oor haar buik, en dan kom die dokter binne. Sy merk dadelik die ligte frons op sy voorkop en 'n kommertrekkie in sy oë, en onwillekeurig gaan daar 'n rilling deur haar liggaam. 
 
   "Wat is dit, Dokter? Jy ... lyk asof jy iets weet wat ek ook behoort te weet?" vra sy huiwerig. 
 
   "Ons sal netnou gesels, Juffrou, sodra ek my ondersoek afgehandel het," ontwyk hy 'n direkte antwoord. 
 
   Hy druk, voel en luister. Opeens besef Melissa dat hy doodstil staan met die stetoskoop steeds op haar buik gedruk. Sekondes gaan verby, en paniek wat in angs wil oorslaan, dreig in haar borskas. lets is verkeerd! Sy wil vra, maar kan nie oogkontak met hom maak nie, aangesien sy oë gesluit is soos hy in diepe konsentrasie oor haar buig. 
 
   ''Asem stadig, rustig in ... uit ... in ... uit," beveel hy sag. 
 
   Dan staan hy op en terwyl hy na die afskorting toe stap, se hy: "Goed, jy kan maar aantrek en dan daar na my spreekkamer toe kom, juffrou Marais." Dan verdwyn hy buite haar gesigsveld. 
 
   Oomblikke later sit sy weer voor hom. Die slag uiters gespanne, want sy het in hierdie stadium van haar lewe nie nog slegte nuus nodig nie. Sê nou maar sy het 'n dodelike siekte? 
 
   "Dokter ... ?" vra sy met groot, bekommerde oë. 
 
   "Juffrou, daar is net een manier om dit vir jou te se, en dit is die reguit manier. Ek draai nie graag doekies om met my pasiënte nie. Jy  is swanger ... " 
 
   "Wat?" hyg sy in ongeloof. 
 
   "As ek reg is, moet jy nou in jou tweede maand van swangerskap wees," bevestig hy sy bevinding toe hy die verbysterde ongeloof op haar gesig sien. Hy kry haar meteens jammer, want met die intrapslag het hy reeds gesien dat hierdie meisie reeds met die harde kant van die lewe kennis gemaak het. Sy het dit hard probeer verdoesel, maar hy is nie verniet al soveel jare in die praktyk nie! 
 
   "Maar ... maar dit kan nie wees nie! Dokter, ek voel dan nooit eens naar nie! Is dit dan … dan nie een van               van die eerste tekens nie?" stamel sy skor. 
 
   "Nie noodwendig nie, meisie. Sommige mense ervaar nie die gewone oggendnaarheid nie, maar hulle word dikwels gepla deur sooibrand soos die waarvan jy kla." 
 
   "Maar ... maar voorheen het ek ... ek altyd naar geword!" prewel sy, en merk nie hoe sy oë meteens vernou nie. 
 
   "Dit is nie dat ek in jou lewe wil delf nie, Juffrou, maar dink jy nie daar is iets wat jy my nie vertel het nie?" vra hy kalm. 
 
   Skok en paniek wissel die uitdrukking van ongeloof op Melissa se gesig af. En dan tref dit haar soos 'n donderslag: daardie laaste aand toe Andrew hom op haar afgedwing het! Sy bedek haar gesig met albei haar hande en kan die onbeheerste snikke nie keer wat by haar keel uitbars nie. 
 
   Sy voel hoe dokter De Villiers 'n klomp sneesdoekies tussen haar hande indruk en sy hande vertroostend op haar skouers laat rus. Dan hoor sy hom by sy medisynekassie vroetel voordat hy weer na haar toe kom. Haar snikke het intussen heelwat bedaar, maar van die bewing in haar liggaam kan sy nie ontslae raak nie. 
 
   "Hier, neem die pilletjie en drink dit sodat jy kan kalmeer, meisie. Dit is nie goed om in jou toestand so ontsteld te wees nie. Drink dit, en dan vertel jy my alles. Jy weet tog dit wat tussen hierdie vier mure gepraat word, nooit hier uitgaan nie - altans nie deur my mond nie," troos hy sag. 
 
   Gehoorsaam drink Melissa die pil, droog haar trane af en sonder om na hom te kyk, begin sy hortend vertel, maak sy haar hart heeltemal oop. Vanaf die dag toe sy met Andrew Collins getroud is, tot waar sy haar nou bevind. Hy val haar nie een keer in die rede nie, maar as sy sou opkyk, sou sy die simpatie en deernis in sy oë gesien het. Lank nadat sy klaar vertel het, sit sy doodstil voor haar op die mat en kyk. 
 
   Melissa weet nie wat sy voel nie, want dit is as of gevoelloosheid meteens van haar liggaam besit geneem het. Andrew wou so graag ‘n kind hê dat hy onder valse voorwendsels met haar getrou het, maar hy was telkens die oorsaak van haar miskrame. En hier verwag sy nou weer sy kind! Gaan sy hierdie kind nou in die wêreld bring omdat hy nie daar sal wees om haar te verniel nie? Of is die vraag eerder of sy hierdie kind werklik in die wêreld wil bring? Hierdie kind wat as gevolg van verkragting verwek is - sonder enige liefde tussen sy ouers op daardie oomblik? 
 
   "Juffrou Marais ... ?" bring die dokter se stem haar terug na die werklikheid. 
 
   "Ekskuus, Dokter?" vra sy verward, asof in 'n dwaal.
 
    "Wat gaan jy doen?" 
 
                 "Ek…              ek weet nie ... " 
 
   "Jy sal seker jou gewese man in kennis moet stel, of hoe?" vra hy huiwerig, want sy mensekennis sê vir hom watse reaksie hy kan verwag. 
 
   "Nee! Nooit!" bars sy dan skor los, haar oë meteens angsbevange op hom gerig. "Hy mag nooit weet nie. Op hierdie oomblik weet ek nie eens self of ek hierdie kind in die wêreld wil bring nie. So lief soos ek vir kinders is, Dokter, weet ek regtig nie of ek eendag lief sal kan wees vir 'n kind wat deur wellus op my afgedwing was nie!" 
 
   Dokter De Villiers kan hom indink hoe die vroutjie voor hom op hierdie oomblik voel. Hy kan maar net hoop dat sy later sal kan vrede maak met haar toestand en dit aanvaar, want hy was nog nooit 'n voorstander van aborsies nie. 
 
   "Jy ... jy dink nie dalk aan 'n ... 'n aborsie nie?" vra hy dus fronsend. 
 
   "Ek weet nie wat ek regtig dink nie, Dokter! Ek het tyd nodig om hierdie inligting te verwerk! Ek het pas op Onderplaas begin werk ... met kindertjies! Hierdie swangerskap gaan sake vir my bemoeilik, of dalk …..ja, dalk  nog my werk ook kos!" fluister sy toe sy voel hoe trane al weer agter haar ooglede brand. 
 
   "Kan ek jou vra om nie oorhaastig oor iets so kosbaar soos 'n onskuldige lewetjie te besluit nie? Jy is op die oomblik ontsteld, geskok, en hierdie nuus het die verlede se ongelukkige gebeure weer na die voorgrond gesleep." 
 
   Melissa voel hoe die bewing in haar liggaam stadigaan besig is om te bedaar. Seker die pil wat besig is om sy werk te doen, flits die gedagte so tussen haar ontsteltenis deur. Onwillekeurig gly haar hande weer oor haar buik, en sy sluit haar oë toe die magteloosheid wat sy ervaar, die warm trane agter haar ooglede uitpers sonder dat daar 'n snik of geluid oor haar lippe kom. Dan laat sak sy haar kop op die lessenaar. 
 
   Sy voel moeg, so moeg soos sy lanklaas gevoel het, besef sy toe die dooie gevoel in haar nie wil wyk nie. 
 
   Dokter De Villiers skud sy kop liggies in simpatie en magteloosheid voordat hy sy voorskrifboekie nader trek en daarop begin skryf. 
 
   Melissa hoor hom skryf, sit stadig orent en staan stram op om na die klein wasbakkie in die hoek van die vertrek te stap. Sy was haar gesig oor en oor in die koue water, en drink dan sommer hande vol van die water onder die kraan voordat sy haar gesig aan die handdoekie daarnaas afdroog. Sy span elke gram moed in haar liggaam in om kalm om te draai en weer op die stoel voor die lessenaar te gaan sit. 
 
   "AI voel ek nou nie ingenome met my toestand nie, en al weet ek nog nie wat ek die dag met die baba se geboorte gaan doen nie, kan ek jou verseker, Dokter, dat ek dit nie sal kan regkry om die ongebore lewetjie te laat beëindig nie," sê sy stadig asof sy moet sukkel om die woorde mooi agtermekaar te kry. 
 
   Hy knik goedkeurend, maar haar houding wek tog kommer. Die arme mens! Die lewe het haar reeds amper fyngemaal, en hier is sy weer besig om te spartel om heel anderkant uit te kom. Hy sal haar graag in hierdie swangerskap wil help as hy kan. 
 
   "Ek is bly, Juffrou. Hier is 'n voorskrif wat jy by die apteek moet gaan inhandig. Ek het iets vir die lastige sooibrand voorgeskryf; iets om jou 'n bietjie energie te gee sodat die slaperigheid deur die dag nie so erg sal wees nie, en ook iets om jou gestel 'n bietjie op te kikker, want jy is gans en al te bleek na my sin. Gebruik die middels soos voorgeskryf, en jy sal sommer beter voel. En as daar enigsins iets is wat pla, moenie huiwer om met my in verbinding te tree nie, hoor!" 
 
   Melissa voel die woorde oor haar rol soos louwarm druppels wat hul pad ongehinder grond toe vind. Dit registreer wel wat hy sê, maar in plaas daarvan dat dit haar opbeur en laat beter voel, ontsnap 'n diep sug haar lippe toe sy woordeloos haar hand uitsteek en die voorskrif by hom neem. 
 
   "Dankie ... Dokter. Tot siens," kom dit afgetrokke voordat sy lusteloos by die deur uitstap. Sy sien nie die vraende uitdrukking op die ontvangsdame se gesig nie, en selfs toe Mart vinnig opstaan en fronsend agter haar aanstap, besef sy eers by die motor dat Mart met haar praat. 
 
   "Melissa ... kind, wat gaan aan? Jy lyk soos een wat niks raaksien nie, en asof jy skoon van my vergeet het!" kom dit bekommerd van die ou dame. 
 
   "Ekskuus, tannie Mart. Kan… kan ons maar ry? Asseblief, anders ... anders huil ek net hier in die straat voor al hierdie mense," fluister Melissa toe sy die bekommernis in die ouer vrou se stem hoor. 
 
   "Jy maak my nou onrustig, kind! Maar toe, ons moet by die huis kom, want ek dors nou al na 'n koppie lekker tee," antwoord Mart, want net soos die dokter weet ook sy dat Melissa tans iets beleef wat vir haar uiters moeilik is. En sy wat Mart is, sal die laaste een wees wat Melissa sal dwing om oor iets te praat waarvoor sy nie kans sien nie. Sy weet die kind sal praat wanneer sy so voel. 
 
   Met Mart se aanwysings ry Melissa dus na die dorpshuis toe waar Bets Malan hulle verwelkom, en haar man, Janus, dra die paar stukkies bagasie in. 
 
   "Janus en Bets pas my huis op en sorg vir ons wanneer ons hier tuisgaan. Hulle het hulle eie woonstelletjie en Janus kweek blomme en groente - die werf is dus sy domein," verduidelik Mart rustig nadat sy hulle aan Melissa bekend gestel het. 
 
   Melissa wil graag nou alleen wees, maar sy besef darem dat dit baie ongemanierd sal wees om nou in 'n kamer te gaan wegkruip. Sy is dus dankbaar dat hierdie twee mense so aangenaam, amper soos familie, optree en aaneen gesels met Mart. Dit lyk dus nie vreemd dat sy, Melissa, nie juis saam gesels nie. 
 
   Tog voel Bets aan dat die jong vroutjie afgetrokke is, en sy besluit om haar alleen te laat met Mart indien die kind dalk wil gaan rus. Dan kan sy dit vir Mart sê sonder om skuldig teenoor haar, Bets, te voel. Sy skink vir hulle twee elkeen nog 'n koppie tee en laat hulle dan alleen, want, sê sy, vanaand kan sy mos darem weer vir gaste iets spesiaal te ete voorberei. 
 
   "WiI jy gaan rus, Melissatjie?" vra Mart teer toe sy die tam uitdrukking op Melissa se bleek gesig sien. 
 
   "Ek ... het 'n voorskrif wat ek by die apteek moet gaan ingee, Tannie ... " sug Melissa. 
 
   "Ag, Janus kan dit sommer vir jou gaan haal, kind! Gee dit hier, dan vra ek hom gou. Jy lyk gedaan en kan gerus maar'n bietjie gaan lê." 
 
   Dankbaar oorhandig Melissa die flentertjie papier aan Mart en kyk hoe die ouer vrou by die deur uitstap en na Janus roep. Tog kan sy nie so ver kom om op te staan en in die kamer te verdwyn soos sy begeer het om te doen vanaf die oomblik toe hulle hier aangekom het nie. Sy sit steeds daar toe Mart weer binnekom en vraend na haar kyk. 
 
   "Tannie Mart ... Tannie, ek gaan voor die einde van Desember 'n baba hê!" borrel die woorde hulpsoekend oor haar lippe. 
 
   Mart word asvaal, haar oë bekommerd. "Melissa?" Die fluistering spreek duidelik van haar skok en verwarring. 
 
   "As ... as ek vir Tannie alles vertel van my verlede, kan ... kan ek daarop staatmaak dat Tannie dit vir niemand ooit sal vertel nie?" vra Melissa sag, want op hierdie oomblik weet sy dat sy die inligting wat sy in die dokter se spreekkamer verskaf het, slegs aan Mart in die Roelofse-huishouding sal kan verskaf. Van die begin af het sy teenoor Mart gevoel soos 'n dogter teenoor ' n moeder, en sy het juis nou daardie intieme vertroue en meelewing van 'n moeder-dogter-verhouding so uiters nodig. 
 
   "Natuurlik, Melissatjie! Maar dit is nie nodig nie, hoor!" verseker die ou dame haar. 
 
   "Ja ... ja, dit het nodig geword, Tannie," fluister Melissa skor en begin dan hortend alles vertel wat sy vir dokter De Villiers ook vertel het.
 
   Mart se mond val oop van skok en afgryse toe sy luister na wat Melissa alles onder Andrew Collins moes verduur. In haar binneste bou 'n woede op teen die man wat dit durf waag het om ' n lieflike mensie soos Melissa so te mishandel. En nou die swangerskap! 'n Swangerskap wat hierdie mensie hier voor haar duidelik nie kan verwerk nie, want in haar verwarring en skok is slegs een ding vir haar duidelik: die kindjie is deur verkragting verwek, nie deur liefde nie! 
 
   Mart word bewus van die skielike stilte en besef dan dat Melissa smekend na haar sit en kyk, angstig om te sien of sy veroordeel gaan word. Sy staan op en gaan sit styf langs die tenger vroutjie, slaan haar arms om haar lyf en trek haar kop teen haar bors vas terwyl die knokkerige vingers strelend oor die blonde hare beweeg. 
 
   "My liewe kind! Hoe moes jy nie al gely het nie! My hart pyn vir jou, en ek hoop Andrew Collins besef watter juweel hy verloor het noudat jy van hom af weg is. Maar van hierdie ou lewetjie wat in jou aan die groei is, moet jy asseblief nie 'n afsku koester nie, my kind! Hy of sy het nie gevra om daar te wees nie!" troos en vermaan Mart gelyktydig. 
 
   "Ek ... ek weet, tannie Mart, maar die kindjie gaan deel van ... van hom wees, van Andrew! Sal ek nie my teësin in Andrew eendag aan die kindjie oordra nie?" vra Melissa na 'n rukkie toe sy ietwat kalmer voel. 
 
   "Onthou, dit is jy wat die lewetjie vir nege maande in jou gaan koester, kind! Die outjie gaan nog meer deel van jou wees as van Andrew! Soos ek jou die afgelope rukkie leer ken het, sal jy nie anders kan as om die outjie lief te kry nie!" verseker Mart haar. 
 
   "Dokter sê ek sal kan aangaan met my werk op Onderplaas, Tannie. Maar omdat my gestel 'n bietjie .,. e ... af is, moet ek my net nie ooreis nie. En geen perdry meer vir my nie. Maar ... maar sal Stef nie besware he dat ... dat 'n ongetroude vrou wat swanger is, sy kinders opvoed nie?" 
 
   "Maar hy sal mos verstaan, Melissatjie! Net soos ek verstaan hoe dit gebeur het!" 
 
   "Maar ek wil nie hê hy moet van ... van alles weet nie, Tannie! Ook nie tant Koba of iemand anders nie! Ek ... ek sal dit nie kan verduur dat almal weet die kind wat ek dra, is deur verkragting verwek nie! En ... en tannie Mart, jy het belowe dat jy vir niemand sal vertel wat ek jou vertel het nie!" kom dit ontsteld van Melissa toe sy 'n entjie van die ouer vrou af skuif en haar beskuldigend, ontsteld in die oë kyk.
 
   "Natuurlik het ek belowe, kindjie! En natuurlik sal ek niks sê as jy nie wil hê ek moet nie. Maar hoe gaan jy jou swangerskap verduidelik? Ek bedoel, jy is geskei en skielik is jy swanger! Jy moet besef dit gaan die wenkbroue laat lig! Is jy bereid om daarmee saam te leef?" 
 
   "Liewer  bespiegelings as ... as dat almal weet dat my gewese man my die nag verkrag het voordat ek van hom af weggegaan het! Solank ... solank ek net weet dat Tannie aan my kant is, en .,. en dat ek altyd op tannie Mart kan staatmaak vir 'n bietjie ondersteuning en ... en bemoediging?" sêvra sy pleitend. 
 
   "Ag, natuurlik, my kind! Maar gaan jy nie ook vir jou ouers vertel nie?" 
 
   "Ek ... ek weet nie, Miskien later wanneer ek besluit het wat ek aan die einde van my swangerskap gaan doen." 
 
   "Wat bedoel jy?" 
 
   "Soos ek nou voel, weet ek nie of ek die kind wil behou nie, tannie Mart! En onthou nou, asseblief, Tannie: maak nie saak wat wie sê nie, Tannie mag vir niemand vertel wat hier tussen ons gesê is nie, al brand Tannie ook om te verduidelik. Ek glo nie ek sal die vernedering ooit kan verwerk en met my werk hier voortgaan nie." 
 
   "Ek het mos belowe, Melissatjie, hou op om jou daaroor te bekommer. En ek dink nou regtig jy moet 'n bietjie gaan rus. Hier hou Janus ook nou net stil. Ek sal jou medikasie na jou kamer toe bring, gaan jy solank," sê Mart amper bevelend en stap eers uit die vertrek uit nadat sy seker gemaak het dat Melissa kamer toe gaan. 
 
   Mart is uiters bekommerd. Melissa se gemoedstoestand is uiters broos en sy is heeltemal oorsensitief wat die saak betref. Mart besef dat sy onder geen omstandighede Melissa se hele verhaal aan enigiemand mag vertel nie, want sy kan nie voorspel wat Melissa se optrede gaan wees indien sy daarvan uitvind nie. En soos sy nou hier stap, weet Mart dat die Here vir Melissa na Onderplaas gestuur het….net omdat sy wondere met Rita en Fanie verrig nie, maar sodat sy weer kan heel word, en dat sy, Mart, haar in haar uur van nood moet onderskraag. 
 
   Mart is dankbaar dat Melissa reeds op die bed lê toe sy met die medikasie in die kamer inkom. 
 
   "Hier is 'n glas en 'n kraffie water. Jy moet net self op die etikette lees hoe jy dit moet drink, Melissa. O ja, ek weet nie of ek dit vir jou genoem het nie, maar dokter De Villiers is my buurman hier, en dit is sy gewoonte om saans hier te kom inloer wanneer ek hier oornag. Sy seun, Ben, praktiseer saam met hom, maar hy was vandag uit in die distrik toe ons daar was, en daarom het ons hom nie te sien gekry nie," gesels Mart rustig terwyl sy seker maak dat Melissa haar medikasie se etikette bestudeer en dit drink. 
 
   "Dankie, tannie Mart. Tannie ... is so dierbaar, amper net soos my ma ... " kom dit aangedaan van die meisie op die bed, en Mart sien dat haar lippe weer verraderlik begin bewe. 
 
   "Rus nou goed uit sodat jy vanaand lekker kan eet, hoor! 
 
   Moenie eens daaraan dink om op te staan voordat ek jou kom roep nie." 
 
   Warm trane vul al weer Melissa se oë, en sy sien in 'n waas hoe die moederlike Mart by die deur uitstap en hoor hoe sy die deur sagkens agter haar toetrek asof Melissa reeds slaap. 
 
   Ten spyte van Melissa se woelende emosies en deurmekaar gemoed wat soos 'n mallemeule tekere gaan, raak sy tog aan die slaap. Toe Mart haar heelwat later die aand kom wakker maak, is sy verbaas om te sien hoe lank sy werklik geslaap het. Sy skryf dit toe aan die feit dat sy liggaamlik en geestelik uiters moeg was, en dat die medikasie ook daartoe bygedra het. 
 
    
 
   Hoofstuk 6 
 
   Mart wag geduldig dat Melissa herhaaldelik haar slaapbeneweIde gesig onder koue water afspoel, dit dan afdroog en haar hare kam voordat sy saam met haar na die eetkamer toe stap. Sy sorg ook dat Melissa genoeg eet. 
 
   Dokter De Villiers, sy vrou en hulle seun, Ben, kom net na ete oor, en Melissa besef dat sy weereens noodgedwonge in die geselskap sal moet bly. Sy is sommer vies omdat sy haar nie verskoon het die oomblik toe die deurklokkie gelui het nie. Sy kyk onderlangs na die jonger weergawe van dokter De Villiers, en sy wonder of sy pa hom aangaande haar toestand ingelig het. Sy weet hulle praktiseer saam, maar dit krap aan haar om te dink dat hierdie moderne jongman alles van haar af moet weet. Sal hy ook, soos sy pa, dit slegs binne die vier mure van die spreekkamer hou? 
 
   Namate die aand vorder, laat die jonger Ben egter nie blyk dat hy meer van haar weet as bloot dat sy 'n pasiënt van sy pa is nie. Hy gesels opgeruimd en sjarmant, maar tog kan Melissa die gevoel nie afskud dat sy nooit van hom sal hou nie. Hy is nie soos sy pa nie, besef sy sommer baie gou. 
 
   Toe hulle vertrek, groet hy Melissa met die woorde: "Ek sal jou help vriende maak hier rond. Een van die aande gaan ons twee die ou dorpie op horings neem, nè?" 
 
   Sy groet, maar lewer nie kommentaar op sy woorde nie. 
 
   Agterdog is onmiddellik in haar aan die oprank. Sou Ben dalk in haar lêer geloer het? Gesien het sy is nog 'n juffrou, maar swanger? En nou dalk dink sy is 'n "maklike" meisie? Wel, dan moet hy weer dink, want daar wag 'n lelike afjak op hom indien hy hom aan haar gaan opdring! 
 
    
 
   Die gedreun van motors, ongeduldige toeters af en toe en 'n veraf fabrieksfluit, verwar Melissa toe sy die volgende oggend wakker word. Sy is mos nie meer in die stad nie, maar op Onderplaas! Maar helderheid tree spoedig in en sy glimlag: dis mos Hertzogville! 
 
   Haar glimlag verflou toe die res van die hede toe haar terugkeer: sy is swanger! Stadig sit sy orent, plaas weer soos tevore haar hande op haar buik, en sluit haar oë terwyl sy lank en dringend met God gesels soos sy gister al wou doen, maar in haar skok en verwarring nagelaat het om te doen. Sy vra vergifnis daarvoor en praat haar hart uit teenoor Hom wat sy weet sal verstaan, en as dit Sy wil is, weer vrede en gemoedsrus vir haar sal bring. 
 
   Toe sy eindelik haar oë oopmaak en teen die kussings terugleun, bly haar hande op haar buik, en sy kom agter dat sy met teer hale oor haar maag streel. 'n Stadige glimlag kruip om haar mondhoeke: hierdie sal net haar baba wees, en sy sal vir hom of haar die beste mamma wees! Andrew het geen reg op hierdie kindjie nie, want hy het sy aanspraak verbeur toe hy egbreuk gepleeg en haar vorige kindertjies so te sê vermoor het! 
 
   "En as ons so gelukkig Iê en glimlag vanoggend?” vra Mart wat om die deur loer. 
 
   "Tannie Mart! Ai, Tannie, ek is nou so skaam oor my optrede gister, maar ek skryf dit maar aan die skok en verwarring toe. Maar nou weet ek dat ek hierdie baba reeds liefhet, want hy sal net myne wees, en ek sal hom opvoed sodat hy of sy nie eens weet van Andrew se swakheid nie!" 
 
   "Ek is bly jy het jou swangerskap nou aanvaar, Melissatjie. Dit sal soveel beter vir jou wees vorentoe. Maar ... wat van Andrew? En jou ouers?" vra Mart huiwerig. 
 
   "Hy het met sy optrede alle reg en aanspraak op hierdie baba verloor, tannie Mart! Hy mag nooit van hierdie kindjie weet nie! Sowaar, indien hy ooit moet uitvind, sal ek ... sal ek sommer sê dit .. , dit is nie sy kind nie! En ek wil nie my ouers nou hiermee belas nie. Hulle werk hard en sal dadelik aandring dat ek moet terugkom." 
 
   "Sjuut nou maar, kind! Jy moet nie so ontsteld raak nie. Dit is nie goed vir die baba nie. Dalk ... dalk voel jy anders hieroor wanneer die outjie eers gebore is." 
 
   "Nooit! Hierdie kindjie gaan niks, en ek bedoel regtig niks, met Andrew Collins te doen hê nie. Ek gee nie om wat ek moet doen om hom van hierdie kindjie af weg te hou nie, daarvan is ek doodseker!" 
 
   Mart begin maar oor iets anders met haar gesels, en daarna stap sy uit met Melissa se belofte dat sy binnekort by die ontbyttafel sal wees. 
 
   Na 'n klompie inkopies later die oggend en 'n draai by die poskantoor, vertrek Melissa en Mart terug plaas toe. Die winterluggie knyp nie meer soos vroeg die oggend nie en die ritjie is heel aangenaam. 
 
   Boel is natuurlik heel eerste by toe hulle stilhou, en toe storm die kinders ook op hulle af, baie gretig om die pakkies te dra, wetende dat Ouma nooit die lekkergoed vergeet nie. 
 
   Stef is glo na die bure toe op Bergsig. Dit is die plaas van die Barnards bo teen die berg waarheen Melissa die rooikopmeisie te perd sien ry het die dag met haar aankoms. Onwillekeurig wonder sy of Stef dalk by die meisie kuier. 
 
   Die baas van Onderplaas is egter tuis vir middagete en Koba se heerlike maal word in gesellige samesyn geniet. Selfs Stef kom baie meer ontspanne voor. Is dit omdat hy oor die naweek probleme met die boerdery eenkant toe skuif? Of is dit omdat hy so pas by 'n oulike meisie gekuier het? wonder Melissa, en skryf daarna haar gedagtes toe aan die feit dat sy gespanne voel omdat sy wonder hoe Stef oor haar toestand gaan voel. 
 
   Terwyl hulle later koffie drink, sê hy dat hulle almal genooi is om daardie aand by die Barnards te gaan vleis braai. Mart verduidelik dat dit Jos en Ellie Barnard van Bergsig is, en hulle dogter, Sybil de Wet, en haar dogtertjie, Julie. Sybil is 'n weduwee en op die oomblik help sy haar pa met die boerdery, want hy is nie gesond nie. Dan is daar ook Pieter de Bruyn, 'n veearts, wat weens 'n longkwaal hier in die droë, dun lug moes kom woon. Hy is feitlik al gesond en sal seker binnekort elders gaan praktiseer. Noudat hy soveel beter is, help hy graag vir Sybil wanneer hy hom nie besig hou met sy studie nie. 
 
   Koba sê sy gaan nie saam nie, want daar is 'n rolprent op televisie waarna sy wil kyk. 
 
   Melissa probeer die name en toepaslike inligting memoriseer, want sy sal tog moet inskakel. Hoe eerder sy almal leer ken, hoe beter. Steeds is die bewing in haar binneste: wanneer en hoe moet sy vir Stef vertel van haar swangerskap? 
 
   Maar dis Mart wat haar 'n uitstelkansie gee. 
 
   "Jy gaan seker 'n bietjie rus, nè, Melissa? Ons ry gewoonlik so halfvyf se kant, dan is daar genoeg geselstyd voor ete." Sy knipoog fyntjies vir haar. Melissa besef dat sy dalk daarmee vir haar wil sê dat sy self vir Stef sal vertel, en sy slaak 'n innerlike sug. Miskien sal dit die beste wees so! 
 
   Maar Melissa stap eers deur die kombuis na die motorhuis, want dit val haar by dat sy 'n klein pakkie in die paneelkissie van die motor vergeet het. Sy speel 'n rukkie met Boel en stap dan terug huis toe. By die een oop venster van die studeerkamer steek sy vas toe sy Stef se omgekrapte stem hoor. 
 
   "So, dan was hierdie aanstelling ook 'n mislukking! Sy het weggeloop van haar man af en dit terwyl sy boonop 'n kind verwag! Wat nou nog? Ek wil nie so 'n mens met my kinders laat werk nie, Ma!" 
 
   Melissa krimp ineen. 
 
   "Stefanus! Jy weet niks van hierdie meisie se verlede nie, niks wat aanleiding tot haar huidige situasie gegee het nie! En al wat jy doen, is afkraak! Hou 'n slag op om alle vroue met jou vorige vrou te vergelyk, en tree soos 'n opgevoede, normale man op. Melissa sal hier bly en haar werk doen waarvoor jy haar aangestel het, verstaan ons mekaar? En bewaar die een wat dit durf waag om haar oor haar toestand uit te vra as sy nie self daaroor wil praat nie!" 
 
   So kwaai het Melissa die vroutjie nog nie gehoor nie. Lewe vloei terug in haar ledemate en verleë sluip sy weg van die oop venster af, maar sy hoor nog Stef sê: "Maar, Ma ... " 
 
   Mart kap kwaad terug: "Jy is sommer 'n onredelike, hardkoppige domkop ... !" 
 
   Dankbaar dat daar darem een persoon is wat simpatie met haar het omdat sy al een is wat die waarheid ken, probeer Melissa slaap. Maar die gedagtes draai en draai. Oplaas berus sy daarin dat sy maar van almal in die omgewing nuuskierigheid en agterdog sal moet verwag en dit na die beste van haar vermoë sal moet hanteer. 
 
    
 
   Op Bergsig klim Melissa uit die motor uit, draai om en staan botstil na die panorama voor haar en kyk. Van hier bo af Iê die spikkels van ander plaasgeboue en bome tot ver in die verskiet waar laatmiddagskadu's die sig reeds vertroebel. Die naaste aan Bergsig is Onderplaas natuurlik, waar ook reeds kol-kol skadu's ingeskuif het. 
 
   Sy skrik toe iemand haar arm aanraak. "Ekskuus tog, maar dit is so pragtig, en tog laat dit 'n mens weemoedig voel," maak sy verskoning. 
 
   "Ja, ek stem saam. Ek is Sybil, en dit is my ma, Ellie, en my dogtertjie, Julie," antwoord die rooikopmeisie. 
 
   "Julle het almal al van Melissa gehoor, en dis nou sy die," sê Mart glimlaggend en plaas haar een hand beskermend onder Melissa se elmboog. 'n Gebaar wat kalmte in Melissa se onrustige hart bring. 
 
   "Jy is baie welkom, Melissa. Kom ons stap in, dit word reeds koud buite," sê Ellie gul. 
 
   Jos Barnard sit in 'n diep stoel voor 'n kaggelvuur in die groot woonvertrek, en hulle stel haar aan hom voor. Sommer so op sy gemak trek hy Melissa saggies nader. Sy merk dadelik die geelbleek vel. 
 
   "Allemapstieks, hoekom het niemand my vertel sy is so mooi nie?" korswel hy eers, en sê dan meer ernstig: "Welkom, meisie. Ek hoop jy sal lekker hier in ons omgewing bly." 
 
   Sy ontmoet ook vir Pieter de Bruyn wat stillerig voorkom, en sy hou van sy besadigde manier van gesels. Hy vertel rustig vir haar hoe dit nou eintlik gekom het dat hy op Bergsig beland het, en hoe lekker hy nou hier woon. 
 
   Later braai Pieter en Stef die vleis, terwyl Melissa vir Sybil met die brood en slaaie help. Die kinders het heel spoedig saam met Julie na haar speelkamer toe verdwyn. 
 
   Terwyl elkeen later met 'n skinkbord kos op die skoot sit en eet, dwaal Melissa se gedagtes van die een na die ander. Die tantes gesels oor hulle eie dingetjies: van hekelwerk tot die nuutste intrekkers op Hertzogville. Oom Jos is stil, maar sy aandag is by die mans se praatjies, waaraan Sybil ewe fluks deelneem, en tog lyk hy moeg en sy merk dat hy min eet. 
 
   "Ja, kindjie, daardie drie boer mos in geselskap ook, en hulle vergeet maklik dat almal nie daarin belangstel nie," probeer hy na ' n rukkie verskoning maak vir hulle optrede toe hy sien dat sy hulle sit en dophou sonder om aan die geselskap mee te doen. 
 
   "Ek gee nie om nie, Oom. 'n Mens leer soms veel deur net te luister," stel Melissa hom egter gerus. 
 
   Sybil en Pieter kan maklik as 'n broer en suster aangesien word. Dit is duidelik dat hulle goed met mekaar oor die weg kom. Koperrooi skitter die vuurglans in haar half wilde bos hare. Pieter se groot, blougrys oë verklap baie wat nie vir die ander bedoel is nie terwyl hy na haar kyk. Hy is sowaar verlief op die meisie! 
 
   Stef kom ontspanne, geïnteresseerd voor, geheel en al anders as wat sy hom tot dusver ervaar het. Sou hy dalk ook verlief wees op die gawe, mooi Sybil? Ten spyte daarvan dat gerugte die rondte doen dat hy nie sy vertroue in die vrouegeslag kan herwin nie? 
 
   Melissa staar nikssiende na die kaggelvuur totdat sy met 'n skok besef dat Stef se donker oë haar ondersoekend aankyk. Sy kyk vinnig af na waar Fanie by haar voete sit, sy ruggie gemaklik teen haar bene gestut. 
 
   Werktuiglik vroetel haar vingers deur sy effens krullerige kuifie. Die laggie en byna kinderlike aanbidding in die mooi ogies toe hy na haar opkyk, verhoed dat sy weer na Stef kyk, want sy voel 'n warm gloed in haar nek opstyg toe sy aan die kwetsende woorde dink wat hy teenoor sy moeder kwytgeraak het. 
 
   Intussen kan Stef se gedagtes maar nie wegkom van Melissa af nie. Volgens sy moeder was Melissa nie bewus daarvan dat sy swanger is voordat dit gister deur die dokter bevestig is nie. Maar indien dit haar man se kind is, waarom het sy dan van hom geskei as hulle nog tot onlangs intiem met mekaar verkeer het? Is sy vermoede dalk reg dat sy sommer van hom af weggeloop het en glad nie eens geskei is nie? Of het sy dalk verhoudings met ander mans gehad en is dit die rede waarom haar man haar gelos het - en vandaar die swangerskap? Tog voel hy hoe teësinnigheid in hom opstoot om die feit te aanvaar dat Melissa 'n vrou van losse sedes is! 
 
   "Stef! Stef, moenie vir my sê jy slaap met oop oë nie!" terg sy ma. 
 
   "Sal nie snaaks wees nie! Ek was laas nag ure by die lammerooie besig. Kan ons maar gaan?" red hy homself blitsvinnig uit sy verleentheid. 
 
   Fanie hou styf aan Melissa se hand vas toe hulle opstaan en in die donker koue uitstap. 
 
   "Pappa, Julie wil ook graag na Juffrou se skool toe kom," sny Rita se skril stemmetjie deur die grootmense se afskeidswoorde. 
 
   "Dan moet sy mos vir juffrou Melissa vra, nie vir my nie!" "Ek sou sê sy moet eers met my, haar ma, praat!" opper Sybil kamma verontwaardig, maar die effense laggie wat volg, neem die angel uit haar woorde. 
 
   "Asseblief, Mamma, dit sal so lekker wees!" soebat die dogtertjie gretig. 
 
   "Hoekom het ons nie ook daaraan gedink nie? Stef, ek sal help betaal, asseblief, want ek Iê juis snags wakker oor my kind se moontlike agterstand." 
 
   "Hokaai, die beslissing Iê by Melissa, nie by my nie!" kom dit beslis van Stef toe hy agter die stuurwiel inskuif. 
 
   "Asseblief, tannie Melissa?" soebat Julie. 
 
   "Sy's ons juffrou, nie 'n tannie nie!" teken Fanie protes aan. 
 
   Melissa lag geamuseerd, trek liggies aan Julie se vlegsels en sê: "Sorg dat jy Maandag daar is, nè!" Hierop volg 'n koor van "Jippie!" en "Lekker!" en "Baie dankie, Melissa, ons praat weer!" van Sybil. 
 
   Mart sit voor by Stef, en Melissa agter in die middel met 'n arm om elke kleuter. Op Onderplaas ry Stef sommer by die motorhuis in van waar 'n deur na die kombuis toe lei. Hy help sy moeder uit, en maak die deur vir Melissa oop. Hy loer na binne toe sy nie uitklim nie. 
 
   "Sal jy hom asseblief by my neem?" vra sy sag en beduie na Fanie wat nou vas aan die slaap op haar skoot Iê, terwyl Rita reeds uitgeklim het. 
 
   Stef reik na binne, die fyn geur van Melissa se parfuum strelend in sy neus. Haar sysagte, lang hare stuur 'n aangename, ligte skok deur sy wese toe hy Fanie se warm handjie agter om haar nek losmaak. Sy arm skuur onverwags teen haar sagte bors en hy verwens nog 'n rilling, maar is tog dankbaar dat dit donker is en sy nie hierdie gewaarwordinge kan waarneem nie! Genugtig, wat makeer hom? Hierdie vroumens is juis die soort van wie hy so ver moontlik wil wegbly, en teenoor wie hy nooit iets meer as net goeie maniere sal betoon nie! 
 
   Stef tree terug met Fanie in sy arms, en Melissa sê sag: "Stap jy maar, ek sal hier toemaak." 
 
   'n Ruk lank sit sy egter doodstil, voel aan haar nek waar Stef se hand haar warm vel aangeraak het, en herleef die aanraking van sy arm teen haar gevoelige bors wat 'n warm gloed in haar wange laat opskiet het. 
 
   "Nee toe, Melissa! Wat's dit met jou? Jy beter ligloop vir hierdie man! Jy weet hoe jy gloei wanneer jy bloos, en die man dink reeds allerhande slegte dinge van jou!" betig sy haarself saggies, klim uit en sluit die deur. 
 
   In die kombuis is Koba en Mart. Almal besluit egter om sonder nog 'n drinkdingetjie maar in die bed te gaan klim, want dit is net die lekkerste om te doen in hierdie koue. 
 
   In sy donker kamer verwens Stef die feit dat dit naweek is. Hierdie skielike bewuswording van Melissa Marais het sy hele bestaan omvergegooi. Hy wil nie meer in haar teenwoordigheid wees voordat hy hom deeglik deurgrond het nie. Genugtig, hy weet niks van haar af behalwe dit wat sy hom vertel het nie - en dit blyk nou nie veel te wees nie, want hy wonder oor so baie dinge omtrent haar! Die Vader alleen sal weet waarom sy hom skielik soos 'n magneet trek ten spyte van dit wat sy gesonde verstand hom wysmaak! 
 
   Nadat Lina, sy gewese vrou, hom so skandelik in die steek gelaat het, was hy nog nooit weer in daardie opsig aangetrokke tot 'n vrou nie. Hy het hom behoorlik toegespin in 'n kokon van agterdog en wantroue waar dit vroue oor die algemeen aangaan. 
 
   Hy en Lina was gelukkig toe hulle nog in die stad gewoon het. Maar toe dra sy ouers Onderplaas aan hom oor en het hulle hier kom woon. Hy moes aanvanklik lang en harde ure werk om waarlik 'n sukses van die boerdery te maak. Naweke het hy egter aan haar gewy, maar vir haar was dit nie genoeg nie. Sy het die huis aan huishulpe oorgelaat en eerlank verveeld geraak - meer dorp toe gery en daar vriende gemaak sodat sy al hoe meer uithuisig was. 
 
   Die eerste swangerskap was vir haar 'n nuutjie, maar net totdat die ongemak begin pla het en Stef nooit iets meer as klagtes gehoor het nie. Die baba was ook net in die begin goeie afleiding, maar toe die moeilike tandekrystadium aanbreek, het Lina skielik die woord "stres" ontdek en die kleintjie aan Mada, die ouer huishulp, oorgelaat om afleiding te gaan soek by haar dorpsvriende. 
 
   Lina het geld soos sand tussen haar vingers laat deurvloei. Stef moes eenvoudig briek aandraai, en haar verwyte verduur. 
 
   Die swangerskap met Fanie was die finale aftakeling van 'n huwelik wat Stef met sulke goeie voornemens begin het. 
 
   Lina het menigmaal die tweede kindjie se koms verwens omdat sy nie soos voorheen haar vermaak elders kon gaan soek nie. Die laaste paar maande het sy haar behoorlik soos 'n invalide gedra en nie 'n vinger gelig om iets in die huis te doen nie. Was dit nie vir die getroue Mada en Bettie nie, sou daar regtig chaos geheers het. Maar ter wille van die ongebore baba, het almal Lina maar tydens daardie laaste tydperk van haar swangerskap bedien soos sy van hulle verwag het. 
 
   Fanie was aanvanklik 'n gespanne baba, maer en dikwels siek. Tesame met sy harde dae op die plaas, moes Stef die meeste van die tyd snags ook opstaan om hom te versorg. Lina was altyd te moeg, of te vaak! 
 
   Stef was nie verbaas toe sy sommer eendag net nie weer teruggekom het Onderplaas toe nie. Die dae het verbygegaan totdat sy hom eendag gebel het net om te sê sy wil skei. Hy het lankal so iets verwag, want van hulle eertydse liefde en goeie verhouding het niks oorgebly nie. 
 
   Sy woede het egter ontvlam toe allerlei praatjies sy ore bereik het. Mada wat vertel het hoe gul sy elke keer 'n sekere veekoper ontvang het wanneer hy nie tuis was nie. Dorpsmense wat haar en die man dikwels in mekaar se geselskap in die hotel opgemerk het. Selfs Mart het hulle op die dorp raak geloop, waar sy hom heel onskuldig as 'n ou skoolvriend bekend gestel het! Later was daar nog stories oor jongmans met wie sy rinkink het - selfs Ben de Villiers het onder hulle getel! 
 
   Stef kon baie dinge verwerk, maar nie die vulgariteit waarmee sommige stories ingekleur was nie. En daarom kan hy tot vandag toe nog nie vir Ben de Villiers verdra nie. Almal weet hy is 'n pierewaaier, maar kon hy nie sy eie ouers in ag geneem het nie? Hy weet tog dat hulle baie jare goeie huisvriende van die Roelofses is; dus waarom Lina ook op sy lys van "oorwinnings" plaas? 
 
   Weens die harde dop wat sedert sy egskeiding om hom gevorm het, het hy nog nooit eens weer daaraan gedink om vrou te soek sodat sy kinders 'n ma kan kry en hy iemand om lief te hê nie. Die enigste vrou met wie hy oor die weg kom, is Sybil, maar dit is nie om romantiese redes nie. Sy is 'n boervrou en dit is soos hy haar sien - sy het hom nog nooit die indruk gegee dat sy in hom as moontlike eggenoot belangstel nie. Dit was gerusstellend, en daarom kan hy so lekker met haar gesels! Enige ander meisie wat toenadering gesoek het, het hy dikwels onvriendelik behandel en selfs openlik afgejak. 
 
   Mart het hom dikwels betig oor hierdie houding wat hy teenoor meisies openbaar, maar die duiwel por hom telkens aan om sy teleurstelling op die vrouegeslag uit te haal, hulle te krenk en gedurig agterdogtig oor hulle te wees. 
 
   En nou, hier kom Melissa Marais wat twee jaar getroud was, toe geskei is en 'n maand na haar egskeiding ontdek sy is swanger! Almal dinge wat 'n man so ver moontlik van 'n vrou af behoort te laat wegskram! Maar skielik moet hy wat Stef is allerhande verskonings soek omdat hy die vrou nie uit sy gedagtes kan kry nie! Hy maak homself wys dit is omdat hy nuuskierig is oor watter soort lewe sy werklik gelei het, aangesien sy so sedig voorkom en hy nie sy vinger kan Iê op iets wat sy verkeerd doen nie. En boonop is die kinders reeds lief vir haar, en Boel steur hom nie aan hom, Stef, wanneer Melissa in die nabyheid is nie. So 'n rugsteker! Dit is ook duidelik dat sy ma ten volle aan Melissa se kant is. Hy is bewus daarvan dat Koba nog niks weet nie, en hy wonder hoe sy sal optree. 
 
   Waarom kom kruip Melissa hier weg? Sy wil haar lewe opnuut aanpak, het sy gesê, maar toe ontdek sy haar swangerskap. Sy lyk nie vir hom ontsteld daaroor nie, en volgens sy ma gaan sy die kindjie self grootmaak. Wat dan van die kind se pa? Sou sy ooit weet wie die kind se pa is as sy ook soos Lina rondgeloop het? Maar dan weer: as sy dan so 'n slegte persoon is, waarom sou sy haar kind self wil grootmaak? 
 
   Hierdie gedagtes skok hom yskoud. Wie sê dus Rita en Fanie is sy, Stef se, kinders? Lina het oral verhoudings gehad! 
 
   Hy smoor egter onmiddellik hierdie agterdog, want albei kinders het so diep in sy hart gekruip en hy sien die Roelofsetrek te duidelik om daaroor te twyfel. 
 
   Te midde van hierdie warboel vrae raak Stef baie laat aan die slaap, net om Sondagoggend wakker te word met die besef dat hy die nag nie klaarheid oor sy houding jeens Melissa gekry het nie. 
 
    
 
   Hoofstuk 7
 
   Stef, Koba en die kinders gaan kerk toe, terwyl Melissa besluit om saam met Mart tuis te bly en die erediens oor die radio te luister. Onder gebed neem sy Mart se knokkerige hande teer in hare en voel hoe 'n knop in haar keel vorm toe die ou hande rukkerig om haar vingers sluit asof sy nie meer gewoond is aan sulke teer behandeling nie. Na die erediens gaan bel Melissa eers haar ouers soos dit haar gewoonte elke Sondag was. Sy en haar moeder gesels heerlik oor ditjies en datjies, maar Melissa is versigtig om nie iets oor die swangerskap te laat glip nie. Haar ouers sal hulle te veel oor haar bekommer. 
 
   Na middagete gaan speel die kinders buite saam met Boel, terwyl die res van die huismense nog koffie drink en gesels. Toe daar afgedek moet word, wag Melissa totdat Mada en Bettie ook albei teenwoordig is voordat sy besluit dat dit nou die regte tyd is om te praat. 
 
   "Ek wil sommer met die deur in die huis val, want ek wil vir julle iets vertel wat julle almal behoort te weet. Dokter het gister bevestig dat ek swanger is. Julle weet almal dat ek 'n bietjie meer as 'n maand gelede my man verlaat het, en dat ek ná my egskeiding weer my nooiensvan aangeneem het, en daarom wou ek hê julle moet weet hiervan en nie later begin wonder oor ... oor 'n bultende maag nie," probeer sy haar bekentenis op 'n ligte noot afsluit. 
 
   Sy kan nie na Stef kyk nie, en haar oë bly op die teelepel tussen haar vingers. 
 
   "Wel, Ma sê jy is gelukkig oor die kind wat jy verwag, dus al wat ek seker kan sê, is: geluk, Melissa," sê Stef eerste, sy stem diep, amper geforseer. 
 
   Melissa se oë swem meteens in die trane. "Dankie," fluister sy en blik vinnig na hom. Sy blik is egter onleesbaar, en sy kyk net so vinnig weer weg, skielik onverklaarbaar seer iewers in haar borskas. 
 
   "'n Baba? En jy is nou ongetroud?" kom Koba se taktlose stem en ruk Melissa terug na die werklikheid. 
 
   Mart trek haar asem vinnig in, haar mond val oop, maar dis Mada wat met haar tong klik, haar kop skud en sê: "Ag, Kobatjie, wat weet jy tog? Jy het nog nooit die vreugde ervaar van 'n groeiende mensie in jou nie, so wat maak dit saak dat Melissa nou ongetroud is? As sy bly is oor die koms van die kindjie, is ons saam met haar bly!" 
 
   "Die baba sal in Desember gebore word," sê Mart glimlaggend en knik dankbaar en goedkeurend na Mada. 
 
   Bettie giggel stout. "Nee, maar dit is reg, ons sal hom tog te lekker bederf!" 
 
   "Dankie ... dankie vir julle aanvaarding van my toestand en die vriendelikheid wat daarmee gepaardgaan. Ek sal egter teen daardie tyd seker nie meer hier wees nie. Die kinders is so gehoorsaam, aangenaam om mee te werk, regtig vir my geen inspanning nie, en ek sal aanbly so lank ek daarvoor kans sien. Ek sal julle nie in die steek laat nie!" sê Melissa aangedaan. 
 
   Stef staan op. "Moet net nie iets doen, of jouself dwing om aan te gaan, wat tot jou of die baba se nadeel kan strek nie. Hierdie is 'n onvoorsiene omstandigheid, en ons sal verstaan," sê hy, en skielik is daar 'n vreemde klank in sy stem wat op 'n manier tot Melissa spreek en haar haar bewende lippe styf laat vasbyt. Hy is tog nie so ongenaakbaar as wat hy wil voorgee nie, dring die besef huiwerig tot haar deur. 
 
   "Jy ... julle ... wil niks meer weet nie?" vra sy skor, maar al spreek sy almal aan, is haar oë op Stef gerig. 
 
   'n Donker skadu skuif skielik weer oor sy gesig, en sy gee 'n innerlike sug. 
 
   "Soos ek voorheen gesê het, jou verlede het niks met jou werk hier te doen nie, en dus niks met ons uit te waai nie. Ek wil net nie hê jy moet jou ooreis en die kind verloor indien jy hom of haar dan so graag wil hê soos jy teenoor Ma te kenne gegee het nie, want dan sal ons baie skuldig voel. Ek wil dus hê jy moet besef dat jy algeheel op eie risiko met jou werk hier voortgaan en dat ons jou nie sal kwalik neem indien jy op 'n dag skielik sê jy wil nie meer hier bly nie," sê Stef hard, gevoelloos amper, en stap by die deur uit. 
 
   Sou dit 'n ander, sagter manier wees om haar te laat verstaan dat hy eintlik maar sou verkies dat sy Onderplaas verlaat? Dat hy steeds nie daarvan sal hou dat 'n vrou soos sy na die opvoeding van sy kinders moet omsien nie? woeker die kwelgedagtes in haar, maar sy antwoord hom nie. 
 
    
 
   Die een dag volg op die ander, en Melissa geniet dit elke dag al hoe meer saam met die kinders. Soms is sy bewus daarvan dat Stef by haar klassie inloer en selfs lang rukke na hulle staan en luister, maar sy maak altyd asof sy hom nie sien nie. 
 
   Stef staan hom en verluister aan wat sy met die vyf stuks voor die klavier uitvoer. Hy raak ook by die dag oortuig daarvan dat sy meer met die kinders in die kort tydjie uitgerig gekry het as al die ander saam wat hier was. Juis in daardie tye kom die angswekkende gedagte ongevraag in hom op dat sy oor enkele maande weggaan. Haar rustige houding jeens haar swangerskap en die fyn babakleertjies wat sy so tussenin begin brei, dwing onwillekeurig bewondering by hom af, waarna hy hom weer hard moet aanspreek om te onthou dat Lina ook met die eerste swangerskap so was. Dan vertel 'n tartende stemmetjie vinnig vir hom dat hierdie al Melissa se derde swangerskap is! 
 
   Een Woensdagoggend roep Stef bruusk na haar vanuit sy studeerkamer. 
 
   "Telefoon vir jou, Melissa!" 
 
   Sy kom haastig in, kyk vraend na hom, maar die frons en saamgeperste lippe weerhou haar van enige vrae. Hy is seker omgekrap omdat hy besig is met sy boekhouding en dit nou moes onderbreek om haar te roep. Sy sien hoe hy ergerlik by die studeerkamer uitstap. 
 
   Sy tel die gehoorstuk op. Dis Ben de Villiers. 
 
   "Goeiedag! En hoe gaan dit met die mooi meisie van Onderplaas?" 
 
   "Goed, dankie." 
 
   "My pa wil met jou praat. Hy kom nou-nou. Luister, ek het Saterdag vry. Kan ek jou kom haal en dan wys ek jou ons distrik?" 
 
   "Ek het Saterdag 'n afspraak wat ek nie kan kanselleer nie. Jammer, hoor!" 
 
   Hy vertel nog hoe teleurgesteld hy is, toe neem dokter Jamie de Villiers oor. 
 
   Na die gesprek besluit Melissa om sommer in die kombuis te gaan tee drink, want dan kan sy vir Mart vertel dat dokter Jamie gebel het. Sy is halfpad deur die eetkamer toe Stef se bars stem haar ore bereik. 
 
   "Ek sê mos vir Ma, dit was Ben wat haar gebel het! Ben de Villiers sal sy voete nie op Onderplaas sit nie! En as sy haar met so 'n ploert wil ophou, kan sy net sowel sommer nou al haar ry kry!" 
 
   Vasgenael in haar spore, met die besef dat dit van haar is wat hy praat, gloei Melissa se gesig totdat dit voel asof die hitte oor haar brein spoel. Sy wil naar word. Sy ruk haar los uit die verstarring en strompel na 'n badkamer toe langs die trap. Sy maak die kraan oop, gaan sit op die bad se rand en spoel yskoue water oor haar gesig. Stadigaan begin sy kalmeer. 
 
   Te oordeel na sy stemtoon was dit vir haar duidelik dat Stef baie kwaad was. 'n Ploert! Dis wat hy Ben genoem het! Wat sou agter hierdie weersin skuil? 
 
   Sy kyk in die spieël, sien dat sy beter lyk en druk haar gesig sommer met 'n snesie droog. Daarna stap sy asof ongesteur na die kombuis. 
 
   Mart sit en skil aartappels by die tafel, 'n hewige frons tussen haar oë. Stef is nêrens te sien nie. 
 
   "Ek sien die tee is gemaak. Sal ek sommer vir Tante ook skink?" vra Melissa. 
 
   "Asseblief," sê die ou dame, sommerso sonder om op te kyk en sonder die gewone glimlaggie. 
 
   Sou sy ook soos Stef dink? wonder Melissa bekommerd terwyl sy die tee skink en dan vir haar 'n stoel naby Mart s'n trek. 
 
   "Dokter Jamie het gebel. Hy wou weet hoe dit gaan en of die medisyne darem help. Hy het sommer ook oor my gemoedstoestand gesels en wou weet of ek steeds vasberade is om die baba te behou." 
 
   "So? Het jy dan met hóm gepraat?" 
 
   
  
 

Melissa snap wat sy bedoel. Stef het gesê: Bén het gebel! 
 
   "Ja, Tante. Ben het wel die oproep deurgeskakel, maar dokter Jamie het self met my gepraat," sê sy en staan op. By die deur draai sy effens om en se sag: "Tante, julle hoef nie bekommerd te wees nie - ek sal nooit saam met dokter Ben uitgaan nie. Hy wou my Saterdag kom haal, maar ek het geweier, want ek hou nie van hom nie!" 
 
   Mart behoort nou te weet dat sy Stef se kwetsende uitlating gehoor het, maar die kinders wag en sy stap vinnig na die stoepkamer toe. In haar hart begin sy 'n lied van dankbaarheid jubel oor die vooruitsig van 'n eie kindjie - 'n kindjie wat sy aanvanklik nie wou gehad het nie, maar nou besef sy dat hierdie kindjie dalk die enigste sal wees wat sy ooit sal hê, en hy sal hare wees, net hare! 
 
   Sy roep die vyf stuks na die klavier en terwyl sy speel, sing hulle 'n paar vrolike liedjies. 
 
   "Nou moet Juffrou sing!" eis klein Fanie toe sy wil opstaan. 
 
   "Goed, gaan sit en terwyl julle daardie huisies en bome klaar teken, sal ek sing," belowe sy glimlaggend en streel oor die outjie se koppie. 
 
   Elkeen skarrel na sy sitplek en begin teken, maar die ore is gespits om na hulle juffrou te luister waar sy nou so ingedagte sit en sing. 
 
   Onwillekeurig het Melissa 'n lied gekies wat van weemoed spreek, want haar gedagtes keer maar telkens terug na Stef se ontevredenheid. Haar suiwer stem sweef by die vensters uit en dring die huis binne. 
 
   Intussen het Stef teruggekom om tee te drink, en Mart neem haar kans waar om hom reg te help. Sy vertel hom van Melissa se laaste opmerking sodat hy kan verstaan dat sy daardie beledigende woorde van hom moes gehoor het. 
 
   Stef kantel sy kop toe Melissa se lied ook tot by hulle sweef. Die nostalgie waaraan sy uiting gee in haar sang, is vir hom skielik 'n pynigende aanklag. Waarom is hy werklik so bitsig teenoor die meisie? Heimlik vind hy haar begeerlik en 'n gevoel dat hy graag nader aan haar sou wou beweeg, is besig om in hom te groei. 
 
   Dis daardie Ben! Net die gedagte dat hy planne beraam om Melissa ook in sy vuil kloue te kry, het hom onredelike dinge laat sê! Op 'n manier sal hy haar om verskoning moet vra, maar hoe moet hy dit doen sonder dat sy weet hy en Mart het die saak bespreek? Moet hy dit maar liewer net ignoreer asof niks gebeur het nie en gewoonweg vriendelik teenoor haar optree? Miskien ja. 
 
   Stef is nie tuis vir middagete nie, en Koba brom iets van kos wat onsmaaklik word in die lou oond, maar Mart sê niks nie. Daardie aand speel hy ‘n ruk met die kinders, bad self vir Fanie en onttrek hom dan na sy studeerkamer. Tot dusver het hy saans saam met die vroue in die televisiekamer voor die kaggel gekuier. 
 
   Melissa voel teleurgesteld, want sy vind sy geselskap intelligent en opbeurend. Nou is sy die oorsaak van hierdie afsydigheid. Hy was nou wel nie onvriendelik aan die etenstafel nie, maar tog anders. Stil, ingedagte, maar met 'n vraende onsekerheid in sy oë die keer wat sy skielik na hom gekyk en sy blik op haar betrap het. 
 
   Met 'n sug staan sy ook vroeër as gewoonlik op en klim versigtig met die trap na haar kamer toe. 
 
    
 
   Ongemerk gaan die weke die een na die ander verby terwyl Melissa haar daaglikse gang gaan. Die kinders raak al hoe meer geheg aan haar, en mettertyd groei die vriendskap tussen haar en Stef. Die Roelofse kuier graag op Bergsig, en dikwels kom Sybil ook na hulle toe. 
 
   Melissa wonder soms oor Stef en Sybil, want hulle gesels ure lank en ry soms saam te perd die veld in. Dikwels gaan help hy haar met iets op Bergsig wanneer sy hom bel en sy hulp vra. Maar saans bly Stef tuis, want wanneer sy kinders nie kan saamgaan nie, bly hy ook - dit is sy siening oor die saak! Mart het eendag terloops vertel dat hy en Sybil feitlik ewe oud is, saam grootgeword, skoolgegaan en gaan studeer het. Volgens haar is hulle soos broer en suster. 
 
   En tog is daar telkens in Melissa 'n fyn stekie van jaloesie wanneer sy na hulle kyk: Sybil wat Stef soms tergend soengroet; hy wat so lief is om haar hare goedig te trek; die twee te perd alleen die veld in, of sommer net wanneer hulle diep in gesprek ingehaak aangestap kom. Dan kom die verlange in haar op dat 'n geliefde haar soms ook moet aanraak, al is dit terloops, want die liggaamskontak spreek soms meer as woorde. En juis nou, in hierdie tyd van haar lewe, is die behoefte juis soveel groter! Sy hunker na 'n persoon om haar diepste gedagtes mee te deel; iemand wat kan raad gee, soms help of haar sommer net beskermend vashou. 
 
   Daar kom tye wat sy Stef betrap dat hy haar diep ingedagte sit en beskou, en dan kry sy die gevoel dat daar ook in hom dinge woel wat hy met iemand vertroulik sal wil deel. En tog: al waaroor hy en sy gesels, is die kinders, die plaas, die omgewing en sy mense ... alles behalwe oor hulleself. Boonop weet sy te min van Stef se vroeëre lewe om iets persoonlik kwyt te raak, want netnou sê sy onbewustelik iets wat hom weer in sy dop sal laat terugkruip. Hy sal tog seker sy gedagtes met Sybil kan deel! 
 
   Stef se gedagtes is self 'n warboel. Vir hom word Melissa by die dag meer die vrou wat Lina nooit was nie - 'n vrou met wie hy graag sy lewe vorentoe sou wou deel. Die geduld waarmee sy die kinders opvoed, die vasbeslote wyse waarop sy haar eie omstandighede aanvaar het en die respek wat sy teenoor Mart en Koba betoon! Sy gebruik nie haar swangerskap om heeldag in die bed te Iê en niks doen soos met Lina die geval was nie. Hy merk ook geen teken van humeurigheid nie, en boonop is dit duidelik dat sy die waarde van geld ken. Op ander se nekke wil sy nie lê nie, en daarom werk sy en is sy van plan om haar kind self groot te maak. 
 
   Dis dan net hier, wanneer sy gedagtes om die kind wentel, dat hy vassteek. Hy sou so graag wou weet van die pa. Sou Melissa hom al laat weet het dat hy gaan pa word? Of as sy nie het nie, gaan sy? En wat gaan die man doen? En dan wonder hy of sy nie dalk nog die pa van haar ongebore kindjie liefhet nie; of sy nie dalk eendag met kindjie en al na die man sal terugkeer nie! 
 
   Dit is juis hierdie gedagtes wat hom erg omkrap, maar hy besef ook dat hy haar nie sommer halsoorkop kan ondervra nie. Wyslik besluit hy om haar vertroue liefs sagkens te probeer wen, en te wag vir die regte tyd. Maar te lank wil hy ook nie sloer nie, want Desember is glad nie meer so ver in die toekoms nie. 
 
   Met Melissa se eerste besoek aan die biblioteek het sy uitgevind dat daar Vrydagoggende leersame programme vir kleuters aangebied word. Sedertdien neem sy die kinders saam en terwyl hulle veilig in die biblioteek kuier, besoek sy die dokter of vir Mona Jackson. Soms bly hulle op Hertzogville vir die nag, maar ander kere ry hulle terug plaas toe. 
 
   Vandag is weer so 'n dag, maar sy het nie nodig om dokter toe te gaan nie. Volgens dokter Jamie verloop alles nog wel met haar swangerskap toe sy hom laas week besoek het. Sy gaan doen dus 'n paar inkopies en gaan drink dan tee saam met Mona Jackson. 
 
   "Ek het al gewonder wanneer jy weer gaan opdaag. Of hou jou werk jou te besig om te kuier ook?" vra die vriendelike vrou wat Melissa teen hierdie tyd redelik goed ken sodat sy haar al op die naam noem. 
 
   Melissa het Mona net vertel dat sy geskei is en agterna uitgevind het sy is swanger, net soos vir die res van Onderplaas se mense, maar die vrou behandel haar steeds met die grootste vriendelikheid. 
 
   "Nee, maar ek geniet my werk. En een keer per week moet ek Hertzogville toe kom, en vandag het ek 'n uur of wat vir jou ook ingepas, Mona!" sê Melissa glimlaggend. 
 
   "Ek is bly, want hier is nie juis veel vriendinne van my portuur nie. Sê my, hoor jy so nou en dan iets van jou gewese man?" vra Mona en kyk teer na Melissa se buik. 
 
   "Nee, ek het nog niks van hom gehoor nie, en ek sal ook nie, want hy weet glad nie waar ek is nie. En so sal dit bly!" kom dit beslis van Melissa. 
 
   "Jy bedoel jy gaan hom nie van die baba sê nie?" 
 
   "Nee! My lewe saam met hom is vir goed iets van die verlede!" antwoord sy sag. 
 
   Op daardie oomblik kom 'n paar mans geselsend in. Een se stem klink bekend, maar voordat Melissa kan omkyk, sluit 'n arm om haar skouers. 
 
   "Goeiedag, mooi meisie! Môre, Mona," groet Ben. Melissa knik, en Mona groet en maak verskoning dat sy gou iets in die kombuis moet gaan doen. 
 
   "En toe? Het jy vandag vir ons kom kuier?" wil Ben weet, en die manier waarop hy na haar kyk, laat haar dink aan 'n kat wat wonder watter deel van die muis hy eerste sal begin vreet! 
 
   "Nee, ek was laas week by jou pa. Die kinders is in die biblioteek en ek moet hulle juis nou gaan haal," sê sy en neem haar handsak. 
 
   Ben hou haar terug toe sy wil opstaan. "Bly hier, dan gaan ons twee vanaand 'n bietjie uit ... dans en so aan ... "
 
    "Jammer, maar ek neem die kinders vanaand fliek toe." 
 
   "Nou goed, dan gaan ek saam, want jy kan nie in die nag so alleen ry nie." 
 
   "Ek ... e ... ek het 'n vriend wat saamgaan!" jok sy vinnig en staan op. 
 
   "H'm! Ek hoor jou! Onthou, ons bly net langsaan - ek sal kom kyk of dit so is, en ek sal jou nie alleen laat ry nie!" lag hy selfversekerd, en Melissa besef benoud dat hy haar glad nie glo nie. 
 
   Melissa stap haastig na Mona toe wat net buite in die portaal staan en blykbaar alles gehoor het. 
 
   "Pasop vir hom, my maat. Hy laat geen nuwe intrekker met rus nie. Dis die dat Stef nie vir hom ooghare het nie," waarsku Mona. 
 
   "Ek wil niks met hom te doen hê nie. Bowendien, ek is nie die soort wat hy soek nie!" 
 
   Mona grinnik. "Lina van Stef was een van sy 'poppies', en aangesien sy eintlik by hom aangelê het, het hy dit deeglik geniet om hulle verhouding in iets skandelik te laat ontaard. Hy was van jongs af jaloers op Stef, en het so sy kans waargeneem om hom diep te kwets." 
 
   Melissa skud haar kop. "Ai, Mona, wat vertel jy my? Waarom is daar soveel bose mense op ons ou aarde?" 
 
   "Hou jy hom net op sy plek, want vir hom is jy reeds weer 'n teiken om Stef verder te probeer verneder," waarsku Mona vir oulaas voordat Melissa ry. 
 
    
 
   Onrus knaag aan Melissa terwyl sy na middagete op die bed Iê en die kinders ook gaan rus het. Wat kan sy doen om Ben te ontglip indien hy dit werklik bedoel het om te kom kyk of daar iemand saam met haar gaan? Sy besef maar te goed dat net een aand in sy geselskap genoeg sal wees om die vertroue wat Mart, en veral Stef, in haar het, te vernietig. 
 
   Sy kan nie ontspan nie, want die spanning bly aan die opbou in haar liggaam. Sy staan op en bevind haar enkele minute later in die studeerkamer, telefoon in die hand. Sy skakel Onderplaas se nommer, en sy besef dit is na Stef wat haar radeloosheid haar dwing. Maar dit is Mart wat antwoord. 
 
   Melissa is egter so opgewen oor die hele situasie dat sy met die hele mandjie patats uitkom en vir Mart vra wat sy moet doen. 
 
   "Ai, kind, Stef, Pieter en Sybil is vanoggend die berg in om na afgedwaalde beeste te gaan soek. Die plan was dat hy vanaand daar sal oorbly om 'n bietjie kaart te speel, want die kinders is mos by jou. En jy weet tog hoe Stef oor Ben voel. Al wat ek kan vra, is dat jy maar by jou besluit moet hou en eenvoudig weier dat hy saam met julle gaan, al vind hy dan ook nou uit dat jy nie werklik 'n vriend het wat saamgaan nie." 
 
   "Goed, Tante, dankie. Ons sien julle môre," antwoord Melissa afgetrokke, teleurgesteld dat Stef nie daar was met wie sy hierdie probleem kon bespreek nie. Die onrus oor Ben se vasberadenheid groei steeds ten spyte van Mart se raad. Sy ken die man nie en weet nie waartoe hy in staat is nie. 
 
   Met 'n beswaarde gemoed berei Melissa voor vir die uitstappie. Bets pak eet- en drinkgoed in, want dit is altyd lekker om sommerso al kykend by die inryteater te eet, sê sy. Dog, 'n kwartier voordat sy ry, roep Bets haar na die telefoon. Dit is Ben. 
 
   "Het jou vriend al gekom?" vra hy, en sy hoor die spot in sy stem. Hy het natuurlik gesien dat hier nog geen ryding die erf binnegekom het nie. "Hy ... sal betyds wees, dankie. Verskoon my, ek moet die kinders help." 
 
   Ben lag tergend, veelseggend. "Sien jou netnou, poppie!" Sy gooi die gehoorstuk bewend neer. Sy pers haar lippe saam en prewel: "Ek sal my nie deur hom laat intimideer nie!" 
 
    
 
   Hoofstuk 8 
 
   Janus het reeds die mandjie met eet- en drinkgoed in die motor gelaai toe Melissa en die kinders by die deur uitstap om te ry. Dog die volgende oomblik gil Fanie opgewonde en storm vorentoe. 
 
   "Pappa ... Pappa, gaan jy saam fliek toe?" 
 
   Oopmond van verbasing kyk Melissa hoe albei kinders hulle pa vasgryp en soen toe hy uit die kombi klim. Sy sien Julie is ook by hom. 
 
   "O! o, dankie tog!" fluister sy en hoop innig Ben hou nou die huis dop. Sy stap huiwerig tot by die groepie. 
 
   "Naand, Melissa," groet Stef, en die stil, diep stem kalmeer haar gespanne innerlike. 
 
   "Naand, Stef. Dis 'n verrassing!" 
 
   "Verskoon dat ek nou nie juis uitgevat is vir die geleentheid nie, maar ek het sommer van Bergsig af gekom," verduidelik hy. 
 
   "Maar Stef ... Hoe het jy ... Ek bedoel -?" stotter sy.
 
    "Hier is die mandjie, Juffrou. Julle ry seker nou met die kombi. En hier is 'n paar reisdekens ook, want dis koud om so lank stil te sit," val Janus hulle in die rede. 
 
   "Dankie, Janus." 
 
   Die kinders het reeds ingeklim, Rita in die wolke omdat Julie ook daar is, en Stef help Melissa versigtig in sonder dat hy haar dadelik antwoord. Daar aangekom, haak Stef 'n luidspreker agter by die kinders se venster aan aangesien die rolprent eintlik vir kinders bedoel is, en sodat hulle dus beter kan hoor. 
 
   En so, elkeen met 'n bordjie snoeperye op die skoot, begin die aand. Groot plesier vir die kleuters, en waardevol vir twee behoedsame, soekende enkelinge. 
 
   "Ma het my gebel," se Stef heelwat later toe daar 'n stiltetjie tussen hulle kom. “Gelukkig het my selfoon daar ontvangs gehad.”
 
   "En waarom kom jy toe hierheen?" vra sy huiwerig.
 
    "Moes ek dan liewer nie?" 
 
   Melissa voel hoe sy in die dofverligte voertuig bloos. "Ek ... het nie bedoel om jou kaartaandjie te bederf nie!" 
 
   "Hierdie is vir my belangriker. En moenie weer vra hoekom nie!" 
 
   "Maar ... ?" kom haar stem nogtans flou, vraend. 
 
   "Ek sou jou graag beter wou leer ken, Melissa. Jy weet tog teen hierdie tyd dat ek van jou hou, maar daar is so baie wat ek wil vra, en ook voel dit asof ek teenoor jou my eie probleme kan blootlê. Jy moet besef dit is 'n vreemde gevoel vir my, want vir so lank krop ek dit maar op. Al is my ma gewillig om te luister, het ek onwetend tog maar na iemand gesoek wat ook al deur dieselfde meul as ek gegaan het; iemand wat op my golflengte ingestel is en sal verstaan ... werklik verstaan. Kan jy dit verstaan?" vra hy hees. 
 
   "Hoe sal ek dan nie verstaan nie? My hele wese hunker dan ook na so 'n maat. 'n Mens oordink jou gedagtes, neem 'n besluit, maar daar is niemand wat saampraat, redeneer, raad gee of jou daarop wys dat jy dalk verkeerd kan optree nie. En tog ... tog is my geval 'n bietjie anders as joune," eindig sy so sag dat hy haar amper nie kan hoor nie. 
 
   "Om mee te begin, sal dit dalk die beste wees as ons mekaar presies vertel wat in ons lewens gebeur het om ons te bring waar ons nou is. Soms is dit goed om 'n ou roof af te haal sodat die kwaad wat dalk nog daar onder is, gesond gemaak kan word." 
 
   Melissa verstyf. Sy kan Stef nie die volle waarheid vertel nie! Sy sal die vernedering nie kan verwerk as hy moet weet dat Andrew haar verkrag het die nag voordat sy daar weg is en dat sy juis daarom swanger is nie, besef sy vir die soveelste maal. 
 
   "Ag, jy weet eintlik wat my storie is. Ek en Andrew, wel ... ons moes nooit getrou het nie. Andrew wou kinders hê, erfgename vir sy rykdom, en, en al wat ek hom kon gee, was ... twee miskrame in die vroeë stadium van swangerskap! Dit het ons huwelik in ... in 'n leë, nuttelose ... iets laat verander waar ons mekaar nie meer kon verdra nie en net seergemaak het. Ek het uitgevind hy ... hy loop rond, en ... en toe besluit ek om ... om hom sy vryheid terug te gee sodat hy met iemand anders kan trou wat vir hom 'n erfgenaam kan gee," vertel Melissa net sommige waarhede sonder om die werklike redes vir haar miskrame en besluit om te skei, te noem. 
 
   Stef voel hoe sy hart benoud saamtrek. Alles in hom protesteer daarteen, maar hy besef dat hy moet se wat in sy gedagtes omgaan, anders sal hy homself later verwyt daaroor. 
 
   "Maar jy verwag dan nou weer sy kindjie! Ek is seker daarvan hy sal in die wolke wees om te weet dat jy weer swanger is. Die dokter sê tog jy is gesond en daar is niks met jou baba verkeerd nie, so dalk behou jy hierdie enetjie. Jy is tog lankal nie meer in die vroeë stadium van hierdie swangerskap nie. Jou man ... Andrew sal uiteindelik sy erfgenaam hê, en dit sal julle twee dalk laat besef dat julle tog maar vir mekaar bedoel is, Melissa!" 
 
   "Nee! Ek ... Andrew mag nie weet ek is swanger nie!" kom dit benoud van haar. 
 
   "Maar hoekom nie? Dit is tog mos sy kindjie ook, dan nie? Hy het die volste reg om te weet!" hou Stef vol. 
 
   "Jy ... jy sal nie verstaan nie, Stef, en ek kan nie verduidelik nie. Buitendien, wie sê ek verloor nie hierdie baba ook maar nie! Dan het Andrew weer verniet gehoop!" soek sy desperaat uitkoms om hom nie die volle waarheid te vertel nie. 
 
   "My arme Melissatjie! Dink jy nooit aan jouself nie? Jy dink net aan Andrew se gevoelens, maar intussen moet jy alleen die mas opkom!" sê hy teer. "En dit terwyl jy netnou erken het dat jy ook na 'n sielsmaat verlang!" 
 
   Melissa voel hoe skuldgevoelens haar teister omdat sy hom nie die volle waarheid vertel het nie. Die enigste troos wat sy haarself bied, is dat sy niks gedoen het waaroor sy skaam hoef te wees nie. 
 
   "Ek ... gee nie om nie, Stef. Julle is almal so dierbaar dat ek vir baie dinge kans sien." 
 
   "En as die baba gebore word en hy of sy is gesond, en jy is weer op die been? Gaan ... gaan jy Andrew dan aan sy erfgenaam bekend stel?" 
 
   "Ek ... ek weet nie ... " antwoord sy magteloos. Hy maak haar so deurmekaar. Hy laat haar selfs skuldig voel indien sy dit sou durf waag om Andrew en sy kind van mekaar te weerhou! Genugtig, as hy maar kon weet, maar nee ... nee, sy kan hom nie vertel nie! 
 
   "Wat bedoel jy dat jy nie weet nie? Melissa, jy durf mos nie jou kindjie die reg ontneem om sy eie pappa te leer ken nie?" 
 
   "Daar was so baie seermaakdinge tussen my en Andrew. Dinge wat jy nooit sal verstaan nie. Ek ... ek het dit nog nie verwerk nie, en daarom sê ek dat ek nie weet nie! Ek het tyd nodig om daaroor na te dink," sê sy en kyk pleitend na hom. 
 
   "Goed … goed, ek sal nie verder uitvra of aandring daarop nie. Ek wil net hê jy moet weet dat ek ... ons almal jou sal bystaan wanneer jy ons nodig het," sê Stef sag, en die magtelose gevoel wat hy ervaar, wil hom sommer uit die kombi laat vlug die koel nag in. lets vertel vir hom dat dinge tussen Melissa en haar gewese man nog lank nie iets van die verlede is nie, maar dat sy in hulle huwelik so seergekry het dat sy dit nie wil erken dat sy nog iets vir Andrew voel nie. En wanneer die ou kleintjie eers daar is, verdwyn al hierdie twyfelgedagtes in Melissa dalk soos mis voor die son, en sal daar 'n soete hereniging tussen haar en haar kindjie se pa wees. Sal hy, Stef, intussen sy hoop en versugtinge moet inhou, en sal hy die deursettingsvermoë hê om te wag tot na die geboorte van die baba. 
 
   "Dankie, Stef. Jy … jy kan gerus vir my van jou verlede vertel as .,. as jy nog wil." 
 
   "Natuurlik wil ek ... " 
 
   Stef se verhaal klink vir Melissa soos sommige van die liefdesverhale wat sy al gelees het. Die landboustudent wat klaar was met sy studie, in die stad gewerk het solank sy pa nog op die plaas boer, wat 'n mooi meisie ontmoet het, hulle jong lewe geniet en getrou het toe hy die plaas moes gaan oorneem. Sy kon nie aanpas nie, het nie eens probeer nie, verlang terug stad toe en "dros" toe saam met een van haar "vriende", terwyl sy twee klein kinders agtergelaat het. 
 
   "Jy weet, ek kon nog verstaan dat sy nie vir die plaaslewe kans gesien het nie. Ek kon nog begryp dat haar gevoel vir my gesterf het, want ek was toe immers nie meer die sorglose, altyd beskikbare jongman op wie sy verlief geraak het nie. Ek moes baie hard werk, en lang ure, soms met min slaap en dikwels naweke ook. Dat sy met haar gedrag op die dorp my verneder het, het die bietjie gevoel wat ek nog vir haar gehad het, vernietig. Maar dat sy daardie twee bloedjies soos lastige klein katjies in die steek gelaat het, daarvoor sal ek haar nooit vergewe nie," eindig hy skor nadat hy haar aIIes vertel het. 
 
   Ag, Vader, wat kan sy vir hom sê? Dat sy verstaan, en sy wantroue in die vrouegeslag begryp? 
 
   "Stef, ek glo dit sal nie weer vir jou maklik wees om jou vertroue in 'n vrou te stel nie, maar glo my, dis darem nie die meerderheid vroue wat so is nie. Ek voel egter in hierdie geval net soos jy, want dis vir my net so onbegryplik dat 'n moeder haar kindertjies ter wille van ... wel, genot kon verlaat! Die arme ou kleintjies! Wat moes hulle nie deurgemaak het nie!" fluister Melissa en voel die trane warm oor haar wange rol. 
 
   In die flikkering van die skerp lig op die doek, sien Stef die blink traanstrepe oor haar wange, en hy hunker na haar nou nog meer as voorheen. Tog weet hy dat hy nie durf nie, nie solank haar lewe nog nie uitgewerk is nie. Vir die soveelste maal besef hy dat hierdie vrou hemelsbreed van Lina verskil, want Lina sou nooit oor die hartseer van twee moederlose kleintjies gehuil het nie. Uit frustrasie, ja, wanneer hy haar teëgegaan het met haar buitensporigheid, maar uit deernis? Nooit! 
 
   Motorligte word oral aangeskakel, en hulle besef dat die rolprent ten einde geloop het. Stef klim uit om die luidspreker terug te plaas en toe hy terugklim in die kombi, merk hy die klein bondeltjie op Melissa se skoot, haar ken op Fanie se donker koppie gestut. Rita en Julie giggel en babbel onverstoord terwyl hulle huis toe ry. 
 
   "Ek slaap vannag hier," kondig Stef vasberade aan toe hy die kombi onder 'n afdak intrek. 
 
   Melissa sê niks, maar in haar binneste jubel dit. Sou Stef werklik vir haar as persoon omgee, of bly hy ter wille van sy kinders? 
 
   Janus en Bets se klein woonstelletjie is al in donkerte gehul, maar op die kombuistafel staan bekers en warm melk op die stoof. 
 
   Die kinders is vaak, maar drink gretig die heerlike warm melk waarna Stef sy kinders in hulle bedjies gaan toemaak en instem dat Julie by Rita op die bed kan slaap. 
 
   Melissa neem haar beker melk en stap na die sitkamer waar stompe nog in die kaggel gloei. Seker Janus se bedagsaamheid, dink sy en gaan sitlê op die bank skuins voor die milddadige hitte. 
 
   "Daardie mannetjie is so vaak, hy slaap reeds," kondig Stef aan toe hy ook met sy beker binnekom. 
 
   Sy sien hoe hy sy beker neersit, buk en dan haar skoene versigtig uittrek. 
 
   "Kyk hoe geswel is jou voete!" betig hy en lig haar bene versigtig sodat sy gemaklik op die bank Iê. Rustig vryf hy die geswelde enkels. 
 
   "Dankie, Stef. Ek ... was seker vandag te lank op my voete, en kon namiddag nie soos gewoonlik behoorlik ontspan nie," antwoord sy terwyl die heerlikheid van sy hande se aanraking op haar enkels mildelik deur haar liggaam sprei. 
 
   "En dit is Ben se skuld! Ek voel ek kan hom sommer verwurg!" mompel Stef en drink sy melk klaar. Dan kom hy orent. "Kom, outjie, jy moet in die bed kom," sê hy sag, en die volgende oomblik tel hy haar in sy gespierde arms op en begin met haar na haar kamer toe stap. 
 
   "Stef! Ek ... ek kan mos self loop," kry sy haar stem terug toe hy met haar by die kamerdeur instap. 
 
   "Maar ek wil dit graag vir jou doen! Arme Andrew Collins! As hy maar kon besef wat hy deur sy vingers laat glip het," sê hy ernstig en Iê haar versigtig op haar bed neer terwyl hy intens na haar gelaat kyk. 
 
   Melissa sien die wisselende emosies in sy oë en voel 'n ligte bewing in haar bors. 'n Antwoord op seine wat sy haar dalk verbeel van sy kant af ook kom? wonder sy deurmekaar. Skielik smag sy daarna om weer sy sterk arms om haar te voel. En sy weet dat sy teen haar beterwete hierdie sterk man innig liefgekry het terwyl sy niks het om hom te bied nie: sy, 'n swanger vrou met 'n liederlike huwelik agter die rug waarvan hy nog nie eens die hele waarheid weet nie! En Melissa laat haar ooglede sak, bang dat Stef die begeerte en verlange in haar oë sal lees. 
 
   En tog het Stef iets van haar emosies waargeneem. Hy wil buk en haar van voor af styf teen hom vasdruk en soen totdat hy daarvan versadig is. Hy wil haar laat vergeet dat daar iemand soos Andrew bestaan, en haar laat besef dat sy niemand anders as vir hom, Stef, in haar lewe nodig het nie. Maar die aanklag van inherente opregtheid ruk hom uit hierdie toestand van verlangens. Hy kan nie misbruik maak van haar verwardheid nie, want agterna gaan sy hom verwyt. Vir haar is hy 'n vriend wat in hierdie ure van nood vir haar baie belangrik is, terwyl sy vir hom veel meer is: die eerste vrou wat dit kon regkry om na Lina se verraad 'n vonk in sy verminkte hart te laat vlam vat. 
 
   Melissa voel die huiwering in Stef aan, en emosioneel verward prewel sy 'n goeienag sonder om op te kyk. Nog 'n oomblik lank staan hy voor haar bed na haar en kyk, en dan sien sy hoe hy omdraai en met lang treë by haar kamer uitstap. Eers toe slaak sy n sug, maar of dit van verligting of teleurstelling is, wil sy nie nou ontleed of selfs net teenoor haarself probeer erken nie. 
 
   Toe sy later in die donker kamer op haar bed Iê, wonder sy hoe dit dan gebeur het dat Stef so stil-stil in haar hart gekruip het. Sy het nooit gedink dat sy 'n man weer genoeg sal kan vertrou om hom lief te kry na dit wat Andrew aan haar gedoen het nie. Is dit miskien die manier waarop hy met sy kinders werk? Die teerheid wat hy openbaar en die beskerming wat hy bied wat haar onbewustelik laat besef het dat hy anders as Andrew is? 
 
   Sag vryf sy oor haar geswolle buik waar die kleinding reeds sterk skop, en wonder sy oor haar en Stef se gesprek vroeër die aand. Sal sy dalk eendag na die geboorte van die baba anders voel oor die saak? Sal sy dalk ook tot die besef kom dat Andrew wel 'n reg het om sy kind te leer ken? Soos sy op die oomblik voel, kan sy nie glo dat sy ooit weer in Andrew Collins se gesig sal wil vaskyk nie, maar gaan dit werklik hier oor háár gevoelens? Is dit nie die kindjie se belange wat sy eerste sal moet stel nie? 
 
   Met hierdie verwarrende vrae en gedagtes raak Melissa later onrustig aan die slaap. 
 
   En in 'n ander kamer Ie Stef ook wakker. Melissa ... Melissa ... Melissa ... dreun haar naam oor en oor deur sy gedagtes, amper asof hy hom nie so ver kan kry om enige ander gedagtes te koester nie, so oorheersend is sy op die voorgrond. Eers na 'n rukkie raak hy kalmer en kan hy nugter dink. 
 
   Waarom kan hy haar nie vir homself verower nie? Te duiwel met Andrew Collins! Hy het sy kans gehad wat hy verbrou het of ten minste nie ten volle benut het nie! vertel 'n stemmetjie vol drif in sy binneste vir hom, en 'n opgewonde bewing in sy hart stem heelhartig daarmee saam, maar sy verstand maan hom tot versigtigheid. 
 
   Melissa moet eers geboorte skenk aan haar baba sodat hy kan weet wat sy gaan doen. Want indien Melissa met die kindjie na Andrew toe wil teruggaan, of daar bestaan die geringste moontlikheid dat sy en Collins herenig kan word sodat die kindjie by albei sy ouers kan grootword, is hy, Stef, die laaste persoon wat in hulle pad na geluk sal staan. Indien hy dit moet doen, sal dit te veel wees soos die verraad wat Lina teenoor hom gepleeg het wat hy so verafsku! En diep binne-in hom wil die krapperige gevoel oor haar swangerskap hom tog maar nie verlaat nie.
 
    
 
   Die dae vlieg verby, en tog lyk dit soms vir Melissa of die weke wat sy op die almanak afmerk, so stadig verbygaan! Tog krimp die tydjie wat sy nog kan werk, gans te vinnig. Sy huiwer al lank, maar vanaand moet sy met Stef en tannie Mart praat oor haar weggaan. Dit sal moeilik wees, want hierdie mense voel reeds soos familie. En Stef ... Sy belangstelling, bedagsaamheid en hulp dryf haar dikwels tot trane. Dis die dinge wat sy van die baba se vader moes ontvang, sodat die teerheid van man en vrou se intieme aanraking aan die ongebore mensie oorgedra kon word. 
 
   So sit en mymer sy op 'n bank in die skaduryke tuin, en dis waar Rita en Fanie haar vind, elkeen met 'n paar goudgeel perskes in die hand. 
 
   "Hier is vir Juffrou ook een," bied Fanie gul aan. 
 
   "Baie dankie! Ek sal dit vanaand eet." 
 
   "H'm, ek kan sien Juffrou se magie is nou te vol," antwoord hy en kyk na haar buik. 
 
   Rita kyk haar takserend, skewekop aan sodat Melissa bloos. 
 
   "Nannie sê Juffrou gaan 'n baba kry." 
 
   Onthuts sit Melissa orent. Nannie is een van die plaaskinders wat ook haar klassie bywoon en haar ma het onlangs 'n baba gehad, seker die dat sy van hierdie dinge weet. 
 
   "Ja, dit is so," antwoord sy sag.
 
    "Waar is hy nou?" vra Fanie fronsend. 
 
   "Ag toggie, hier, man! Tsk!" klik Rita snipperig met haar tong, en druk liggies teen Melissa se buik. 
 
   Fanie se ronde ogies soek bevestiging, en Melissa knik glimlaggend, maar tog effens ongemaklik. 
 
   "Hoekom?" wil die outjie prontuit weet. 
 
   "Omdat dit die sagste plekkie is waar hy kan groei."
 
    "O! Wat is sy naam?" 
 
   "Ek weet nog nie. Al wat ek weet, is dat hy baie woelig is, net soos julle twee plaasjapies!" 
 
   Die kinders lag, en Fanie sê: "Sy naam gaan Plaasjapie wees!" Hy sê dit so ernstig dat Melissa besluit om niks te sê en beduie ook vir Rita knipogend om maar stil te bly, veral toe Fanie ewe ernstig vervolg: "En Plaasjapie gaan my maatjie wees!" 
 
   Die somermaande is nou verkwikkend koel buite, en daardie aand na ete ontspan die grootmense weer op die stoep terwyl die kinders nog op die grasperk kerjakker. Melissa voel weemoedig, want sy weet sy kan dit nie langer uitstel om met die Roelofses te praat nie. 
 
   "Tannie Mart, tannie Koba, Stef, dokter Jamie het gevra dat ek nie langer as die maand sal werk nie. Ek glo die kinders sal goed aanpas by hulle ouderdomsgroepe op Hertzogville, dus laat ek julle nie in die steek nie." 
 
   "Maar jy bly hier aan, of ... het jy ander planne?" vra Mart angstig, want Melissa het vir haar soos 'n eie dogter geword. 
 
   "Ek het gedink om by Mona Jackson te gaan inwoon."
 
    "Wat? In 'n rumoerige hotel?" gil Koba haar weersin uit.
 
    "Melissatjie?" pleit Mart. 
 
   "Natuurlik bly sy net hier! En daaroor word nie verder geredekawel nie," sê Stef nou en dit is duidelik dat hy geen teenstand gaan duld nie. 
 
   "Stef -" begin Melissa, maar hy val haar in die rede.
 
    "Behalwe as jy na jou ouers toe wil gaan!" 
 
   Haar ouers! Hoe gaan hulle reageer? Sy weet dat sy liefde en onderskraging van hulle sal kry, maar die bloed wil in haar are stol wanneer sy dink aan haar pa se reaksie indien hy dalk vir Andrew in die hande moet kry! Wat sê sy vir Stef waarom wil sy nie nou na haar ouers toe gaan nie? 
 
   Haar hande klem styf om die kosbare bondeltjie in haar buik. "Ek sal weer met Dokter praat, maar dankie voorlopig. Verskoon my, asseblief," sê Melissa gesmoord, staan stadig op, stap versigtig deur die skemer op die stoep langs na die klaskamer op die ander punt van die huis. Sy druk die deur toe en gaan sit voor die klavier met 'n geboë hoof. 
 
   "Dankie, liewe Heer, vir hierdie mense se warm liefde, en dankie dat U my na hulle toe gestuur het," prewel sy en terwyl warm trane stroompies oor haar wange teken, vind haar vingers die klawers en 'n lofsang van dankbaarheid vloei suiwer en eg deur die lug. 
 
   Koba staan stil nader om beter te kan hoor, terwyl Stef sy moeder se hand vind, dit sag streel en dan net vashou. 
 
   "Hoe sal Ma daarvan hou om die laaste maand saam met Melissa in die dorpshuis te gaan bly? Tant Koba is mos hier vir my en die kinders," sê hy sag. 
 
   "Dis 'n uitstekende plan. Ek verlang nogal soms na my huis, en dan sal Melissa naby die dokter wees. Jy kan self die voorstel aan haar maak. Dankie, my seun, Melissa beteken vir my oneindig baie," fluister Mart. 
 
   "Vir my ook, Ma, vir my ook ... " prewel hy, en Mart se hart gee 'n opgewonde ruk toe sy besef wat sy prewelende woorde beteken, maar sy besluit om stil te bly. As Stef vir haar daarvan wil vertel, sal hy, en solank hy dit nie doen nie, weet sy dat daar iets is wat nog in sy weg staan. 
 
    
 
   Hoofstuk 9 
 
   Nadat Melissa klaar uiting gegee het aan haar diepste gevoelens voor die klavier, staan sy nou met 'n veel ligter gemoed op. Sy gebruik sommer die binnedeur om na die kombuis toe te gaan en begin tee maak soos dit saans haar gewoonte geword het. Dis hier waar Stef haar aantref en hy bewonder die selfbeheersing waaroor sy beskik. Waar sy 'n ruk gelede weemoedig, selfs hartseer was, glimlag sy nou moedig en op die oog af kalm. 
 
   "A, Stef, dit is jy. Ek het jou nie netnou geantwoord nie, maar ek wil jou graag vertel waarom ek nie vir die bevalling na my ouers toe wil gaan nie. Jy sien, hulle weet nie eens dat ek swanger is nie!" laat sy die woorde oor haar lippe rol voordat haar moed haar weer begewe. 
 
   "Maar, Melissa? Hoekom nie?" vra Stef, en weer klamp 'n verontrustende band om sy hart saam. Daar is steeds geheime in hierdie meisie se lewe waarvan hy niks weet nie. 
 
   "Wel, soos jy weet, het ek eers hier uitgevind dat ek swanger is. My egskeiding het my ouers reeds baie ontstel, en ek wou hulle nie nog met my swangerskap belas nie. Hulle sou daarop aangedring het dat ek by hulle moes kom inwoon sodat hulle my kon versorg, en dit wou ek nie hê nie. Pappie en Mammie is albei baie besig, byna nooit tuis nie, en saans albei baie moeg. Afgesien van dit alles, druis dit teen my aard in om met al my probleme na my ouers toe te hardloop. Nee, ek sal na die geboorte vir hulle gaan kuier en hulle kleinkind aan hulle voorstel nadat ek hulle vertel het wat gebeur het." 
 
   Stef slaak liggies 'n sug. Kan hy dit alles glo? Of steek Melissa vir haar ouers ook die werklike rede vir haar swangerskap weg? En tog, sy praat met soveel teerheid oor haar ouers dat dit weereens bewondering by hom afdwing, en sy arm kruip heel broederlik om haar skouers. Net hy weet wat die aanraking steeds aan hom doen, ten spyte van alles wat deur sy gedagtes gaan. 
 
   "Soos jy wil, Melissa. En ek stem saam met dokter Jamie. Van volgende maand af kan jy saam met Ma in haar huis op Hertzogville gaan bly. Sy is gretig om saam te gaan, en dan is jy nie alleen nie en naby jou dokter." 
 
   "Dankie, Stef. Dit sal my goed pas, maar slegs as ek my deel van die huishoudelike uitgawes kan betaal!" 
 
   Moedeloos gooi Stef sy arms in die lug. "Daar gaan ons al weer! Ma verlustig haar daarin dat sy jou kan bederf, liefhê en help, en jy wil haar daarvoor betaal! Haai, Melissa!" terg hy. 
 
   'n Lekkerkrylaggie strek tot in haar oë. "Weet jy wat? Ek dink dis tannie Mart se groot, warm hart wat my hier wil laat bly!" 
 
   Met 'n teatrale armgebaar, oë droewig opgehef, sê hy: "Hoe teleurgesteld is ek nou - die meisie verkies my ma bo my!" 
 
   Melissa proes eers net saggies, maar toe Stef ook lag, lag sy hardop saam sodat die ander ook kom kyk wat aangaan. 
 
   Mart is in haar noppies oor die reëling, en Koba inskiklik omdat sy op Onderplaas moet bly. Rita is ingenome omdat Stef belowe dat sy en Fanie soms by Ouma en Juffrou op die dorp mag gaan kuier, maar dis Fanie wat viervoet vasskop. 
 
   "As Juffrou weggaan, gaan ek ok! Plaasjapie gaan my maatjie wees en ek wil daar wees wanneer hy kom!" 
 
   "Plaasjapie?" sêvra Stef vraend. 
 
   "Juffrou se baba, natuurlik," antwoord Fanie met 'n hewige frons tussen sy onstuimige ogies en kyk sy pa beterweterig aan. 
 
   Stef kyk van sy seuntjie na Melissa, sien hoe haar oë prettig blink, en hy gaan sedig by Fanie sit om hom omslagtig uit te vra hoe hy juis aan die naam gekom het. Toe Fanie ewe vernaam sy storie klaar vertel het, het die outjie skoon vergeet om verder aan te dring om saam met sy juffrou dorp toe te gaan! 
 
    
 
   Te gou spoed November verby. Toe Melissa een oggend wakker word, besef sy dis die laaste Saterdag van die maand. Sy het die ouers van die kinders en hulle vriende genooi om vandag te kom kyk hoe hulle gevorder het. 
 
   Met die hulp van die kleingoed het sy alles uitgestal wat sy hulle leer doen het: inkleurwerk, tekenwerk en ander kunswerkies. Enigiets van klippe tot mieliestronke, blikkies, sade en klei - uit enigiets het die klein handjies figuurtjies voortgebring. En waar die hande nie verder die regte afronding kon verskaf nie, het hulle dit met verf reggekry. 
 
   Teen halftien is daar 'n samedromming op die stoep en grasperk. Melissa speel klavier, die kinders sing, dra voor en maak musiek met hulle eie "instrumente". 
 
   Die ouers kan nie glo wat hulle hoor, en later sien toe hulle genooi ward om na die kunswerkies te kyk nie. Sybil help om elke kind se goedjies bymekaar te sit sodat die ouers dit kan kry. Dan kom gesels sy by Melissa. 
 
   "Nou voel ek baie meer gerus oor Julie wat moet skool toe gaan. Sy is nou meer skoolgereed as voordat jy haar onder hande geneem het. My ouers trek ook in Desember Hertzogville toe. Pappie het jare gelede al vir hulle 'n plekkie daar gekoop, en noudat sy gesondheid so is dat hy dikwels 'n dokter nodig het, wil hulle liewer maar daar gaan bly. Hulle dring daarop aan dat Julie dan by hulle moet kom bly wanneer die skool begin. Julie sal seker maar baie alleen wees en ek probeer tans Stef oorreed om Rita ook daar te laat bly, want dan is die tweetjies darem bymekaar." 
 
   "En die plaas dan? En jy?" 
 
   "Ag. ek was eintlik die boer sedert my pa siek geword het, maar die plaas is nou in die mark. Ek bly aan totdat Bergsig 'n nuwe eienaar gekry het. Pieter is mos darem ook nog daar, en sal daar bly tot so om en by Maart volgende jaar. Dan sal sy studie voltooi wees, en is sy plan om weer 'n praktyk te begin." 
 
   "Wat gaan jy dan doen?" 
 
   "Ek het planne, maar die tyd sal nog leer," antwoord Sybil vaag, en Melissa is te goed opgevoed om haar verder daaroor te pols. 
 
   "Ek sal die plaaslewe baie mis. Ek het nog altyd gedink dat ek met 'n boer moet trou!" sê sy en 'n geheimsinnige glimlaggie laat Melissa weer dink aan Stef en die vrou se innige vriendskap. Hoop Sybil nie op 'n huwelik met hom nie? 
 
   "So ja, dis nou alles. Kom, ek dink hulle wag op ons, en 'n koppie tee sal nou heerlik wees," onderbreek Sybil weer haar gedagtes. 
 
   In die sitkamer wag daar egter 'n groot verrassing op Melissa. Die omgewing se mense is almal daar en 'n ooievaarstee is vir haar gereël. Haar emosies wil net-net die oorhand kry, maar die goeie Mart, Sybil en Mona Jackson weet net hoe om haar op haar gemak te stel. Melissa se woorde van bedanking is nogtans stamelend, maar opreg. 
 
   Sy voel moeg toe sy eindelik op 'n stoel neersak en die lafenis van 'n koppie tee geniet. Sy kyk deur die vertrek na almal wat haar aanvaar het soos hulle haar leer ken het. Sy sal hulle mis. Oom Jos en tannie Ellie neem ook vandag afskeid van hulle vriende, aangesien hulle ook binnekort Hertzogville toe trek. 
 
    
 
   Die verskuiwing na Mart se huis toe geskied sonder enige gesukkel. Stef het aangedring dat Bettie voortaan ook deel van die dorpshuis se personeel uitmaak sodat Melissa en Mart hulle nie met onnodige takies bemoei nie. Bets het 'n huishulp; Bettie moet eintlik maar net sorg vir die ekstra werk wat Melissa en Mart se teenwoordigheid sal meebring. Spoedig is die dorpshuis weer rustig, en Bets in haar noppies omdat sy ook nou geselskap het. 
 
   Melissa mis Stef. Op Onderplaas was hy gedurig beskikbaar, al het hulle sommige dae nie eens kans gehad om te gesels nie. Net die wete dat hy daar iewers naby was, was vir haar genoeg, en nou voel sy ontneem van daardie gerusstelling. Naweke wanneer hy kom kuier, is die kinders ook by en werklike private geselsies dus skaars. 
 
   Dis ekstra warm een Saterdagaand toe Stef en die kinders weer daar is. Hy nooi haar om saam met hom 'n entjie te gaan ry nadat die kinders gaan slaap het. By 'n uitdraaiplek hou hy stil en draai al die ruite af om die koel luggie in te laat. 
 
   Melissa weet dat Sybil ook die naweek by haar ouers op die dorp is, en dat sy Stef net na ete gebel het. "Jammer, Sybil, nie vanaand nie, want ek het 'n ander afspraak," was sy woorde, want toe het hy pas vir Melissa gevra om saam met hom te gaan ry. 
 
   "Stef, jy moenie jou vriende afskeep ter wille van my nie. Jy werk hard gedurende die week en moet naweke ontspan," sê Melissa nou toe sy weer aan Sybil se oproep dink. 
 
   Hy strek sy bene nadat hy die sitplek verstel het, en sit lui agteroor met sy arms onder sy kop ingeskuif. 
 
   "Ek rus nêrens so lekker as juis by jou nie! Maar sê my: wat sê die dokter van daardie plaasjapie?" 
 
   "Enige tyd van volgende week af," antwoord sy sag. Juis op daardie oomblik skop die baba erg in haar buik sodat sy liggies kreun en haar liggaam strek sodat die kleinding nie voel hy of sy word inmekaar gedruk nie. 
 
   Stef sit orent. "Wat is dit? Voel jy sleg?" vra hy bekommerd en laat rus sy hand op haar skouer. 
 
   "Nee, nee, die outjie is maar woelig en wil seker nie op so 'n hopie gedruk wees nie," grinnik sy ongemaklik. 
 
   "Wag, laat ek jou sitplek ook verstel," bied hy aan en help haar sodat sy agteroor kan leun, waarna hy 'n baadjie van die agterste sitplek af neem en onder haar kop indruk totdat sy gerieflik sitlê. 
 
   "Dankie, Stef, dit voel sommer baie beter," sê sy hees, want sy aanraking en nabyheid laat vreemde dinge in haar gebeur. Verward wonder sy of sulke emosies dan steeds moontlik is as 'n vrou al amper aan die einde van 'n swangerskap is. 
 
   "My plesier," antwoord Stef sag en streel liggies met sy wysvinger oor haar voorkop, teen haar wang af tot by haar sagte lippe waar hy sy duim saggies saam met sy wysvinger oor haar vol lippe laat gly, maar dan leun hy vinnig terug in sy sitplek asof hy dit nie langer kan verduur om aan haar te raak nie. 
 
   "Dit is amper Kersfees. Sal dit nie wonderlik wees as die klein ding op die dag gebore word nie?" vra sy toe die ongemaklike stilte tussen hulle te lank uitrek na haar sin. 
 
   "Sowaar, ja ... " antwoord hy afgetrokke, want in hom woed die emosies nog sterk nadat hy haar so intiem aangeraak het. 
 
   "Stef, ek het baie gedink. Ek sal maar vanaand vir Mamma-hulle bel en hulle van die baba vertel. Ek ... ek is so bang iets gaan met die bevalling verkeerd en dan het ek hulle nie eens gesien nie en wat dan van my baba?" besluit sy om hom te vertel van die vreesgedagtes wat die afgelope tyd sterk in haar stoei. 
 
   Stef hoor die angs in haar dun stemmetjie deurslaan, en hy ruk hom reg. Nou is nie die tyd om homself te bejammer nie, Melissa het sy ondersteuning nodig. 
 
   "Ek dink dit is 'n wonderlike besluit, Melissa. Jou ouers het die reg om te weet, maar jy moenie bang wees vir die bevalling nie. Vertrou net op God; Hy sal dokter Jamie lei sodat alles voorspoedig sal verloop," probeer hy haar dus moed inpraat. "En belowe my asseblief dat jy my dadelik sal bel wanneer jy hospitaal toe moet gaan!" dring hy verder aan. 
 
   Haar lippe bewe toe sy die dringendheid in sy stem hoor: "Ek ... ek sal, anders sal ek jou ma vra om te bel." 
 
   "Ek gaan Maandagnamiddag na 'n ramveiling wat Dinsdag gehou word, maar ek behoort Woensdagoggend terug te wees op die plaas. Ek sal jou dan bel, hoor! Goed so?" vra hy. 
 
   "Ja, goed," kry sy dit weer sag uit. Stef mag nie weet van die aanhanklikheid wat in haar ontwikkel het teenoor hom nie. As hy maar weet hoe nodig sy hom juis nou het! Sy koester elke woord of daad van hom, elke gebaartjie van toegeneentheid. Maar sy is bang as hy moet weet hoe sy voel, hy dalk uit jammerte nader aan haar sal beweeg, en sy simpatie wil sy nie hê nie. Sy smag na sy liefde, maar sy weet ook dat Sybil iewers in die agtergrond is - 'n pragtige Sybil wat haar, Melissa, tans soos 'n klein seekoeitjie laat voel. 
 
   'n Ligte krieweling in die hare in haar nek is 'n teken dat sy vingers daarin vroetel. Sy probeer hard om dit te ignoreer. Om en om 'n vinger draai hy die krulhare, onbewus van dit wat hy in haar ontketen, maar salig tevrede om te doen wat hy al so lankal wou doen. 
 
   Melissa besef sy sal iets moet doen om sy aanraking te staak. om hom egter te vra om op te hou, sal ontmaskering beteken. Sy maak dus asof sy nies en ruk effens vorentoe, net genoeg dat haar hare uit sy vingers glip, maar tot haar konsternasie gaan sy arm nou om haar skouer. 
 
   Ag, Stef, moenie vir my meer probleme gee as wat daar reeds is nie, sug sy innerlik. Maar, bedagsaam soos hy is, vertolk hy die sug dat sy dalk moeg is. 
 
   "Ek dink dit is tyd dat jy ook in die bed kom, outjie," sê Stef, draai weer die vensters toe en verstel die sitplekke voordat hy die sleutel draai. 
 
    
 
   Stef besluit om die kinders op die dorp te laat bly omdat hy 'n deel van die week nie op die plaas gaan wees nie. Hulle is uitbundig bly en kan nie genoeg daaroor babbel nie. 
 
   Melissa is alleen in die sitkamer toe Stef die Sondagaand meteens voor haar staan om te groet. Opeens ervaar sy 'n angsgevoel in haar binneste, asof sy hom daar moet hou! Sy swart oë kyk diep in hare, 'n boodskap van toegeneentheid duidelik daarin te lees. 
 
   "Pas jouself goed op, Melissatjie. En wat ook al gebeur, onthou dat jy 'n getroue Helper het. En hier is my gelukbringer vir jou," sê hy heserig. Hy neem haar hand, en terwyl sy oë hare vreemd gevange hou, druk hy 'n onbeskryflike teer kus in haar handpalm. 
 
   Die elektriese stroom wat deur haar wese skiet, laat 'n rilling deur haar gly, en asof Stef dit kan aanvoel, laat hy haar hand vinnig los en stap haastig by die deur uit. 
 
   Stadig stap Melissa na haar kamer toe waar sy die deur agter haar toedruk en die sleutel in die slot draai. Sy wil nie gesteur wees nie, want nou is die tyd dat sy met haar ouers moet gesels, besluit sy toe sy die telefoon nader trek nadat sy op die bed gaan sit het. 
 
   Dit is haar ma wat antwoord, en nadat hulle gegroet het, begin haar ma soos gewoonlik sommer oor ditjies en datjies gesels soos sy graag doen wanneer Melissa haar bel. Dog vanaand is Melissa se aandag nie daarby nie, en sensitief soos haar ma is, kom sy dit gou agter. 
 
   "Melissatjie ... Is daar iets verkeerd? Werk jy nie meer lekker nie, of wat? Ek kan hoor jy is nie soos altyd nie," sê haar ma nadat sy sommer in die middel van 'n sin opgehou praat het. 
 
   "Liefste ou Mamsie, jy is altyd so gou om my gemoedstoestand op te som dat ek verbaas is dat Mams nie lankal iets agtergekom het nie. Maar nou ja, ek het 'n punt daarvan gemaak om dit geheim te hou, maar ... maar nou raak ek bang en ... en wil ek vir julle vertel wat aangaan voor ... voordat dit dalk te laat is." 
 
   "Kindjie? Hoe praat jy dan nou? Jy laat my mos hoendervleis kry wanneer jy so ... so vreemd klink. Wat is dit?" vra haar ma hees en die kommer slaan duidelik deur in die moederlike stem. 
 
   "Is Paps daar naby?" 
 
   "Ja ... ja, hy is hier by my ... " 
 
   "Ek wil graag hê julle moet albei hoor wat ek sê. Laat Paps die ander telefoon se gehoorstuk optel, asseblief." 
 
   Melissa hoor hoe haar ma met haar pa praat, en dan hoor sy haar pa se geliefde stem. 
 
   "Jy het ons nou albei baie bekommerd, Melissa. Wat is die probleem?" 
 
   "Julle gaan my dalk kwalik neem omdat ek dit vir so lank vir julle weggesteek het, maar ek het dit vir julle eie beswil gedoen. Julle sou in elk geval oor my bekommerd gewees het en dalk boonop verwag het ek moet huis toe kom. En ek wou op my eie bene staan en nie met my probleem na julle toe terughardloop nie. Toe ek laas so lank daar gekuier het, het die mense reeds so baie geskinder. Ek -" 
 
   "Melissa!" val haar ma haar in die rede. "Asseblief, kom tot die punt, my kindjie, want ek kan die spanning nie meer verduur nie!" 
 
   "Ek ... gaan 'n baba hê ... " laat sy vinnig hoor. Sy hoor hoe albei haar ouers hulle asems geskok intrek, en vervolg gou voordat hulle dalk die verkeerde idee kry: "Dit is Andrew se kind. Hy het my daardie laaste aand voor ek by die huis weg is verkrag! Die ... die baba moet volgende week gebore word." 
 
   "Melissatjie ... ! En al die tyd weet ons niks! Hoe kon jy die verskriklike ding so alleen dra, en hoe het jy die hele nege maande gewerk in jou toestand?" sug haar ma verslae met 'n ondertoon van skok nog duidelik hoorbaar in haar stem. 
 
   "En jy is doodreg, kindjie, natuurlik sou ons jou dadelik laat huis toe kom het!" voeg haar pa skor by. "Ek het geweet iets is met jou gesondheid verkeerd toe jy hier weg is!" 
 
   "Die mense by wie ek gewerk het, is baie dierbaar. Hulle het my bygestaan en gesorg dat ek my nie vermoei nie, en die kinders met wie ek gewerk het, is werklik lieflike wesentjies wat my nooit enige las gegee het nie. Juis daarom kon ek dit regkry om my toestand so lank van julle te weerhou. Maar ... maar ek is bang vir die bevalling, en… en sê nou iets gaan verkeerd en ... en dan het julle nie eens geweet nie. Aanvanklik wou ek nie die baba hê nie, maar die groeiende lewetjie binne my het sommer gou my hart gesteel, en ek kan nie wag om die baba in my arms te hou nie." 
 
   "Ek is ... is steeds verstom, kindjie! Ons gaan grootouers word en al die tyd het ons niks geweet nie! Ek verag Collins vir wat hy aan jou gedoen het, maar noudat ons weet jy het vrede gemaak met jou swangerskap en die baba wat jy gaan hê, wel, al wat ek kan sê, is as jy tevrede en gelukkig is, is ons ook," sê haar ma emosioneel. 
 
   "Spreek net die woord, my dogter, en ons is daar om jou by te staan," grom haar pa gretig. 
 
   "Nee ... nee, dit is nie nodig dat julle die hele ent pad hierheen ry nie. Ek belowe om na die bevalling, sodra ek sterk genoeg is, te kom kuier," sê Melissa bewerig, dankbaar dat hierdie groot taak van ontboeseming agter die rug is. 
 
   "Hoe is die dokter wat jy het? Is jy tevrede met hom?" vra haar pa weer. 
 
   "Dokter Jamie is 'n wonderlike mens, Paps. Dit is sommer ek wat nou hier teen die einde van my swangerskap begin kleinkoppie trek." 
 
   Hulle gesels nog lank met Melissa, vra uit, gee raad en berispe met liefde in hulle stemme, maar nie een keer weer word Andrew Collins se naam genoem nie. Dit is dus met 'n heelwat ligter gemoed dat Melissa daardie aand aan die slaap raak. 
 
    
 
   Die volgende dag stap Melissa met die twee kinders speelparkie toe waar etlike ander kinders ook op die swaaie en glyplanke speel. Die twee kerjakker uitbundig op die speelperdjies en in die sandput rond, terwyl Melissa agter 'n digte struik op 'n gemaklike bankie gaan sit om hulle dop te hou. Sy raak so lomerig dat sy haar oë moet oopsper om hulle oop te hou. Dog die volgende oomblik raak sy bewus van twee vrouestemme wat agter die struik 'n gesprek voer. Hulle sit natuurlik op die ander bankie aan die ander kant, besef sy, en wil net weer agteroor sit, toe sy Stef se naam hoor. 
 
   "Is dit dan nie die twee kinders van Stef Roelofse wat daar op die perdjies speel nie?" vra die een vrou. 
 
   "Ja, jong. Daardie vrou wat sy kinders help skoolgereed maak het, het mos swanger geraak gedurende daardie tyd. Jy kan natuurlik net dink wat daar aangegaan het!" sê die ander vrou veelseggend. 
 
   "Jy bedoel tog nie ... ?" sêvra die vrou wat eerste gepraat het. 
 
   "Ja, man, dit Iê die hele dorp vol. Die vroumens en Stef Roelofse se ma bly mos nou die laaste maand van haar swangerskap in die ouvrou se huis hier op die dorp. Ek het darem nooit gedink dat die Roelofse-man so iets sou aanvang nie!" 
 
   "En dan doodluiters voortgaan as of niks gebeur het nie? Ek bedoel, hy bied nie eens aan om met haar te trou nie!" 
 
   "Geen sprake van 'n trouery nie. Sover ek weet, kuier hy nog by die Sybil-meisie ... " 
 
   "Genugtig, is dit wat die mense hier rond van my en Stef dink? Dat ek Stef se kind in my dra?" fluister Melissa sag terwyl die vroue aan die ander kant se stemme vervaag toe hulle opstaan en wegstap. 
 
   Soos 'n refrein kom en gaan die vroue se woorde in haar gedagtes, en die vuur van vernedering is fel in haar gemoed. Soos 'n outomaat roep sy die kinders, en stap terug huis toe. Vir die eerste keer steur sy haar nie aan die klaende stemmetjies dat hulle nog wil speel nie, want sy weet sy moet nou alleen in haar kamer wees. 
 
    
 
   Hoofstuk 10 
 
   Op haar bed sak Melissa in 'n patetiese bondeltjie neer, terwyl trane van magtelose frustrasie oor haar wange stroom. Sy is nog vreemd hier, en sy kan altyd weggaan, maar wat van Stef? Hy verdien nie hierdie klad op sy naam nie! Ag, waarom het sy tog hierheen gekom net om ander mense se lewens ook om te krap? 
 
   Suf van redeneer, haar liggaam later seer van die hewige snikbewegings terwyl die baba al hoe onrustiger beweeg, voel Melissa die eerste steekpyn. Die pyn laat haar na haar asem snak en sy beur orent. 
 
   Daarna gebeur dinge vinnig. Die pyn wil nie ophou nie, en die kontraksies volg al hoe vinniger op mekaar sodat Melissa sopnat gesweet is toe Mart eindelik by haar inloer. Die ouer vrou besef dadelik wat aan die gebeur is, en sorg dat Melissa in die hospitaal opgeneem word. Daarna bel sy vir Stef, want die dokter het Mart die versekering gegee dat dit definitief die baba is wat 'n paar dae vroeër as wat verwag is, op pad is. Hy verseker haar egter dat dit nog 'n tydjie sal neem en dat sy maar eers kan huis toe gaan. 
 
   Melissa se nag verander in ure van angsdrome en nagmerries wat die sweet in druppels op haar laat uitpers. Die kontraksies maak haar kort-kort wakker, en die suster spons haar gedurig af, praat haar saggies, kalmerend moed in. 
 
   Stef, wat op die nippertjie besluit het om nie meer die veiling by te woon nie, vertrek onmiddellik HertzogvilIe toe. Dit is reeds na twaalfuur die nag toe Stef saam met die suster Melissa se kamer binnestap. Sy lig hom in oor die meisie se toestand en stap dan weer uit nadat Stef op die stoel voor  bed gaan sit het. 
 
   Met kommer in sy hart kyk hy na Melissa se onrustige bewegings en bleek gesig. Hy vryf saggies oor haar wang, neem haar hand vertroostend in syne en prewel onsamehangende woordjies van vertroosting. Melissa word nie wakker nie, maar tog is dit asof sy rustiger word sodat Stef later dankbaar die koppie tee drink wat die suster vir hom bring. 
 
   Later moes hy daar langs die bed ingesluimer het, want skielik is hy bewus daarvan dat Melissa prewelend praat en hy buig vooroor om te luister. 
 
   ''Andrew se baba ... Nee, nee, nie Stef s'n ... Ek sal weg gaan ... Stef, jou ….              jou goeie naam               Ek sal hom ... gaan ……sê. Andrew ... hy …hy moet weet …              So jammer, Stef ...”
 
   "Toe nou," troos Stef, al verstaan hy nie waaroor dit alles gaan nie. "Alles sal regkom, ek is hier. Jy moet nou rus. Ons kan later praat wanneer alles verby is." 
 
   Maar meteens vlieg Melissa se oë oop, en saam met die skeurende pyn raak sy eers werklik bewus van Stef hier langs haar bed. Dog dinge gebeur van daar af vinnig en in 'n ommesientjie is hulle met Melissa weg teater toe, terwyl Stef verdwaas in die wagkamer gaan sit en die soveelste koppie tee drink sonder dat hy werklik proe wat hy drink. 
 
   "Is u die vader van die baba?" vra 'n vreemde verpleegster skielik langs hom. 
 
   "Vader?" vra hy fronsend.
 
    "Van die seuntjie, ja!" 
 
   "Genugtig, dis 'n seuntjie!" sê hy hees van verligting dat die bevalling verby is, en sonder om die verpleegster werklik te antwoord. 
 
   "Ja, en u kan maar deurstap. Net 'n paar minute, hoor! Jou vroutjie is baie uitgeput, want dit was 'n lang en moeilike bevalling." 
 
   Stef hoor nie werklik wat die verpleegster alles vir hom sê nie, want hy is al halfpad na Melissa se kamer toe. Stil kyk hy na haar waar sy met toe oë Iê. Op hierdie oomblik brand dit in sy hart van liefde vir haar, en wil hy haar so graag koester soos sy juis nou gekoester en liefdevol behandel behoort te word. 
 
   Sonder dat hy enige beheer oor sy handeling het, buk hy stadig vooroor en laat sy lippe bewend, teer en gevoelvol op Melissa s'n neerkom. 
 
   Haar oë gaan oop, en dan daag die herkenning en uiteindelik verbouereerdheid sodat sy vinnig haar kop wegdraai. Hy staan verleë terug. Hy is te haastig, dink hy. 
 
   "Geluk, Melissa. Jy het 'n seuntjie!" fluister hy en wil haar hand neem, maar sy trek vinnig haar hand weg. 
 
   "Stef ... Stef, jy moenie weer na my toe kom nie, nooit weer nie! Asseblief, Stef," kom die woorde skor oor haar lippe. 
 
   "Maar hoekom? Ek ... is tog jou vriend! Ek moet weer kom, Melissa!" pleit hy seergemaak toe hy glad nie haar vreemde gedrag verstaan nie. 
 
   "Nee ... nee, ek gaan ... weg. Gaan terug Onderplaas toe, Stef, asseblief!" sê sy duideliker die keer en draai dan haar rug op hom. 
 
   In die gang wink die verpleegster, en hy drentel verdwaas agter haar aan nadat hy nog vir oulaas oor sy skouer na Melissa se klein figuurtjie op die bed gekyk het. Voor die babakamer steek die verpleegster vas en wys deur die glasvenster vir hom watter baba Melissa s'n is. 
 
   Pienk, soos die meeste pasgebore babas, sien hy, en die donsies op die koppie is lig, vosserig. Is dit Collins se haarkleur? wonder hy ingedagte voordat hy by die hospitaal uitstap en sien dat dit al begin lig word. 
 
   Hy sit lank in die motor voordat hy uiteindelik na sy ma se huis toe ry en haar reeds in die kombuis aantref waar 'n stomende kan koffie gereed staan. 
 
   "En as jy so bekaf lyk? Die suster het my laat weet Melissa se seuntjie is gebore en dat alles goed gaan. Het jy Melissa gesien na die geboorte?" vra sy ma. 
 
   "Ja ... ja, ek het haar gesien, en sy het my herhaaldelik gevra om haar nie weer te kom besoek nie. Sy ... sy sê sy gaan weg, Ma! Ek … ek dink sy gaan dalk Collins deur middel van die seuntjie probeer terugwen!" 
 
   "Nooit! Melissa sal nooit so iets doen nie," antwoord Mart beslis, maar besef onmiddellik dat sy amper haar mond verbygepraat het, en dat sy nie haar belofte aan Melissa durf verbreek nie. 
 
   "Hoekom is Ma so seker daarvan?" vra hy skerp. 
 
   "Wel, sy het gedurende die swangerskap geweier dat Andrew Collins enigsins mag weet van die baba! Waarom sal sy nou anders besluit?" probeer Mart hom op 'n ander manier oortuig. 
 
   "Nee, ek dink Ma is verkeerd. Melissa wou eers seker maak dat sy hierdie kindjie nie ook met 'n miskraam verloor nie, en noudat alles goed afgeloop het, nou weet sy mos dat sy die magtige wapen het om Collins terug te wen, aangesien hy so naarstiglik 'n erfgenaam vir sy miljoene soek!" kom dit effens bitter van Stef. 
 
   "Ai, my kind! Ek weet darem nie." 
 
   Maar geleidelik onthou Stef brokkies van Melissa se prewelende woorde die vorige nag, en hy onthou dat sy gesê het Andrew moet weet! Dus is hy reg - sy gaan na Collins toe met die baba! Driftig staan hy op, groet sy ma en klim in sy motor om terug te ry Onderplaas toe. Hy is kwaad omdat hy homself toegelaat het om Melissa lief te kry, te glo dat sy die regte vrou vir hom en moeder vir die kinders kan wees, en dit terwyl sy steeds maar na Collins toe wil teruggaan. Hoe kon hy so blind gewees het? Melissa ... Melissa ... sny dit deur sy gedagtes soos die wind by sy motorvenster in fluit. 
 
    
 
   Dit is ' n vreemde Melissa wat Mart en Bets begroet toe hulle haar later die dag besoek. Sy is opgewonde oor die baba, ja, maar op Mart se vrae in verband met Stef, antwoord sy ontwykend en onwillig. 
 
   Selfs toe Melissa en die baba die dag ontslaan word en kan terugkeer na Mart se huis, is daar openlike verligting op Melissa se gesig te bespeur toe Mart haar vertel dat Stef die kinders reeds laat haal het. 
 
   Melissa besef dat sy so gou moontlik moet weggaan, want al die herinneringe aan Stef sal haar tot raserny dryf, en sy wil voorkom dat die mense nog verder skinderstories oor Stef versprei, sodat die stof gaan Iê oor dit wat wel reeds die rondte gedoen het. Dit is die laaste ding wat sy wil hê: dat Stef se goeie naam as gevolg van haar, Melissa, beswadder word.  Laat hy dan liewers ‘n skoon lewe saam met Sybil begin! As tannie Mart maar kon weet hoe moeilik dit vir haar was om so afsydig op te tree, dink Melissa toe sy weer haar en Mart se gesprek onthou. 
 
   "Melissatjie, jy weet ek en ons almal het baie lief geword vir jou, en daarom eien ek my die reg toe om weer vir jou te vra waarom jy so verander het. Sedert die baba se geboorte lyk dit kompleet of jy van ons almal af wegskram. En ek weet sommer dit is nie soos jy werklik is nie, kindjie, so daar moet iewers fout wees! Wil jy nie maar met my daaroor praat nie? Vertel my, asseblief?" het Mart pleitend gevra. 
 
   Melissa se hart het pynlik saamgetrek en sy het daarna gesmag om die moederlike vrou teen haar bors vas te druk en sommer met alles vorendag te kom, maar haar verstand het haar gewaarsku en sy het haar emosies eers goed onder beheer gekry voordat sy na Mart toe omgedraai het van waar sy voor die venster gestaan het. 
 
   "Tannie, glo my net as ek se dat nie een van julle iets verkeerd gedoen het nie, asseblief. Ek is vir julle almal net so lief, maar in hierdie stadium van my lewe is dit vir 'n ieder en 'n elk die beste as ek van Hertzogville af padgee. Ek ... ek sal vir Tannie skryf wanneer ek by Moeder-hulle is. Nee, Tannie, asseblief, moenie verder pleit nie, want Tannie sal nooit weet hoe moeilik dit alles vir my is nie, maar ek moet net eenvoudig teruggaan," het Melissa geantwoord en toe vinnig kamer toe gestap toe sy sien dat Mart glad nie van plan was om so gou tou op te gooi nie. 
 
   Toe sy dan twee dae later daarop aandring om na haar ouers toe te ry op Edenburg, is Mart uiters bewoë. Sy verstaan glad nie hoekom Melissa so verander het sedert die baba se geboorte nie, en sy kan sommer aanvoel dat daar iets meer is as dit wat Stef glo aan die gebeur is. En tog gun sy Melissa tyd saam met haar ouers wat tog net soveel reg, indien nie meer nie, op Melissa en die baba het as sy, Mart. Sy is egter bekommerd dat Melissa nog nie sterk genoeg is om so ver alleen met die baba te ry nie, maar Melissa verseker haar dat sy nie bekommerd hoef te wees nie. 
 
   Dog Mart dring daarop aan dat Bettie saam met Melissa moet ry om na die baba om te sien, waarop Melissa haar bedank, want sy besef dat dit 'n goeie plan is. Sy sal Bettie dan met die bus terugstuur wanneer sy by haar ouers aankom, sê sy, maar volgens Mart kan sy van Bettie se dienste gebruik maak so lank as wat sy haar nodig het indien Bettie bereid sou wees om op Edenburg te bly. 
 
   Op Mart se versoek dat sy tog weer moet kom kuier, kry sy net 'n vae belofte van Melissa, en die seer in haar hart is amper te erg om te verduur toe sy die motor agternastaar. Melissa het nie eens vir Stef of die kinders gebel om te groet nie, en dit is op sigself baie eienaardig, want Mart weet dat Melissa baie lief geword het vir die twee kinders. 
 
   Klein Alex, soos Melissa die outjie noem, is aanvanklik kriewelrig, maar Bettie neem hom algeheel in haar bekwame sorg, en spoedig is hulle op pad met Bets, Mart en Janus se vermanings en goeie wense nog in hulle ore. 
 
   Was dit nie dat Bettie so weetgierig is nie, sou die pad vir Melissa eentonig en lank gewees het. Maar sy geniet dit spoedig om Bettie in te lig, en soms te skaterlag vir haar ongekunstelde opmerkings. 
 
    
 
   Die verwelkoming deur Louis Marais en sy vrou is oorweldigend, en selfs Bongiwe slaan met trane in haar oë haar arms om Melissa asof sy haar nooit weer wil laat gaan nie. Die gekloek om klein Alex laat Melissa se keel dik word van ingehoue emosie. Hoe dierbaar is almal nie, dink sy dankbaar. 
 
   Gou blyk dit egter dat Bettie en Bongiwe hegte vriendinne gaan word, en Bongiwe deel haar woonplekkie graag met Bettie. Bettie kom ook sommer na die eerste week vir Melissa vra of sy maar permanent by haar kan werk. Melissa verwelkom die versoek, want sy is nie van plan om vir altyd op haar ouers se nekke te Iê nie. Sy wil so gou moontlik vir haar werk kry, en vir haar, Alex en Bettie hulle eie woonplek. 
 
   Haar ouers raak so geheg aan Alex dat Melissa weet sy sal so gou moontlik 'n plan moet maak om te verhuis, want anders gaan dit vir hulle nog swaarder wees om van die outjie afskeid te neem. Die probleem is net dat onderwysposte nog skaarser geword het en dat Melissa later moedeloos gesoek is na 'n pos. 
 
   Een aand nadat aandete agter die rug is, en Bongiwe en Bettie gesorg het dat Alex gebad en in die bed is, sit Melissa saam met haar ouers in die skemer op die stoep waar hulle elkeen ‘n koppie tee geniet. 
 
   "Ek het vandag 'n brief gehad van die vrou wat jou huis op Boshof huur. Sy het kennis gegee en wil graag die einde van hierdie maand trek. Haar kinders wil glo nie hê sy moet langer alleen in die huis woon nadat haar laaste kind ook daar weggetrek het nie. Ons sal ander huurders vir jou huis moet soek, my kind," sê haar pa toe hy sy leë koppie op die stoeptafeltjie neersit. 
 
   "H'm, ek het gewonder hoe lank sy so alleen daar sal bly, want dit is nogal 'n groot huis daardie. Aanvanklik, toe haar drie kinders nog by haar in die huis was, het hulle die baie ruimte geniet, maar ek kan verstaan dat die plek vir 'n vrou te groot en eensaam sal voel," mymer haar ma.
 
   "O ja, daar Iê vir jou 'n brief op jou skryftafeltjie, kindjie," voeg sy ingedagte by. 
 
   "Ja, ek sal môre 'n plan moet maak om na nuwe huurders te soek, want ek sal nie daarvan hou dat die plek leeg moet staan nie. Plunderaars is tog te lief om so 'n leë woning te verniel," antwoord Melissa. "Nou ja, ek is al weer vaak. Seker die lug hier wat my so aantas. Ek gaan maar kamer toe. Nag, Mams en Paps," voeg sy by, rek lui uit en gaap agter haar hand. 
 
   Haar ouers sê ook nag, maar bly sit nog 'n rukkie op die stoep. Melissa voel die liefde tussen haar aan, en sy glimlag gelukkig, maar tog hartseer. Gelukkig omdat húlle so duidelik gelukkig by mekaar is, maar ai omdat syself na dieselfde geluk en liefde verlang. 
 
   Traag stap sy badkamer toe en tap vir haar badwater in. As sy maar so gelukkig kon wees om Stef se liefde te kon hê, dink sy verlangend. Sy sou hom so gelukkig gemaak het… vir hom én sy kindertjies. Maar sy weet dat Stef steeds bedenkinge oor haar het omdat hy nie die ware toedrag van sake ken nie, en daarom sou hy nooit sy hart aan haar toevertrou het nie. 
 
   Skielik is die verlange na Onderplaas en sy mense, spesifiek Stef, oorweldigend, en sy besluit om vir Mart 'n brief te skryf sodra sy klaar gebad het. Dan dink sy weer aan die  brief waarvan haar ma melding gemaak het, en sy loer vinnig daarna. Sy skeur dit oop en sien dat dit van Mona af kom, maar besluit om eers te bad voordat sy die lekker lang brief lees. Mona skryf tog sulke lekker geselsbriewe! 
 
   Dog toe Melissa uit die badkamer kom, wag Bettie in haar kamer  en Melissa frons verbaas. Dit is nie soos Bettie is om sommerso sonder 'n klop of toestemming haar kamer binne te kom nie! 
 
   "En nou, Bettie?" vra sy dus vinnig. 
 
   "Ekskuus, juffrou Melissa, dat ek sommer ingekom het. Maar ek het saggies geklop omdat ek nie wou hê Juffrou se ouers moet my hoor nie, en toe Juffrou nie oopmaak nie, het ek gedink Juffrou bad seker. Ek hoop nie Juffrou is kwaad vir my omdat ek toe maar sommer hier binne kom staan en wag het nie!" sê Bettie apologeties.
 
   "Nee, natuurlik nie, Bettie, maar ek weet ook dat daar, goeie rede vir hierdie optrede van jou moet wees. Wat is dit?” 
 
   "Ek weet nie of ek my dit dalk sommer verbeel het nie Juffrou, maar ek voel Juffrou moet daarvan weet. Sien, toe ek vandag met Alex in sy stootwaentjie gaan stap het, het ek my aanvanklik nie gesteur aan die blou kar wat so stadig by  my verbygery het nie. Maar toe die kar 'n tweede en derde  keer by my verbyry, sien ek dat die twee insittendes, albei mans, direk na my toe kyk en vriendelik glimlag. 
 
   "Ek glimlag toe maar terug en dink nogal dat die twee dalk besig is om by my aan te Iê. Wel, daarmee is tog seker niks verkeerd nie, dog ek toe, en voel nogal ewe belangrik en mooi en gaan sit en droom allerhande verspotte goed op die parkbankie, terwyl Alex so lekker in sy waentjie Iê en slaap. Maar toe ek na 'n halfuur weer opstaan om terug te stap, het ek dieselfde mans in die parkie gesien, alhoewel hulle so probeer skuil het dat dit duidelik was dat hulle nie wou gehad het dat ek hulle moet raaksien nie. "Dit is toe dat ek bang word, juffrou Melissa, want as die twee regtig in my as vrou belanggestel het, kon hulle mos kom kennis maak het. En boonop is ek amper seker dat hulle my gevolg het, want toe ek hier by die erf indraai, was dieselfde blou kar 'n hele entjie hoër op in die straat geparkeer!" eindig Bettie uitasem. 
 
   "Bettie! Dit klink mos verdag! Hoekom het jy nie dadelik vir my kom vertel nie?" vra Melissa nou bekommerd. 
 
   "Soos ek gesê het, eers dog ek dat ek my dalk maar verbeel het, maar hoe meer ek daaroor nadink, hoe meer besef ek tog dat alles presies so gebeur het soos ek vir Juffrou vertel het, en dat dit niks goed kan beteken nie, of hoe, Juffrou?" vra Bettie grootogig. 
 
   "Jy is reg, Bettie. Luister nou mooi vir my: van nou af stap jy nêrens meer alleen met Alex nie, hoor! 'n Mens hoor so baie stories van babas wat gesteel en dan verkoop word, of sommer net verdwyn! En, asseblief, moenie vir my ouers hiervan vertel nie; nie eens vir Bongiwe nie, want dan jaag ons almal se senuwees hier op 'n hoop." 
 
   Bettie lyk skielik ongemaklik en laat haar kop verleë sak. "Ek ... ek het reeds met Bongiwe hieroor gepraat, Juffrou. Dit ... dit is juis sy wat my oortuig het om met Juffrou te kom praat. Maar sy sal niks sê as Juffrou dit wil stil hou nie, ek weet." 
 
   "Goed, ek verstaan julle is goed bevriend, en natuurlik sal Bongiwe niks teen my sin doen nie, want sy is my vriendin al vir baie lank. Onthou net om vir haar te sê, hoor! Dankie dat jy na my toe gekom het. Nag, Bettie," groet Melissa toe sy die deur vir Bettie oophou. 
 
   Bekommerd gaan sit Melissa by haar skryftafeltjie en haal ingedagte haar skryfpapier en pen uit die laai uit. Sy kom egter nie dadelik so ver om vir Mart te skryf nie, want dit wat Bettie haar vertel het, storm steeds onrusbarend deur haar gedagtes. Miskien het dit tyd geword dat sy Edenburg verlaat, want dieselfde bespiegelinge doen ook weer die rondte net soos die vorige keer toe sy hier was. Nie dat dit haar ouers veel pla nie, maar sy, Melissa, wil nie die oorsaak van enige ongemak tussen die inwoners en haar ouers wees nie. 
 
   En dan spring, n plan sommerso uit die bloute in haar gedagtes: waarom kan sy, Bettie en Alex nie in haar huis op Boshof gaan bly nie? As hulle eers daar is, kan sy besluit wat om te doen om haar lewe vorentoe aan te durf, maar voorlopig is dit 'n oplossing vir haar. En indien dit dalk boosdoeners is wat Bettie en Alex vandag so dopgehou het, sal sy sommer terselfdertyd ook van hulle ontslae wees. 
 
   Nadat sy die besluit geneem het, is haar gemoed veel ligter en trek sy Mona se brief nader om dit te lees. Soos altyd vertel Mona van almal en alles daar op Hertzogville en sommige staaltjies bring selfs 'n glimlag na Melissa se lippe. Maar dan sit sy meteens regop, en sy lees weer wat sy so pas gelees het. 
 
   "Sybil het laat trourok maak. Baie mooi, en die meisiekind is ekstaties van geluk. Ek is bly dat die twee uiteindelik tot trou kom, want ek dink hulle pas ideaal by mekaar. Ek verstaan dit is hy wat maar nog altyd 'n bietjie geskerm het, jy weet; dan wil hy eers dit en dan weer dat doen, maar uiteindelik het hy haar toe tog maar gevra om te trou," lees Melissa hardop, haar stem skor, want dit voel asof alles in haar inmekaar wil tuimel. 
 
   As iemand haar 'n hou op die maag gegee het, sou sy presies net soos nou gevoel het! Stef en Sybil gaan trou, Stef, die man oor wie sy netnou nog drome gedroom en wense gewens het, gaan met Sybil trou. Sy het dus nie destyds verniet oor die twee gewonder nie, besef sy verslae. Was daar werklik 'n tyd toe sy gedink het dat Stef dalk vir haar, Melissa, kon liefkry, dat hulle dalk 'n toekoms sou kon deel? Of het hierdie nuus haar nou so deurmekaar geskok dat sy nie helder kan dink nie? 
 
   Nou nie meer Ius om vir Mart te skryf nie, maak sy weer die laai oop en sit die skryfpapier en pen weg. En dan doen sy iets wat sy haar voorgeneem het om nooit te doen nie: sy gaan tel klein Alex uit sy bedjie op en dra hom na haar bed toe, waar sy hom styf teen haar bors vastrek toe sy in 'n opgekrulde hopie op haar sy gaan Iê en die lig afskakel. Alex moet sy eie bedjie gewoond raak, het sy altyd gesê, maar net hierdie een aand sal seker nie kwaad doen nie, want vanaand het sy behoefte aan die warm lyfie hier by haar! 
 
    
 
   Hoofstuk 11 
 
   Op Onderplaas gun Stef sy liggaam nie rus nie. Hy werk van soggens vroeg tot saans laat, gaan eet dan, bad en slaap. Hy gun hom nie ontspanning nie, behalwe om Sondagoggende die erediens by te woon. Hy wys vele uitnodigings van die hand en raak al hoe stiller. Dit is nog net sy kinders wat werklik tot hom kan deurdring, en dan nie vir lank voordat hy weer in stilswye verval nie. 
 
   Mart is bekommerd oor Stef. Sy gesels met Koba daaroor, maar die skud net haar kop omdat sy glad nie verstaan waarom Stef so verander het nie. Een aand besluit Mart dat sy nou lank genoeg stilgebly het, en sy roep Stef na die studeerkamer toe waar sy die deur agter hulle toetrek. 
 
   "Stef, ek is jou ma, en ek kan nie toesien dat jy jou so afsloof sonder dat jy jou enige ontspanning en plesier gun nie. Wat gaan met jou aan, my seun? En moenie so frons en befoeterd lyk nie. Ek het die reg om hierdie vraag vir jou te vra, want ek het jou in die wêreld gebring en ek sal my altyd oor jou bekommer as jy lyk soos jy nou lyk!" praat Mart reguit met haar seun. 
 
   "Ek mis haar, my moedertjie, ek mis haar so vreeslik baie!" antwoord hy skielik skor toe hy met 'n sagte kreet op die stoel agter die lessenaar gaan sit, sy kop in sy hande. 
 
   Mart se hart gee 'n ruk. 
 
   "Jy ... jy praat van ... van-" 
 
   "Ek praat van Melissa, Ma! Van wie anders?" 
 
   "Ek ... Stef! Hoekom het jy nooit iets gesê nie?" vra Mart sag. 
 
   "Ek het haar liefgekry, Ma, maar ek wou dit aanvanklik nie erken nie! Daar is so baie omtrent haar verlede wat vir my duister was. Ek kon nie verstaan hoe sy haar man kon verlaat nadat sy kort tevore nog intiem met hom was en 'n kind as gevolg daarvan verwek is nie! Wat moes ek dink? Dat sy rondgeloop het en die egskeiding dalk haar eie skuld was? Ek was bang, Ma, bang om weer seer te kry, maar tog het Melissa in my hart gekruip totdat niks van haar verlede later meer vir my saak gemaak het nie. 
 
   "Maar telkens wanneer ek toenadering wou soek, was dit asof daar ' n skans tussen ons ingeskuif het. Amper asof sy my op 'n afstand wou hou. Later het ek besluit om haar eers kans te gee totdat die baba gebore is, en te sien wat sy daarna gaan doen. Ek het gewonder of sy nie tog maar na Collins toe wou teruggaan nie; dat sy dalk eers wou seker maak dat sy hierdie swangerskap enduit sou voer sodat sy na hom toe kan gaan om hom terug te wen met sy erfgenaam wat hy so graag wou hê! 
 
   "En was my skok en teleurstelling nie groot toe sy my in die hospitaal weggewys het nie! Toe het ek finaal tot die besef gekom dat Melissa nie vir my bedoel is nie; dat sy tog maar na Collins toe wou teruggaan!" sluit hy af en nou is daar 'n rou klank in sy stem wat Mart laat besef haar seun is naby breekpunt. 
 
   "Stef, seun, het sy vir jou gesê dat sy na Collins toe teruggaan?" vra Mart, want diep in haar hart kan sy dit darem nie glo nie; nie met alles wat Melissa haar vertel het nie. 
 
   "Nie in soveel woorde nie, Ma. Sy het my net gevra om van haar af weg te bly en toe gesê dat sy weggaan. Maar toe sy die nag van die bevalling so ylend was, het sy gesê dat Andrew moet weet. Dit beteken tog net een ding, en dit is dat sy na hom toe terug is!" 
 
   In Mart se hart woed 'n groot stryd. Sy het destyds aan Melissa 'n belofte gemaak wat sy tot dusver nie verbreek het nie. Maar is dit regverdig teenoor haar eie seun dat hy nie kennis dra van die ware toedrag van sake wat Melissa en Collins se lewe saam betref nie? Sal hy nie dalk rustiger word indien hy vir seker weet dat Melissa tog nie so dom sou wees om na so 'n soort man terug te gaan nie? Melissa is weg, en dit is sy, Mart, wat dag in en dag uit teen die agteruitgang van haar geliefde seun moet vaskyk. Mart besluit net daar om haar belofte te verbreek. 
 
   "Stef, daar is iets wat ek jou graag wil vertel. Ek hoop maar net dat Melissa my dit sal vergewe dat ek nie my belofte aan haar gestand gedoen het nie, maar ek glo sy sal verstaan dat ek nie kan toelaat dat jy jou so vernietig nie. Miskien sal die kennis wat jy hierna sal hê, die lewe vir jou 'n bietjie draagliker maak," begin Mart versigtig praat en hou Stef dop toe hy sy kop oplig. Sy oë lyk moeg en rooi van die min slaap. 
 
   "Waarvan praat Ma?" is al wat hy vra. 
 
   "Die baba wat Melissa verwag het, is wel Andrew Collins s'n, maar nie omdat hulle in die laaste tyd in liefde saamgelewe het nie. Die aand toe Melissa hom vertel het dat sy hom gaan verlaat, het hy haar verkrag!" antwoord Mart hees. 
 
   "Wat ... ?" hyg Stef ongelowig. 
 
   "Ja, dit is waar, Stef. En die helfte is jou nog nie vertel nie. Albei haar vorige miskrame was Collins se skuld, want hy het haar aangerand en mishandel. Boonop het hy gedurig met 'n ander meisie vir lang rukke weggegaan, kastig sakereise, maar Melissa het bewyse dat hy ontrou was." 
 
   "Waarom het sy my nooit daarvan vertel nie?" vra Stef, sy gesig vertrek van emosies wat wissel tussen berou en woede. 
 
   "Sy wou nie gehad het almal moes weet dat die baba wat sy dra, as gevolg van 'n verkragting verwek is nie. Aanvanklik wou sy die baba nie gehad het nie, maar haar inherente moederlikheid het die oorhand gekry, en sy het die ongebore wesentjie sommer gou aanvaar en liefgekry. Maar daardie tyd al het sy my verseker dat hierdie baba net hare sou wees, en dat Collins nooit van hierdie kindjie sou weet nie!"
 
   "Wil ... wil Ma hiermee vir my se dat Ma glo sy is nie terug na Collins toe nie?" vra hy vinnig. 
 
   "Noudat jy al hierdie dinge weet, glo jy dat sy na hom toe sou teruggaan?" antwoord sy sy vraag met 'n teenvraag. 
 
   Stef skud sy kop. "Nee ... nee, ek kan nie glo dat sy sou nie! Maar waarom het sy my dan van haar af weggestuur, Ma? Sommerso sonder rede?" 
 
   Mart haal haar skouers moedeloos op. "Dit is die een vraag wat ek nie vir jou kan beantwoord nie, Stef. Ek het haar gepols, maar al wat ek uit haar kon kry, was dat dit, volgens haar, vir ons almal beter sou wees as sy ons verlaat. En die feit dat sy in haar ylende toestand gesê het Andrew moet weet, was dalk om jou van haar weg te stuur, maar ek weet regtig tog nie, seun!" 
 
   "En ek het nogal gedink dat ek en Melissa goed met mekaar klaargekom het. Ek het selfs soms die indruk gekry dat sy ook nie heeltemal so onverskillig teenoor my staan as wat sy wou voorgee nie, maar sy het haar emosies so goed beheer dat 'n mens nooit regtig geweet het wat sy voel nie. Weet Ma waarheen sy is?" 
 
   "Sy is na haar ouers toe. Sy, Bettie en Alex. Ek het al 'n ou briefie van haar gekry, maar daar was nie veel nuus in nie. Net dat haar ouers baie geheg aan Alex geraak het, en dat Bettie besluit het om by haar, Melissa, te bly. Verder het sy sommer oor ditjies en datjies geskryf sonder om werklik iets te se." 
 
   Weer laat sak Stef sy kop tussen sy hande, en aan die effense ruk van sy skouers kan Mart sien dat hy hard probeer om sy emosies onder beheer te kry. Haar hart brand van seer om haar kind se onthalwe, maar sy voel so magteloos omdat sy ook maar nie weet wat om te sê en te doen nie. 
 
   Dit is 'n hele ruk lank stil tussen ma en seun. Dan staan Stef stram op, trek sy vingers deur sy deurmekaar hare en kyk na Mart. 
 
   "Ek gaan na haar toe, Ma. Ek moet weet waarom sy my weggestuur het as sy dan nie van plan was om na Collins terug te keer nie! Ek sal môre alles in die bekwame hande van die plaaswerkers oorgee, en dan gereed maak om oormôre te vertrek. Moet hulle niks laat weet nie, want dalk besluit Melissa om pad te gee indien sy steeds vir my weghardloop om die een of ander rede. En ek weet mos Rita en Fanie is veilig hier by julle." 
 
   "Dit ... dit is goed so, my seun." 
 
   "Ma en tant Koba sal mos die mas opkom hier, of hoe? Ek sal Sybil vra om gereeld hier in te loer, want dan sal ek met 'n geruste hart kan vertrek." 
 
   Mart gaan maak vir hulle albei 'n warm melkdrankie waarna albei kamerwaarts keer. 
 
    
 
   Op Edenburg is alles in rep en roer in Melissa se ouerhuis nadat sy haar besluit aan hulle meegedeel het. Bettie is lojaal aan Melissa en is heeltemal gewillig om saam te trek Boshof toe, maar sy erken darem dat sy Bongiwe sal mis. Tog sal sy nou weer nader aan haar familie wees, en Melissa belowe haar ook dat sy, sodra alles in die huis op Boshof agtermekaar is, met die bus na haar mense toe kan gaan om te gaan kuier. 
 
   Omdat Louis weet watter meubelstukke in die huis op Boshof aan Melissa behoort, help hy haar besluit watter ander stukke 'n noodsaaklikheid vir haar sal wees om aan te skaf. Hy gaan saam met haar na 'n meubelwinkel toe en help haar om die items te kies waarna hy reël vir die vervoer daarvan. 
 
   Tuis skakel hulle die vrou wat die huis huur, en nadat Melissa 'n rukkie met haar gepraat het, besef sy dat die vrou maar te dankbaar is dat sy reeds vroeër kan trek as wat sy veronderstel was om die huis te verlaat. Hulle spreek af dat sy die huis se sleutel vir Melissa by die prokureurskantoor sal laat en hulle groet op ‘n vriendelike noot. 
 
   En weereens staan Melissa op vertrek. Hierdie keer is sy egter nie alleen nie, want by haar is klein Alex en Bettie. Soos die vorige keer kyk Bongiwe met betraande oë na die vertrektoneeltjie. 
 
   "Jy moet gereeld vir ons skryf, my kindjie, en stuur vir ons elke maand 'n foto van ons kleinkind sodat ons kan sien hoe hy groei, hoor!" sê haar ma toe sy haar omhels. 
 
   "Ek belowe, Mams!" 
 
   "Jy moet darem nie dink dat ek jou gaan toelaat om Alex van ons te vervreem nie, ou dogtertjie! Ons sal vir jou kom kuier, en jy kan gerus ook," sê Louis kamma streng om die hartseer weg te steek toe hy vir oulaas met sy duim oor Alex se wangetjie streel. 
 
   "Net een dingetjie wil ek van julle vra: moet vir niemand sê waarheen ek verhuis het nie. Dit is in hierdie stadium baie belangrik vir my, terwille van Alex veral," pleit Melissa, gedagtig aan dit wat Bettie haar van die twee mans vertel het. 
 
   "Waarom, Melissa?" vra Louis fronsend. 
 
   "Ek wil 'n nuwe lewe op Boshof begin, en ek kan dit slegs doen as ek deur niemand wat ek ken, beïnvloed word nie, maar dit sluit nie julle drietjies in nie. Julle is te alle tye welkom," antwoord sy vaag. 
 
   "Sluit dit ook jou nuwe kennisse van Hertzogville in?" vra haar moeder. 
 
   "Voorlopig, ja, Ma. Ek sal self vir hulle skryf wanneer ek eers my voete daar gevind het. Het ek julle belofte?" 
 
   "Natuurlik, kindjie, as dit is wat jy wil hê!" verseker hulle haar albei voordat hulle mekaar vir oulaas omhels en sy in die motor klim om te ry. 
 
   Toe die motor uit sig verdwyn, slaak Louis 'n lang sug, slaan sy arm vertroostend om sy vrou se skouers en trek haar teen hom aan, want hy sien mos die verraderlike blinkheid in haar oë. En Bongiwe maak haar vinnig uit die voete om ook haar trane te gaan afvee. 
 
    
 
   Die rit Boshof toe is allesbehalwe 'n plesier, want Alex is lastig en selfs Bettie kan hom nie rustig kry nie. Hulle besluit om halfpad te oornag sodat Alex eers gemakliker kan word. Melissa ontdek dat hy effens koors het, en daardie aand in die hotelkamer haal sy die medisynetassie uit om koorswerende stroop uit te haal. Sy kom agter dat hy gedurig oor sy oortjies vryf, en vermoed dat hy dalk oorpyn het. Sy maak twee stukkies watte louwarm, smeer 'n tikkie olie daarop en druk dit sagkens in elke oortjie voordat sy sy bottel vir hom gee waarin die stroop met die melk gemeng is. 
 
   Die behandeling het die gewenste uitwerking, want die volgende oggend is Alex weer sy vriendelike, rustige self toe hulle vertrek om die laaste skof aan te pak. 
 
   Op Boshof gaan hulle eers na die prokureur se kantoor om die sleutel te kry, voordat hulle na haar ouma se huis toe ry. Verbaas sien hulle dat die meubelvervoerwa reeds in die oprit van die groot huis geparkeer staan. Dan verduidelik die bestuurder vir haar dat hy deurgery het sonder om iewers te oornag, en daarom voor haar hier is. 
 
   Die volgende paar dae werk Bettie en Melissa hard om die huis leefbaar te kry. Melissa het besluit om van die donker, swaar gordyne ontslae te raak en nuwe, ligter gordyne op te hang in elke vertrek. Die eindresultaat kikker die groot ou huis vrolik op sodat Melissa voel sy sal lekker daar kan bly. 
 
   Bettie het intussen kennis gemaak met die man, Jona, wat hulle bure se tuin so pragtig in stand hou, en toe Melissa weer haar oë uitvee, word daar lustig ook in haar tuin, wat maar taamlik verwaarloos daar uitsien, gewoel en gewerskaf. Sy belowe om die man behoorlik te vergoed, want sy kan sommer sien hy weet wat hy doen, en dat sy die tuinwerk met 'n geruste hart aan hom kan oorlaat. 
 
   Soos die dae verbygaan, merk sy die toenemende toegeneentheid tussen Bettie en Jona, en sy weet sommer dat haar getroue helper haar hart hier op Boshof kom verloor het. Skielik is Bettie ook glad nie haastig om by haar familie te gaan kuier nie! 
 
   Weereens het iemand geluk gevind, kom die ou-ou klaende gedagte by haar op, en net sy het niemand om lief te hê en wat haar kan koester soos sy so begeer het om deur Stef gekoester te word nie. Die gedagte aan Stef laat haar hande verstil waar sy besig is om Alex se badwater gereed te kry, en die brandpyn in haar hart vertel vir haar dat sy Stef altyd sal liefhê. 
 
   Op 'n dag kom daar 'n dik koevert by haar aan. Toe sy dit oopmaak, sien sy dit is ‘n briefie van haar ma, maar daar is ook ‘n ander koevert daarby ingesluit - weereens 'n lang geselsbrief van Mona, sien sy. Natuurlik, Mona weet mos nog nie sy is nie meer by haar ouers nie, en sy, Melissa, het ook nog nie weer teruggeskryf nie! Natuurlik raas Mona eers omdat sy nog nie geskryf het nie. 
 
   Telkens word haar lagspiere geprikkel deur Mona se vertellings van die gebeure op Hertzogville. Sy is soms seker daarvan dat wanneer daar 'n mossiekuiken op Hertzogville uitbroei, Mona daarvan ook sal weet, want mense praat so maklik in 'n kroeg! 
 
   Slegs die gedeelte waar Mona van Sybil se pragtige troue vertel, laat haar maagspiere op 'n knop trek. Volgens haar is die tweetjies nou weg met hulle wittebroodsreis en die hele dorp praat nou nog daarvan hoe gelukkig hulle gelyk het. 
 
   Skielik is die res van die brief vir Melissa onbelangrik, want net die gedagte aan Stef en Sybil iewers in mekaar se arms op hulle wittebroodsvakansie ontstel haar so dat sy skoon kortasem voel. Sy betig haarself egter ernstig, en neem haar voor om drastiese pogings aan te wend om van Stef te probeer vergeet. As sy tog net iewers werk kan kry, want die ledigheid begin op haar senuwees werk. Die geld het sy nie so nodig nie, maar wel die afleiding. 
 
   Die oplossing kom toe Melissa eendag met Alex in dokter Pienaar se spreekkamer wag en hoor hoe die twee ontvangsdames met mekaar gesels. Dit kom daarop neer dat die een meisie gaan trou, en dat hulle iemand in haar plek moet aanstel. En toe Melissa se beurt kom om met Alex na dokter Pienaar toe te gaan, besluit sy om sommer die bul by die horings te pak en hom daarna uit te vra. 
 
   Dokter Pienaar erken dat hy wel 'n nuwe aanstelling sal moet maak, maar is huiwerig toe hy hoor dat sy nie toepaslike ondervinding het nie. Dit is nou of nooit, besluit Melissa teen haar beginsels, en noem dat sy dokter Marais van Edenburg se dogter is en dat hy gerus haar pa kan bel indien hy sou belangstel om haar ' n kans te gee. 
 
   Sy grinnik innerlik toe sy sien hoe die brokkie nuus tog by hom indruk maak, en hy belowe om haar vir 'n proeftydperk van drie maande aan te stel sodat hulle kan vasstel of sy by hulle kan aanpas. Melissa is in die wolke hieroor, en verseker dokter Pienaar dat Bettie bekwaam genoeg is om bedags na Alex om te sien terwyl sy werk. 
 
   Op Bettie se vraag die aand of sy die geld nodig het, antwoord sy ontkennend. Stil sê sy dat dit nodig is om haar gedagtes af te lei van die feit dat Stef en Sybil nou getroud is. Sy sien Bettie frons verward, maar waardeer dit toe die meisie nie verder met haar oor die saak praat nie. Dit voel binne-in haar te seer. 
 
   Gelukkig werk sy en die ander meisie skofte. Die een week werk sy voormiddae, en die ander week werk sy namiddae, en op die manier het albei genoeg tyd vir hulle ander verpligtinge ook. Melissa werp haar hart en siel in haar werk, en ontdek sommer gou dat sy dit baie geniet en dat die afleiding presies is wat haar honger hart nodig het: dat dit soos balsem helend op 'n seer inwerk. 
 
    
 
   Dokter Louis Marais en sy vrou het pas voor hulle huis stilgehou toe hulle 'n vreemde motor reg agter hulle sien stilhou. 'n Fris man klim uit en kom met kragtige treë na hulle toe aangestap. Hy steek sy hand uit. 
 
   "Ek is Stef Roelofse, en ek neem aan u is Melissa se ouers?" vra hy. 
 
   Hulle groet hom albei, en dan kyk Louis na die groot man voor hom. 
 
   "Ek neem aan jy is in die omgewing vir sake en het toe besluit om te kom kyk hoe dit met Melissa en Alex gaan?" sêvra Louis. 
 
   "Nee ... nee, Dokter, ek is uitsluitlik hier om met Melissa te praat," antwoord hy eerlik en beslis. 
 
   "Dan het jy al die pad verniet gery, ou seun, want sy is nie meer by ons nie," klik mevrou Marais simpatiek haar tong. 
 
   Stef se hart ruk saam. "Nie meer hier nie? Waar ... waar is sy dan?" vra hy en bal sy vuiste by die gedagte dat hy en sy ma tog verkeerd was en dat Melissa tog wel na Collins toe terug is. 
 
   "Ongelukkig kan ons jou nie sê nie, meneer Roelofse," sê Louis effens stug. 
 
   "Stef ... my naam is Stef. Maar waarom kan u nie vir my sê waar Melissa is nie?" vra hy onbegrypend. 
 
   "Omdat sy ons gevra het om voorlopig vir niemand te vertel waarheen sy gaan nie. Sy wil haarself eers vind, regmaak wat nodig is in haar lewe, en dan sal sy weer al die ou drade bymekaarmaak, Stef." 
 
   Regmaak wat nodig is in haar lewe! skok die woorde deur Stef. Dit kan so baie dinge beteken, maar die een ding wat dit ook kan beteken, is dat sy dinge met Collins wil regmaak, en die gedagte wil hom gek maak. 
 
   "Maar dit is uiters noodsaaklik dat ek met haar praat. Kan u nie maar 'n uitsondering maak nie, asseblief?" pleit hy. 
 
   Mevrou Marais kry die man voor haar jammer. Dit is duidelik dat hy in die een of ander stryd verkeer, en dit het definitief met Melissa te doen. Melissa het nooit laat blyk dat daar enige romantiese gevoelens tussen haar en haar baas was nie. Nou wonder sy wat dit eintlik is wat hierdie man so dringend met haar dogter wil bespreek. Tog kan hulle nie hulle belofte aan hulle dogter verbreek sonder haar toestemming nie, besef sy. 
 
   "Stef, ek weet nie waaroor dit gaan nie, en ek wil my nie inmeng in jou sake nie, maar ons het ons woord aan Melissa gegee, en ons kan dit nie sonder haar toestemming in die wind strooi nie," antwoord Louis asof hy sy vrou se gedagtes kan lees. 
 
   "Ek kan dit wel verstaan, maar kan u haar nie dalk bel en vra of u maar haar adres vir my kan gee nie?" pleit hy weereens. 
 
   Louis en sy vrou kyk na mekaar en dan knik albei skouerophalend. Dit kan seker nie kwaad doen nie. 
 
   "Goed, kom binne, Stef. Ek sal reël dat Bongiwe vir ons tee maak," antwoord sy vrou en stap voor die twee mans uit die huis binne. 
 
   "Probeer asseblief u bes, Dokter. Sê vir haar dat ek met my eerste huwelik verkeerd gekies het, en dat ek dit nie kan aanvaar dat ek met my tweede keuse dieselfde smart moet deurgaan nie. Sy sal verstaan, glo ek," pleit Stef toe Louis na die studeerkamer toe gaan om te bel. 
 
   "Paps! Wat 'n verrassing om so gou weer jou stem te hoor, want jy het mos gister ook gebel. Of is daar iets verkeerd?" vra Melissa toe sy oomblikke later haar pa se stem hoor. 
 
   Kortliks verduidelik Louis vir haar waaroor die oproep gaan en wat Stef gesê het. Terwyl hy praat, sê Melissa nie 'n woord nie, maar toe hy klaar gepraat het, is Louis verbaas toe Melissa net kortaf antwoord: "Nee, Paps, ek wil hom nie sien nie. Sê vir hom hy moet teruggaan na sy vrou toe! En onthou, julle het belowe!" herinner sy hom styf. 
 
   "Goed ... goed, Melissatjie, ek sal hom sê, alhoewel ek nie weet wat hier aan die gang is nie. Volgens jou was die man mos geskei ... Maar julle is albei grootmense en moet maar self die koers van julle lewe bepaal, ek sal nie aandring op 'n verduideliking nie. Tot siens, my kind, en gee Alex 'n soentjie namens my," groet hy sag. 
 
    
 
   Hoofstuk 12 
 
   Toe Louis by sy vrou en Stef in die sitkamer aansluit, sien Stef sommer op die ouer man se gesig dat daar nie vir hom goeie nuus is nie, en sy moed sak in sy skoene. 
 
   "Ek is jammer, Stef, sy wil jou nie sien nie. Sy ... sy sê jy moet teruggaan na jou vrou toe!" 
 
   "Ekskuus?" sevra Stef, want hy kan nie glo wat hy so pas gehoor het nie. Hoe op aarde kan Melissa verwag hy moet na Lina toe teruggaan? 
 
   Louis herhaal wat hy pas gesê het en frons toe hy die verwarde, seergemaakte uitdrukking op die groot man voor hom se gesig waarneem. 
 
   "Ek ... ek het gedink dit is wat u gesê het, maar ... maar ek kan dit nie glo nie! Hoe ... hoe kan Melissa dit van my verwag? Sy ... sy weet tog wat my omstandighede is!" 
 
   "Ou seun, ek weet nou nie eintlik wat hier aan die gang is nie, maar ons het nou vir Melissa belowe om voorlopig aan niemand haar adres bekend te maak nie, en ons wil nie ons kind se vertroue in ons skaad nie. Miskien kan jy lig op die saak werp?" vra mevrou Marais sag. 
 
   "Sê net vir my een ding ... asseblief! Is ... is Melissa terug na Andrew Collins toe? Is sy terug na die pa van haar kind toe?" vra Stef skor. 
 
   "Nooit! Melissa sal nooit weer na Collins toe teruggaan nie! Ek weet nie wat sy julle alles vertel het nie, maar daardie man het my kind se lewe 'n yslike knou gegee wat haar seker altyd sal bybly. Nee, Stef, dit kan ek jou verseker: sy is nie na Collins toe nie," antwoord Louis driftig. 
 
   Stef staan op. Louis se antwoord bring verligting, maar steeds verstaan hy nie Melissa se optrede nie. Om die een of ander rede skram sy van hom af weg. Hy respekteer haar ouers se belofte aan haar, en sy goeie maniere laat hom nie toe om verder op hulle privaatheid inbreuk te maak nie. Hy staan reeds by die deur toe hy weer na hulle kyk. 
 
   "Ek weet Melissa het seergekry, maar sy het my nie alles vertel nie. Sy het wel my moeder in haar vertroue geneem, maar ek het onlangs eers die volle verhaal gehoor. Al wat ek vir u kan sê, is dat ek u dogter liefhet, maar dat ek haar nie verder sal lastig val as dit haar wens is dat ek van haar af moet wegbly nie. Tot siens, Dokter, Mevrou," sê Stef, draai vinnig om en drafstap amper na sy motor toe. 
 
   "Louis, ek verstaan glad nie! Melissa het vir ons gesê die man vir wie sy gewerk het, is geskei. Nou vertel hy vir ons hy is lief vir ons dogter, terwyl sy vir jou sê sy wil hom nie sien nie en dat hy na sy vrou toe moet teruggaan! En hy klink amper geskok oor die feit dat Melissa juis dit van hom verwag! Maak enigiets hiervan vir jou sin?" vra mevrou Marais fronsend terwyl hulle kyk hoe Stef haastig wegry. 
 
   "Ek is net so in die duister soos jy, my vroutjie! Dit is duidelik dat Stef Roelofse nie skaam is om te sê dat hy Melissa liefhet nie, maar waar pas die vrou van wie Melissa praat, dan in die prentjie? Miskien moet ons maar dinge hulle gang laat gaan; miskien vererger ons net sake as ons inmeng. Laat die kinders self die verloop van hulle lewens vorentoe bepaal. Ons moet maar net geduldig wag. Kom, ek is baie Ius vir tee - tee soos net jy dit vir my kan maak!" antwoord Louis, en slaan sy arm liefdevol om sy vrou se lyf toe hy omdraai en dan saam met haar terugstap kombuis toe. 
 
   En waar Stef besig is om voort te spoed terug Onderplaas toe, is sy gedagtes vol verwarrende vrae. Teruggaan na sy vrou toe? Hoekom sou Melissa so iets van hom verwag? Hy het haar tog vertel wat tussen hom en Lina gebeur het, en dat sy van hom af weggeloop het! Wat het sedert Melissa se baba se geboorte met haar gebeur dat sy so vreemd optree? 
 
    
 
   Op Boshof sit Melissa stil voor haar en uitstaar nadat sy met haar pa oor die telefoon gepraat het. Net haar hande bewe liggies waar dit inmekaargeklem op haar skoot Iê. Wat sou Stef besiel het om haar by haar ouers te gaan soek? Wat wil hy van haar hê? En sou Sybil weet dat haar man Edenburg toe agter 'n ander vrou aangery het? Sou Stef en Sybil dalk die stories te hore gekom het wat op Hertzogville die rondte doen omtrent hom en haar, Melissa? Dalk veroorsaak die gerugte probleme tussen hom en sy nuwe vrou, en soek hy nou na haar om Sybil die versekering te gee dat daar nie waarheid in steek nie. 
 
   Maar hoekom moet sy dit doen? As Sybil werklik vir Stef opreg liefhet, sal sy mos nie in sy woord en karakter twyfel nie! storm die onstuimige gedagtes deur haar brein, en sy staan skielik driftig op toe sy hoor dat Bettie met Alex by die voordeur inkom. 
 
   Sy wil haar seuntjie optel en teen haar vasdruk, want in die laaste tyd lyk dit asof sy sagte lyfie die enigste bron van vertroosting is wanneer sy dit die nodigste het. Sy steek egter vas toe Bettie haar hand ophou. 
 
   "Ons klein mannetjie slaap uiteindelik, juffrou Melissa. Hy was mos taamlik knieserig, maar ek dink die outjie voel nou beter. Ek gaan hom maar neerlê, en as Juffrou dan 'n tydjie het om aan my af te staan, wil ek graag met Juffrou oor iets praat," sê Bettie en stap na Alex se kamer toe. 
 
   Melissa staan met 'n koppie koffie voor die kombuisvenster toe Bettie weer by haar aansluit. Sy beduie na die koffiekan en Bettie skink ook 'n koppie vol koffie. 
 
   "Waaroor wil jy praat, Bettie?" vra Melissa afgetrokke.
 
   "Juffrou Melissa, ek weet nie of ek nou vir jou baie ongerief gaan veroorsaak nie, maar dit is noodsaaklik dat ek 'n paar dae na my mense toe moet gaan. Juffrou sien, ek en Jona, ons wil graag trou, maar Jona sê hy trou nie met my voordat hy nie my ouers gevra het of hy my maar kan kry nie! Hy is nog van die goeie soort, juffrou Melissa. Nou wil ek net weet of ... of ek maar kan gaan? En wat Juffrou dan met Alex gaan maak wanneer Juffrou werk?" vra Bettie en lyk so bekommerd dat Melissa 'n oomblik lank van haar eie verwarring vergeet en haar aandag aan Bettie skenk. 
 
   "Ek het jou mos belowe jy kan 'n paar dae by jou familie gaan kuier wanneer ons eers hier ingeburger is, Bettie! En oor Alex hoef jy jou nie te bekommer nie, want jy weet tog van mevrou Koertze wat 'n dagsorgsentrum in Vierde Laan het, nè? Wel, ek reël dan maar net dat Alex vir 'n paar dae by haar gaan bly. Sien? Jy is verniet bekommerd. Gaan met 'n geruste hart, want ek dink ook jy en Jona is vir mekaar bedoel," stel Melissa haar gerus. 
 
   "Ai, ek was so benoud oor Alex se welsyn, maar Juffrou is reg: ek het al van mevrou Koertze se plek gehoor. Wil Juffrou haar nie sommer nou bel om te hoor hoe gou sy na Alex kan kyk nie? Ons ... ons is nogal haastig om te gaan. Enne ... Juffrou weet mos Jona het sy eie motor, so ons hoef nie met die bus te ry nie!" kom dit trots van Bettie. 
 
   Kopskuddend en met 'n glimlag stap Melissa telefoon toe. 
 
   Mevrou Koertze is maar te gretig om Alex te versorg solank dit nodig is, want by haar gaan dit nie net oor haar Iiefde vir kinders nie, maar ook oor die ekstra inkomstetjie wat sy broodnodig het. 
 
   Bettie glimlag breed oor die blye nuus en draf met 'n haastige verskoning dat sy haar nuus met Jona moet gaan deel, by die deur uit. 
 
    
 
   Dit is reeds die derde dag sedert Bettie saam met Jona weg is Hertzogville toe, en Melissa verlang na haar, want in die kort rukkie op Boshof het sy nog nie juis 'n vriendekring opgebou sodat sy die vrymoedigheid het om hulle geselskap op te soek nie. Toe sy die namiddag 'n bietjie later as gewoonlik by mevrou Koertze opdaag omdat sy by die spreekkamer opgehou is deur 'n onverwagte noodgeval, is sy haastig om haar seuntjie huis toe te vat. 
 
   Mevrou Koertze frons verward toe sy Melissa voor haar gewaar toe sy die deur oopmaak. 
 
   "Ek is jammer ek is laat, Mevrou, maar ek is by die spreekkamer opgehou. Ek hoop nie Alex het al begin lastig word omdat dit sy badtyd is nie?" sêvra Melissa verskonend. 
 
   "Ek ... ek verstaan nie ... Ek bedoel, jou man het reeds julle seuntjie kom haal! Jy was seker nog nie by die huis nie, en daarom weet jy seker nie dat hy hom kom haal het nie!" 
 
   "Wat?" krys Melissa, en in haar skok spring sy vorentoe en gryp die mollige vrou aan haar skouers. "Ek het nie 'n man nie, Mevrou! Ek is geskei! Hoe durf jy my kind sommer vir enigeen gee wat hier aankom en sê hy is my man?" 
 
   Skrik slaan nou oor die vrou se gesig uit, en Melissa voel hoe sy onder haar stewige aanraking begin bewe. 
 
   "Maar ... maar hy het gesê dat ... dat hy 'n paar dae by julle kuier en ... en dat ek jou maar kan bel as ek hom nie glo nie! Hy ... hy het so eerlik gelyk en geklink - het selfs vir my julle huweliksertifikaat gewys, maar was ook eerlik genoeg om te erken dat julle geskei is, net soos jy nou gesê het!" 
 
   "Waarom het jy my toe nie gebel nie, Mevrou?" raas Melissa nou vreesbevange, want dit wat mevrou Koertze pas kwytgeraak het, spel vir haar net een naam: Andrew Collins! Want wie anders sal 'n huweliksertifikaat van hom en haar in sy sak ronddra! 
 
   "Ek het gebel, maar die telefoon was skielik morsdood. Ek weet nie wat daarmee verkeerd is nie, want ek het tog my rekening betaal. En ek het nog nie vir my ‘n selfoon aangeskaf nie. Toe ... toe gee ek Alex maar vir hom, want soos ek gesê het, hy het die sertifikaat en sy identiteitsdokument aan my getoon," vertel die vrou, nou self benoud en sy draai onder Melissa se knellende hande uit. 
 
   "Hy het vir jou gelieg oor die feit dat hy hier kuier, Mevrou! Ons is geskei en ... en hy is nie eens veronderstel om van Alex te weet nie! O, genadige Vader, waar is hy met my kind heen? Was hy alleen, Mevrou, en waarmee het hy gery?" vra Melissa angstig en voel hoe haar hart met wilde angsslae teen haar ribbes pomp. 
 
   "So ver ek kon sien, ja, was hy alleen, en ... en die kar waarmee hy ry, is een van hierdie splinternuwe modelle wat so baie geld kos - 'n witte! Ek ... ek weet nie watse soort kar dit is nie, dit het net duur en deftig gelyk. Maar noudat ek mooi dink, het dit tog van hier af gelyk of daar 'n vrou in die motor vir hom gewag het!" 
 
   Sonder 'n verdere woord swaai Melissa om en hardloop na haar motor toe. Binne rekordtyd stuur sy haar motor by haar huis se hekke in. 
 
   "Dankie, Here, dankie ... dankie," prewel sy toe sy Andrew se swierige, wit motor langs haar huis sien staan. 
 
   Haar motor wieg nog van die spoed waarmee sy dit tot stilstand gebring het, toe is sy al uit en hardloop sy na die motor toe. Daar is egter geen insittendes nie, en verwilderd swaai sy om en kyk om haar rondo Op daardie oomblik kom Alex se klaende huilgeluidjies van die huis se kant af, en Melissa hardloop die trappies twee-twee op. 
 
   Verstom sien sy dat die voordeur wawyd oop staan. Sy sluit tog die deur soggens sedert Bettie weg is! tref die gedagte haar toe sy na die sitkamer toe hardloop van waar Alex se stemmetjie kom. In die deur steek sy uitasem vas, haar wydgesperde oë vasgenael op Andrew wat selfvoldaan op die bank sit met Alex wat langs hom op die bank lê en knieserig kriewel. 'n Hele entjie van die baba af sit Sandra Nielsen kruisbeen met 'n vies uitdrukking op haar gesig na die huilende seuntjie en kyk. 
 
   "Hallo, my liewe Melissa! Gedink jy kan dit vir ewig vir my wegsteek dat ek 'n seun het?" vra hy vermakerig, en klop onsag teen die baba se skoppende beentjies. 
 
   "Stop! Jy maak hom seer! Hoe het jy in elk geval in my huis ingekom, en hoe weet jy waar ek woon, en ... en hoe weet jy van Alex?" rammel sy die vrae af en storm vorentoe om Alex op te tel, maar Andrew hou sy hand in die lug om haar te keer. 
 
   "Los die kind! Hy bly net hier!" beveel hy, en toe sy sowat 'n meter van hulle af vassteek, lag hy tevrede. "Hoe het ek in jou huis ingekom, vra jy? Mens, jy beter vir jou 'n ander slot laat insit, want enige aap kan daardie verouderde ding oopmaak as hy net 'n bietjie verstand het! En wat jou ander vrae betref: wel, ek was baie verbaas toe 'n ou kennis my onlangs terloops meegedeel het dat jy by jou ouers op Edenburg kuier, en dat jy 'n baba by jou het! Ek het toe twee en twee bymekaargesit, en raai, die sommetjie was nogal nie te moeilik nie! Vra maar vir Sandra hier! 
 
   "Ek het twee manne gehuur om jou bewegings dop te hou, en hulle het my gou laat weet toe jy planne maak om te verhuis! Om jou dus te volg, was kinderspeletjies!" vertel hy, en sy kan sien hy geniet haar ontsteltenis. 
 
   "Die motor wat vir Bettie en ... en my kind gevolg het! Dit ….dit was jou gehuurde gomtorre!" kry sy dit hees uit, en ignoreer doelbewus die Nielsen-meisie. 
 
   "So, dan het julle darem 'n tikkie onraad gemerk?" grinnik hy. 
 
   Melissa word nie mislei deur die vriendelike uitdrukking op sy gesig nie. Daarvoor het sy darem in die verlede 'n te duur les geleer. Sy weet dat hy nou op sy gevaarlikste is, en dat sy in haar pasoppens moet wees. Meteens lig sy haar kop moedig omhoog en probeer hom vermakerig aankyk. 
 
   "Wel, ek is jammer vir jou, want sien, jy het nie jou huiswerk goed genoeg gedoen nie! Jy het al die moeite verniet gedoen en al die pad verniet hierheen gekom. Jy sien, Andrew, klein Alex is nie jou kind nie!" 
 
   Net 'n breukdeel van 'n sekonde lyk dit asof Collins van stryk gebring is, maar dan vernou sy oë en sit hy weer agteroor terwyl hy rustig glimlag. 
 
   "Nee, Melissatjie, so maklik gaan jy my nie om die bos lei nie! Ek weet nou wel nie die presiese dag en datum van hierdie kind se geboorte nie, maar ek ken jou goed genoeg om te weet dat jy nie sommerso direk na ons egskeiding saam met 'n ander man in die bed sou gespring het nie!" 
 
   "Wel, ek het! Ek …ek was desperaat om 'n eie baba te hê nadat jy gesorg het dat ek twee babas verloor!" hou sy vasbeslote aan om hom te probeer oortuig. Sy byt op haar tande toe sy Sandra Nielsen se giggellag hoor. 
 
   "Goed, is jy bereid dat ons bloedtoetse laat doen?" vra hy spottend. 
 
   Melissa weet sy is nou in 'n hoek vasgekeer, want al stem sy in, weet sy dat hy haar en Alex nie een oomblik van nou af onder sy oë sal laat uitgaan ingeval sy probeer ontvlug nie. Stem sy nie in nie, sal hy in elk geval weet sy jok. 
 
   "H'm, ek het gedink jy sal nou met 'n mond vol tande staan! Waarom probeer jy vir my lieg?" vra hy nou koud. 
 
   "Wat wil jy van my hê, Andrew?" fluister sy skor van vrees, want sy weet eintlik wat sy antwoord gaan wees. 
 
   "My kind, natuurlik! Ek kan hom baie meer bied as wat jy ooit kan droom om hom te bied, en boonop sal hy eendag my erfgenaam wees! Teken die kind af, Melissa, en ek sal jou een van die rykste vroue in Suid-Afrika maak - gee Alex vir my! Op voorwaarde natuurlik dat jy nooit weer in sy lewe sal verskyn nie!" 
 
   Melissa snak na haar asem en kyk ongelowig geskok na die man voor haar. Al ken sy hom, kan sy nie glo wat sy hoor nie. 
 
   "Jy wil hê ek moet my kind soos 'n meubelstuk aan jou verkoop en dan van hom vergeet? Is jy dan nou heeltemal gek, Andrew? Alex is my kind, en geen geld ter wêreld sal my van hom laat afstand doen nie. En jy … julle ... beter nou loop, want dit was lankal sy badtyd en hy is honger," beveel sy beslis. 
 
   Andrew bars kliphard uit van die lag, maar sy oë lag nie saam nie. Hy skud sy kop en kyk na haar asof sy 'n onnosel klein insek by sy voete op die grond is. 
 
   "Ek bly net hier totdat jy tot jou sinne kom en doen wat ek van jou vra!" kom dit dan kil van hom, en nou spring hy orent en troon dreigend bo haar uit. 
 
   "Ek weier! Hoor jy my, ek weier! Alex is my kind en my kind sal hy bly! Jy is nie die naam pa werd nie, en ons wil jou nie in ons lewens hê nie," sis sy nou woedend, en sy weet dit is die magtelose vrees wat haar die roekelose moed gee om so met hom te praat. 
 
   "Gaan bad die kind, en gee hom sy kos. En moenie eens daaraan dink om iets te probeer aanvang nie, want ek sal jou dophou," beveel hy bars toe Alex al harder begin huil. 
 
   Melissa storm vorentoe en tel Alex teer en beskermend in haar arms op, maak allerhande troosgeluidjies en stap met hom kamer toe sonder om te kyk of Andrew agterna kom. Dog, terwyl sy met die baba besig is, is sy deurentyd bewus van sy dreigende figuur in die nabyheid. 
 
   Alex is so vaak dat hy skaars sy bottle leeg gedrink het, toe sy ogies moeg toeval, maar Melissa hou hom steeds in haar arms vas, bang om hom neer te Iê en weer alleen met Andrew en Sandra te wees. Sy hoor hoe Andrew na Sandra roep, en net voor die kamerdeur staan hulle fluisterend met mekaar en gesels. Dit duur 'n geruime tyd voordat Andrew weer alleen na binne kom. 
 
   "Lê die kind neer, en kom hierheen!" beveel hy, en sy weet dit sal nie help om hom teë te gaan nie, want dan is hy dalk kapabel en gryp Alex en dan is die outjie weer wakker. Sy doen dus wat hy sê en stap agter hom aan sitkamer toe waar Sandra reeds wag. Op haar gesig is 'n koue uitdrukking. 
 
    
 
   Hoofstuk 13 
 
   Andrew stoot Melissa vorentoe totdat sy noodgedwonge op die bank moet gaan sit. Dan kom Andrew langs haar sit en toe sien sy die lang serp wat hy uit sy sak pluk, en eers toe dit te laat is, besef sy dat hy besig is om haar mond toe te bind. Desperaat probeer sy keer, maar Sandra ruk met verbasende krag Melissa se hande uit Andrew se pad uit sodat hy ongehinder haar mond kan toebind. 
 
   "Gee daardie toue, Sandra," beveel Andrew en wys na 'n rol tou wat in die hoek op die vloer Iê. Melissa ken nie die tou nie, en weet sommer dat hulle dit met voorbedagte rade hier ingebring het. 'n Koue vrees trek deur haar liggaam toe hulle eers haar hande agter haar rug vasbind en daarna haar voete, en dan bind hulle die punt van die tou aan die swaar rusbank se poot vas. 
 
   "Bel, Sandra," klap nog 'n bevel oor Andrew se lippe, en Melissa sien hoe die meisie met swaaiende heupe na die telefoon toe stap en die knoppies van 'n telefoonnommer druk. 
 
   "Goeienaand, Dokter. Dit is Melissa Marais wat praat. Jammer om u nou te pla, maar ek wil net se dat ek onmoontlik met my werk by u sal kan voortgaan. Ek sukkel om iemand te kry om na Alex te kyk," hoor Melissa die meisie in 'n sagte, heserige stem sê. 
 
   Sy sien hoe Sandra 'n rukkie luister wat dokter Pienaar aan die ander kant se, en dan begin sy weer praat. 
 
   "Dit is juis die punt, Dokter. Ek voel al heeldag nie lekker nie, en nou wil my stem glad wegraak - seker 'n verkoue. In elk geval, die vrou wat my kind opgepas het, is nie meer bereid om dit te doen nie. En die meisie wat by my werk, Bettie, sal nie gou terugkom nie, want sy is met vakansie. Ek is jammer, Dokter, maar ek hoop u verstaan dat my kindjie nou vir my van groter belang is as die werk by u." 
 
   Melissa verstom haar aan die meisie se toneelspel. Sy ken tot Bettie se naam ook! Haar stem word al heser soos sy praat, en Melissa weet dat sy verniet hoop dat haar baas sal wonder hoekom haar stem nie klink soos hy dit ken nie. Maar waarom doen sy dit? Wat is haar en Andrew se plan met haar, Melissa, en Alex? 
 
   "Baie dankie, Dokter, ek het sommer geweet u sal verstaan. En nee dankie, u hoef nie moeite te doen nie, ek het nog medikasie om te gebruik. Ek vertrek môre om 'n ruk lank by my ouers te gaan kuier totdat Bettie weer terug is. Tot siens," hoor sy Sandra sê en dan klik die telefoongehoorstuk soos sy dit op die mikkie terugplaas. 
 
   "Hoe lyk dit, glo hy jou?" vra Andrew. 
 
   "Natuurlik! Die arme man wou weet of hy my nie iets vir die verkoue kan gee nie. Hy het alles vir soetkoek opgeëet.
 
    Wat nou?" sêvra Sandra selfvoldaan. 
 
   "Nou vat ons die kleintjie, sy klere en kos, en ons maak dat ons wegkom," sê Andrew en kom orent. 
 
   Melissa skud woes haar kop, pleit met haar oë wat nou met trane gevul is, probeer geluide maak, maar Andrew kyk net kil na haar. 
 
   "Hou op spartel, Melissa. Jy het jou kans gehad om die kind af te teken, maar jy wou nie. Nou moet jy maar op die harde manier leer. Wees dankbaar ek spaar jou lewe, want dit beteken dat ek nou met die kind landuit sal moet vlug, want wanneer iemand jou eendag hier kry – bygesê as hulle jou betyds kry - sal jy my mos verklap. Gelukkig het ek nou 'n voorsprong en sal ons reeds baie ver weg wees wanneer jy eendag miskien hier ontdek word. En geld het nog altyd baie dinge vir my maklik gemaak, so ek sal nie omgee om in 'n ander land te gaan bly nie, maar Alex is myne! Kom, Sandra, laat ons roer," se Andrew, en sonder om weer na Melissa te kyk, stap hy en die meisie na die kamer toe. 
 
   Melissa weet nie of sy al ooit so magteloos en bang was nie. Nie eens gedurende haar huwelik met Andrew het sy die emosies ervaar wat sy nou ervaar nie. Sy voel hoe haar liggaam ruk van vrees, maar sy weet sy is magteloos. Snikke ruk geluidloos deur haar toe sy sien hoe die twee met Alex en al sy babagoed by die deur uitstap en sy hoor hoe hulle die voordeur sluit nadat hulle al die ligte in die huis afgeskakel het. 
 
   Lank nadat sy Andrew se kragtige motor voor die deur hoor wegry het, voel Melissa se liggaam steeds lam van die vreeslike angs wat hom van haar meester gemaak het. Slegs die straatligte wat flou deur die gordyne skyn, weerhou haar daarvan om toe te gee aan die duiseligheid wat haar van haar sinne wil beroof. 
 
   Hoe lank gaan sy hier sit voordat iemand onraad merk? 
 
   Bettie en Jona kom eers oor 'n week terug, en wat Dokter betref, hy sal nie na haar soek nie, want hy glo mos sy gaan by haar ouers kuier! 
 
   Opnuut beur Melissa aan die toue, maar sy weet dit is hopeloos, want die toue sny net al dieper in haar gewrigte vas. Haar oë is droog, want sy kan nie meer huil nie, en stil buig sy haar hoof. 
 
   Here, ek gee nie vir myself om nie, maar asseblief, Here, moenie dat hulle my klein Alex seermaak nie! En as dit U wil is, Here, laat iemand my betyds hier ontdek sodat ons my kindjie kan vind voordat hulle vir goed met hom uit my lewe verdwyn! bid sy woordeloos en sitlê dan met haar oë starend die skemerdonker vertrek in. 
 
   Stef, o Stef, as ek jou maar in hierdie ure van nood by my kon gehad het! Ek het jou so lief, en juis daarom moes ek jou verlaat sodat jou naam in ere herstel kon word. Jy moes met jou lewe op Onderplaas voortgaan soos voor ek daar was. En jy het met jou lewe voortgegaan en met Sybil getrou. Ek kan maar net hoop julle is gelukkig, maar tog, ek mis jou so vreeslik, Stef, en my klein Alex ... wat gaan ek sonder hom doen? gesels sy in haar gedagtes in die skemerdonker vertrek. 
 
    
 
   Bettie en Jona kuier heerlik by haar familie op Rertzogville. Bettie se ouers is tevrede met die skoonseun wat hulle ryker gaan word, en het die twee jongmense dus hulle seën op hulle voorgenome huwelik gegee. 
 
   Twee dae voordat hulle moet teruggaan Boshof toe, vra Bettie vir Jona om haar Onderplaas toe te neem, want sy wil darem graag al die bekendes op die plaas ook gaan groet, en ook vir mevrou Mart en Koba en meneer Stef en sy nuwe vrou, Sybil. Die verliefde Jona het geen besware nie, en dit is kort na halfelf die Saterdagoggend toe hulle op Onderplaas se werf stilhou. 
 
   Alles lyk op die oog af doodstil, en Boel is die eerste om hulle te kom verwelkom. Kort daarna gaan die voordeur oop, en Koba en Mart stap op die stoep uit met Stef kort op hulle hakke. Dit is Mart wat eerste besef wie hulle kuiergas is en sy tree vorentoe. 
 
   "Bettie? Dit is sowaar jy! Genade, kind, waar kom jy vandaan? Werk jy dan nie meer by juffrou Melissa nie?" vra Mart en loer skuinsweg effens skuldig na Stef. 
 
   Bettie groet almal en stel Jona aan hulle voor. 
 
   "Ja, mevrou Mart, ek werk nag by juffrou Melissa, maar sy het my vakansie gegee sodat ek en Jona kan kom ouers vra," sê Bettie guitig. 
 
   Die twee vroue wens haar geluk, maar niemand sien hoe gespanne Stef daar uitsien nie. Hulle nooi Bettie en Jona om op die stoep by hulle te kom sit, want daar is so pas tee gemaak wat netnou bedien gaan word. Eers toe almal sit en die tee geskink is, kyk Bettie skamerig na Stef wat die hele tyd nog niks gesê het nie. 
 
   "En waar is meneer Stef se nuwe vroutjie dan?" Stef se kop ruk om na haar toe, en hy frons verward. 
 
   "My nuwe vrou? Van wie praat jy, Bettie?" wil hy summier weet. 
 
   "Van mevrou Sybil natuurlik!" sê Bettie nou verleë omdat Stef so vreemd reageer. 
 
   "Sybil ... ! Genugtig, Bettie, waar kom jy daaraan dat Sybil my vrou geword het?" 
 
   "Juffrou Melissa het vir my gesê ... " kom dit nou half onseker van Bettie. 
 
   "Melissa! En waar kom sy daaraan? Genugtig, Bettie, Sybil is met Pieter getroud, nie met my nie!" kom dit ontsteld van Stef, want skielik besef hy dat daar iewers 'n groot misverstand ingesluip het. 
 
   "Wel, ek ... ek weet nie, Meneer. Ek weet sy het so nou en dan 'n brief van mevrou Mona gekry, en dit was kort na so 'n brief dat Juffrou so terloops gemeld het dat ... dat sy moet gaan werk om ... om haar gedagtes weg te lei van die idee dat ... dat meneer Stef nou met juffrou Sybil getroud is. Dit ... dit is maar al wat ek weet," eindig Bettie verontskuldigend. 
 
   Stef spring op. Dan het Melissa geglo dat hy met Sybil getroud is, en daarom het sy vir haar pa gesê hy, Stef, moet teruggaan na sy vrou toe en dat sy hom nie wil sien nie! Maar hoe op aarde kon so 'n misverstand ontstaan het? Mona weet tog baie goed dat Sybil met Pieter getroud is! Hoop vlam opnuut in sy verlangende hart op. 
 
   "Bettie, waar is juffrou Melissa nou?" vra hy dringend.
 
    "Ek ... ek weet nie of ek mag sê nie, Meneer, want ek weet sy het haar ouers laat belowe om vir niemand te sê waarheen sy gaan nie," antwoord Bettie huiwerig, want sy besef maar te deeglik dat hier iewers 'n groot skroef los is. 
 
   "Asseblief, Bettie, jy moet vir my sê! Dit is uiters noodsaaklik dat ek met Melissa moet gaan praat. Bettie, ek het haar lief; lief soos jy vir Jona het, en ek wil dit vir haar sê, verstaan jy? Sy glo ek is getroud terwyl ek nie is nie! Asseblief, Bettie!" pleit hy dringend. 
 
   Bettie se romantiese hart versag, maar sy kyk nogtans na Jona vir goedkeuring. Toe hy stil knik, glimlag sy dankbaar en draai terug na Stef toe. 
 
   "Juffrou Melissa woon op Boshof in haar ouma se huis wat sy geërf het." 
 
   "Ken jy die telefoonnommer uit jou kop uit?" vra Stef verlig. 
 
   Bettie verstrek die nommer, en glimlag effens benoud toe Stef nie haastig genoeg by die voordeur kan inhardloop om te gaan bel nie. Dit duur egter nie lank nie, of hy is terug, teleurstelling duidelik op sy gesig te lees. 
 
   "Daar is nie antwoord nie, Bettie! Waarheen kan sy en Alex wees?” vra hy skor. 
 
   "Miskien werk Juffrou vanoggend, en is Alex by die dagsorgsentrum." 
 
   "Werk? Jy het niks daarvan gesê dat Melissa werk nie!" roep hy uit. 
 
   "Bedaar, Stef! Jy het Bettie nie juis kans gegee om jou enigiets te vertel nie, want jy het haar gedurig met vrae gebombardeer!" berispe Mart kalm. 
 
   "Praat tog, Bettie," sê Stef sonder om hom aan Mart se vermaning te steur. 
 
   "Sy werk deeltyds by dokter Pienaar as ontvangsdame," sê Bettie, en verstrek dan die spreekkamer se nommer waarop hy weer net so vinnig die huis in verdwyn. 
 
   Toe Stef egter ook by dokter Pienaar se ontvangsdame 'n bloutjie loop, stap hy nie weer stoep toe nie. Volgens die meisie werk Melissa nie meer daar nie. Sy het glo sommer telefonies die dokter laat weet sy kom nie terug werk toe nie, want sy het niemand om na haar kind te kyk nie. Dit klink eenvoudig net nie vir hom soos Melissa se optrede nie. Maar die meisie het darem gesê Melissa het genoem dat sy tydelik na haar ouers toe gaan totdat Bettie weer terug is, en daarom soek Stef haastig hulle telefoonnommer op voordat hy met 'n vinger wat van ongeduld bewe, die betrokke nommer skakel. 
 
   Dit is Louis wat die oproep beantwoord, en hy is verbaas om Stef se stem te hoor. Hy het nie gedink dat hy weer van Stef sal hoor nie. 
 
   "Dokter Marais, ek weet Melissa het laas geweier om met my te praat, maar ek verseker u dat alles 'n misverstand is. Kan ek asseblief met haar praat?” vra Stef nadat hy haastig gegroet het. 
 
   "Stef, as dit 'n skelm manier is om Melissa se adres uit my te kry, dan kan ek jou die versekering gee dat dit nie gaan werk nie," antwoord Louis 'n bietjie omgekrap omdat die kêrel op die manier probeer om inligting uit hom te kry. 
 
   "Nee ... nee, Dokter, u verstaan my verkeerd! Ek weet reeds Melissa woon op Boshof in haar ouma se huis, maar ek weet ook dat sy en Alex tans by julle kuier totdat Bettie terug is van haar vakansie af!" verseker Stef Louis toe hy die ergerlikheid in sy stem hoor. 
 
   "Wel, ou seun, ek weet nie waar jy aan jou inligting kom nie, maar slegs die deel waar sy nou woon, is korrek. Melissa kuier baie definitief nie by ons nie! Waar kom jy daaraan?" 
 
   "Dan is daar iewers iets verkeerd, Dokter!" sê Stef ontsteld en vertel dan vir Louis wat hy alles weet. 
 
   Louis voel hoe kommer sy hart benoud in sy keel laat klop. 
 
   Die man is reg: daar is iewers 'n yslike skroef los! 
 
   "Stef, ek weet wie die dagsorgvrou is wat na Alex sou kyk terwyl Bettie weg is. Melissa het dit eendag terloops oor die telefoon genoem. Ek gaan haar nou bel en vra of sy enigiets weet. Ek bel jou dadelik terug!" sê Louis en lui dadelik af omdat hy haastig is om te bel. 
 
   Verslae stap Stef stoep toe waar die groepie steeds sit en wag. 
 
   "En toe, my kind? Het jy met Melissa gepraat?" vra Mart, maar dan frons sy vraend toe sy Stef se bekommerde gesig sien.  "Wat is verkeerd, Stef?" 
 
   Met 'n angsbelaaide stem vertel hy kortliks vir hulle wat hy tot dusver uitgevind het. Hy merk dadelik die skok en ongeloof op Bettie se gesig. Dit is ook sy wat eerste praat toe hy klaar vertel het. 
 
   "Meneer Stef, daar was g'n sprake dat die dame nie na Alex wou kyk nie! lnteendeel, sy was maar te bly om nog 'n outjie in haar groepie te kry, want dit het vir haar 'n ekstra inkomste beteken. Ek dink haar van is Koertze. En juffrou Melissa sal nooit haar werk by dokter Pienaar sommer net so gelos het sonder om eers kennis te gee nie, selfs al sou dit beteken dat sy Alex bedags saam met haar werk toe moes vat!" 
 
   Jona sien hoe ontsteld Bettie is, en hy slaan sy arm vertroostend om haar skouers. Hy weet mos hoe lief sy vir juffrou Melissa en haar seuntjie geword het. Op daardie oomblik lui die telefoon en Stef gly amper in sy haas om dit te gaan beantwoord. 
 
   "Stef, nou weet ek daar is groot fout! Sommer baie groot fout!" begroet Louis se angstige stem hom. "Mevrou Koertze vertel my dat 'n man gisteraand vir Alex by haar kom haal het kort voordat Melissa daar aangekom het om hom te kom haa!. Sy moes glo laat werk en in daardie tydjie het die man vir Alex kom haal!" 
 
   "Maar hoe ... Sy kan mos nie die kind sommerso vir enigeen gee nie!" bars Stef ontstoke los. 
 
   "Haar verskoning is dat die man sy identiteitsdokument aan haar getoon het en ook 'n huweliksertifikaat om te bewys dat hy en Melissa getroud was. Hy het gesê hy kuier by Melissa en hulle seuntjie en dat sy hom gevra het om Alex te kom haal omdat sy laat moet werk! Dit beteken net een ding, Stef!" 
 
   "Andrew Collins!" neem hy die naam uit Louis se mond, en Stef voel hoe die bloed sy gesig verlaat en al sy hare penorent op sy kop staan. 
 
   "Ja ... ja, Andrew Collins. Die man wat my kind reeds deur hel laat gaan het, het weereens sy verskyning in haar lewe gemaak, en mag die liewe Vader haar behoed! Ek het ook gebel en self met dokter Pienaar gepraat. Hy sê gisteraand toe Melissa hom gebel het om te se sy kom nie terug werk toe nie, het sy hees geklink soos iemand wat verkoue het. Maar hy sê sy het gedurende die dag by die werk niks makeer nie. Wat vertel dit vir jou, ou seun?" 
 
   "Dat dit nie Melissa was wat gebel het nie, of dat sy gedwing was om te bel ... Dat sy dalk ... dalk hees was van ... van baie huil! Dokter, ek gaan nou dadelik Boshof se polisie bel en hulle vra om ' n draai by Melissa se huis te gaan maak. Ek sal u telefoonnommer vir hulle gee en vra dat hulle u bel as hulle iets uitvind." 
 
   "En ... en jy dan, Stef?" 
 
   "Ek klim nou dadelik in my motor en ry Boshof toe! Ek neem my selfoon saam indien u dalk vir my inligting het! 
 
   Hier is die nommer," sê Stef haastig en verstrek die nommer aan dokter Marais. 
 
   Toe Stef van die telefoon af wegdraai, staan sy ma, Koba, Bettie en Jona almal agter hom met wydgerekte oë waarin kommer en angs duidelik weerspieël lê. Kortliks vertel hy vir hulle wat hy pas uitgevind het en wat sy plan is. Dan soek hy haastig Boshof se polisiekantoor se nommer op, skakel hulle en verduidelik die situasie. Hulle is heeltemal inskiklik en belowe om 'n draai by Melissa se huis te gaan maak. 
 
   En terwyl die verslae groepie bespiegel oor al die inligting tot hulle beskikking, gryp Stef haastig 'n paar goedjies wat hy in 'n oornagtas gooi en vertrek dan met malende wiele van Onderplaas af Boshof toe. 
 
   Op Edenburg het Louis moeite om die bewerasie in hom tot bedaring te bring, voordat hy dit waag om na sy vrou toe te stap om vir haar te gaan vertel wat gebeur het. 
 
    
 
   Waar Melissa steeds magteloos vasgebind sit, rol die trane van hulpelose frustrasie oor haar wange toe sy maar net kan luister hoe haar telefoon aanhoudend lui. Wat moet haar ouers nou dink as sy nie die oproep beantwoord nie? Sal hulle dalk op die een of ander manier onraad merk? wonder sy hoopvol. Maar wie se dit is hulle wat bel? Dalk ... dalk is dit Bettie wat net wil sê hoe lekker sy kuier. En die sal dalk net dink dat Melissa besig is om te bad en dus nie die oproep kan beantwoord nie. Miskien bel sy later weer! 
 
   Lank nadat die telefoon ophou lui het, spits Melissa haar ore toe dit klink asof daar 'n voertuig met haar oprit aangery kom. Hoop en blydskap vlam in haar op toe sy enkele oomblikke later deure hoor klap en dan voetstappe wat na die voordeur toe kom. Dog toe daar net herhaaldelik aan die voordeur geklop word, sak die vrees en teleurstelling weer verlammend oor haar toe, want die mense gaan nou enige oomblik loop omdat niemand die deur oopmaak nie. 
 
   Sy probeer harde keelgeluide maak, maar die hees roggelgeluidjies wat sy uitkry, is hopeloos te sag om buite die deur te kan hoor. Sy het al te veel gehuil, vandaar die skor geluidjies, besef sy moedeloos. 
 
   Sy hoor hoe die voetstappe rondom die huis opklink; hoor hoe twee mans met mekaar praat en oomblikke later sak haar laaste bietjie hoop tot in haar skoene toe sy die voertuig hoor vertrek en alles random die huis weer onheilspellend stil word. 
 
   Vir die soveelste keer hef sy haar oë na Bo en smeek om hulp. 
 
   Na 'n hele rukkie laat sak sy haar kop, en in haar gedagtes draai net een naam oor en oor: Stef… Stef … Stef ... Hoe nodig het sy hom nie! En haar dierbare klein Alex! 
 
    
 
   Stef ry amper van die pad af van skrik toe sy selfoon skielik hier voor teen die paneelbord lui. Hy was so ingedagte en bekommerd dat hy op niks anders ingestel was nie, en die skielike geluid het sy hande onwillekeurig laat ruk. Teen die gevaarlike spoed wat hy ry, kan daardie effense rukbeweging fataal wees, besef hy toe hy die selfoon se knoppie druk, en van die pad af trek. 
 
   "Stef, dit is ek," herken hy Louis se stem. "Die polisie het my pas gebel. Hulle se Melissa se huis is toegesluit, al die gordyne is toegetrek en niemand maak oop wanneer hulle klop nie. Maar haar motor staan glo langs die huis! Hulle het reg rondom die huis gestap en kan niks verdag sien nie. Hulle wil weet wat hulle moet doen. Ek het Collins se besonderhede aan hulle verskaf, die situasie verduidelik en gevra dat hulle hom asseblief moet soek. Ek glo dat as hulle hom kry, hulle ook vir Melissa en Alex sal kry." 
 
   "Dankie dat Dokter my laat weet het. En ek dink u het reg opgetree deur hulle te vra om na Collins te soek. Hoe gouer, hoe beter, want wie weet met watse slenterslag het hy Melissa en Alex nie daar weggeneem nie! Ek gaan steeds Boshof toe, want ek wil met mevrou Koertze gaan praat en ook met dokter Pienaar, al weet ek dat die polisie dieselfde sal doen. Ek kan nie net stilsit en niks doen nie, Dokter." 
 
   "Laat weet my as jy iets uitgerig kry, ou seun. En my naam is Louis - noem my gerus so, of oom Louis as jy wil," kom Louis se stem moeg oor die telefoon. 
 
   "Goed, oom Louis. Ek groet eers sodat ek weer kan ry. Sterkte." 
 
    
 
   "Sandra, ek hoop jy besef ons vat 'n geweldige groot kans om nou eers weer terug te gaan Kaapstad toe om jou juwele te gaan haal! Ons moes nou al lankal op pad grens toe gewees het!" brom Andrew waar hy sy groot motor teen 'n geweldige spoed laat voortsnel. 
 
   "Ag, hou tog op met kerm, Andrew! Melissa is deeglik vasgemaak en ons het haar lank genoeg dopgehou om te weet dat sy nog nie vriende gemaak het op Boshof nie. Wie sal haar nou gaan soek? En al gaan soek hulle haar, sy kan tog nie die deur oopmaak of selfs roep nie. Ek het ingestem om saam met jou oor die grens te gaan, maar ek gaan nie sonder my juwele nie; daar is onvervangbare stukke tussen hulle," hou Sandra koppig vol. 
 
   "Wat is 'n ou stuk juweliersware nou tog! Ek kan vir jou alles koop wat jou hart begeer en dan hoef ons nie hierdie groot kans te waag nie. Komaan, Sandra, jy weet jy hoef net te vra en ek koop vir jou al die juweliersware wat jy wil hê!" pleit Andrew amper, want hy weet skielik hulle doen die verkeerde ding om terug te gaan Kaapstad toe in plaas daarvan om die hasepad te kies. 
 
   "Ja, solank ek jou kleintjie vir jou oppas, sal jy seker dit doen. Maar onthou, ek het jou gesê ek help jou net om weg te kom; ek gaan nie pal jou kinderwagter wees nie! ly weet ek kan nie skreeuende kleintjies verdra nie," sê Sandra vies. 
 
   "Nou maar as jy dan van plan is om terug te keer nadat jy my gehelp het, waarom kan jy nie jou goed hier los nie?" vra hy nou ontstoke. 
 
   "Net vir ingeval iets gebeur dat ek dalk nie kán terugkeer nie!" kom haar antwoord kort en bondig. "En hou nou op kerm, ons kan net sowel 'n vlug in Kaapstad kry; dit sal vinniger wees!" 
 
   "Jy vergeet jy het nie 'n paspoort nie!" brom Andrew en trap die petrolpedaal net nog dieper weg op dieselfde oomblik toe Alex luidkeels te kenne gee dat hy ongelukkig voel oor die nat doek wat sy boudjies brand. 
 
   Sandra kyk vies om na die baba toe, en draai dan terug om hom te los dat hy maar aanhou huil. Sy skakel die radio aan en stel die volume hard genoeg om Alex se klaende gehuil uit te doof, en ignoreer die swetsende aanmerkings wat Andrew teenoor haar kwytraak. Maar dan draai Andrew die radio sagter en lig sy voet van die petrolpedaal af. 
 
   "Jy gaan nou kyk wat fout is met my seun, of ek draai net hier om en jy kan maar van ou simpel juwele vergeet!" dreig hy. 
 
   "Sy doek is of nat of vuil, en ek haat die reuk van babadoeke wat bemors is. Hoekom doen jy dit nie self nie? Ek sal bestuur," besluit Sandra. 
 
   Nie Ius om verder te argumenteer nie, hou Andrew stil en klim agter by Alex in die motor, terwyl Sandra agter die stuurwiel inskuif. Hy frons vies toe sy met 'n gekerm van bande op die teerpad wegtrek en gee dan aandag aan Alex. In sy oë verskyn daar 'n harde uitdrukking toe hy na die huilende baba kyk. Liefde vir kinders was nog nooit een van sy pluspunte nie, en om hulle te versorg, val ook nie in sy kraal nie, maar hierdie een het hy nodig omdat dit bloed van sy bloed is en hy sy rykdom moet erf. Die mannetjie moet net nie dink hy sal sy, Andrew se, lewe kan regeer en omkrap nie! 
 
   Andrew is nog besig om lomp vir Alex 'n skoon doek aan te sit, toe hy voel hoe die groot motor oor die pad begin gly, en Sandra se angsbelaaide stem in sy ore weerklink. Toe hy opkyk, weet hy dat sy voorgevoel reg was: voor in die pad is 'n padblokkade met flikkerende polisieligte! 
 
   Sandra bring die motor met skurende bande feitlik teenaan twee polisiemotors, wat dwars in die pad geparkeer staan, tot stilstand. Haar hande is om die stuurwiel geklem, terwyl haar geskokte oë al die blou flikkerligte, uniformmanne en eenkant 'n polisiehelikopter waarneem. 
 
   Andrew besef hy is vasgekeer, en laat willoos toe dat hulle hom en Sandra boei en na 'n polisievoertuig begelei terwyl 'n vrou in uniform klein Alex vertroostend in haar arms optel en na die helikopter toe beweeg. Sandra, wat skielik woes begin terugrem, gil dat sy niks met die hele storie te doen wou gehad het nie, maar dit maak op geeneen van die polisiemanne indruk nie, en sy word genadeloos saam met Andrew toegesluit. 
 
    
 
   Stef hoef nie lank te soek voordat hy Melissa se huis kry nie. Hy ry tot langs haar motor en is stram toe hy uitklim. Hy gun hom skaars 'n oomblik om sy bene te rek, en stap toe haastig na Melissa se motor toe. Die deure is gesluit en die sleutel is uitgetrek, sien hy, maar dit kon Collins se werk gewees het om onnodige aandag te vermy, besef hy. Dan stap hy haastig die stoeptrappies op na die voordeur toe. 
 
   Nadat hy herhaaldelik geklop het sonder dat daar reaksie van binne kom, stap hy stadig om die huis en probeer by elke venster inloer, maar oral is die gordyne dig toegetrek. Hy klop ook aan elke venster, maar sonder enige sukses. Dan maar eerste na mevrou Koertze toe gaan, besluit hy nadat hy van die sitkamervenster af weggedraai het. 
 
   En dan hoor hy dit: 'n hees geluid wat soos die skor gemiaau van 'n klein katjie klink. Blitsvinnig swaai hy om terwyl sy oë die onmiddellike omgewing fynkam, maar toe hy niks gewaar nie, is hy seker daarvan dat hy hom net verbeel het. Maar toe hoor hy dit weer, en die keer is hy seker die geluid kom van binne die huis af. 
 
   "Kat of geen kat nie, maar ek moet in hierdie huis inkom! Al is dit net om myself te oortuig dat dit maar net 'n kat is wat hierbinne toegesluit is,” mompel hy met drif wat uit pure magteloosheid gebore is, en stap terug na die voordeur toe. Op pad soontoe tel hy die eerste swaar ding op wat hy sien: 'n koevoet. 
 
   Dit neem hom nie lank om die deur oop te dwing nie, en dan stap hy versigtig die skemer huis binne. Hy is gereed vir enige gebeurlikheid, maar wonder tog waarom die kat nie te voorskyn kom indien dit wel dit is wat hy gehoor het nie. 
 
   Teen die tyd dat hy in die sitkamer kom, is sy oë al aan die skemerdonker gewoond, en die toneel wat sy oë begroet, laat 'n rou kreet oor sy lippe bars. Hy storm vorentoe na die ineengedoke figuurtjie wat op die bank vasgemaak sit. 
 
   "Melissa! Liewe genade, wat het hy aan jou gedoen?" roep Stef skor uit terwyl hy 'n knipmes uit sy sak haal en blitsvinnig die toue lossny en die serp om haar kop verwyder. 
 
   Melissa se oë vul met trane van dankbaarheid en sy gryp Stef om sy nek en druk haar stram, rukkende liggaam styf teen syne vas toe hy haar orent help. 
 
   "Stef ... Stef ... Ek het gedink niemand gaan ooit daaraan dink om binne die huis te kom soek nie! Die ... die polisie het nie my keelgeluide gehoor nie, hoe is dit dan dat ... dat jy dit gehoor het?" vra sy met 'n krakerigheid in haar stem wat steeds rou, droog en seer voel van die geluide wat sy probeer maak het om aandag te trek. 
 
   "Ek het gedink ek hoor 'n klein katjie in die huis skree! Min het ek geweet dat dit jy is wat probeer aandag trek," antwoord hy sag en vryf vertroostend oor haar hare. 
 
   "Alex! Stef, ons moet vir Alex kry voordat Andrew en Sandra landuit met hom vlug!" roep Melissa dan dringend uit toe sy wankelend van Stef af wegtree. "Ek moet 'n bietjie water kry om te drink," vervolg sy en strompel met bewende bene kombuis toe waar sy dorstig 'n glas water drink. 
 
   "Jou pa het reeds die polisie opdrag gegee om na Andrew se motor te soek, Melissa. Vertel my gou alles wat jy weet sodat ek hulle en ook jou pa kan bel," versoek Stef saaklik. Hy brand om die bewende meisie te omhels, maar hy weet dat dit nie nou die regte tyd daarvoor is nie. Alex moet eers gevind word, indien hulle nog betyds is. 
 
   Dit wat Melissa hom vertel, werp nie veel lig op die saak nie, en daarom bel Stef heel eerste haar pa om te se dat sy dogter veilig is. 
 
   "Stef! Ou seun, daar is groot dankbaarheid in my hart. Ek is so bly jy bel! Die polisie het my 'n hele ruk gelede al gebel: hulle het Andrew en Sandra by 'n padblokkade vasgetrek! Ek weet nie wat fout is met jou selfoon nie, maar ek kon nie deurkom na jou toe om die goeie nuus oor te vertel nie. Alex was knieserig, maar veilig in die sorg van 'n polisievrou in 'n polisiehelikopter Worcester toe. Ek sal dadelik reël dat 'n goeie vriend van my wat op Worcester woon, vir Alex in sy ligte vliegtuig daar na julle toe bring. Ek weet mos Melissa sal nie rus voor sy hom weer in haar arms het nie!" borrel die nuus uit Louis se mond. 
 
   "Dit is wonderlik, oom Louis!" kry Stef dit hees van dankbaarheid uit. "Hoor jy, Melissatjie, die polisie het vir Alex gekry. Hy is veilig; jou nagmerrie is verby! Hier, praat met jou pa," vervolg Stef en oorhandig die selfoon aan Melissa wat dit met albei hande neem om die bewing onder bedwang te probeer hou. 
 
   Toe Melissa enkele oomblikke later die selfoon afskakel, tref die volle besef van wat gebeur het, haar eers werklik: dit is Stef hier by haar; dit is hy wat haar in haar nood kom help het soos sy so gebid het dat dit moet gebeur! Maar waar is Sybil? En wat dink sy daarvan dat haar man agter 'n ander vrou se probleme en nood aan rondjaag? Stadig draai sy om en kyk na Stef waar hy agter haar staan. 
 
   "Stef ... Waarom ... waarom het jy by my ouers na my gaan soek?" 
 
   "Jy moet my ma maar vergewe, Melissa, maar ek het alles wat sy weet, uit haar getrek. Ek weet hoe Alex verwek is, en ek weet waarom jy twee miskrame gehad het. En ek weet ook dat jy daaroor stilgebly het omdat jy nie wou hê dat almal daarvan moes weet nie, maar, Melissatjie, waarom het jy nie vir my daarvan vertel nie? Ek is seker jy moes kon aanvoel hoe ek oor jou voel, en dat dit tog nie aan my saak sou gemaak het nie! 
 
   "En dit was die rede waarom ek na jou gaan soek het. Ek wou weet waarom jy my nie genoeg vertrou het om met my daaroor te praat nie, en waarom jy direk na Alex se geboorte so van my af weggevlug het. Ek wil dit nou nog weet, outjie! Noudat ek feitlik alles weet, sien jy kans om ook dit vir my te vertel?" vra Stef sag, maar beweeg nie nader aan haar nie. 
 
   "Omdat ... die mense van Hertzogville oor ons twee geskinder het - hulle het geskimp dat ... dat Alex jou kind is en ... en dat jy nie eens met my wil trou nie! Ek ... ek het net geweet ek moes daar padgee sodat die stof kan gaan Iê en dat jy 'n nuwe toekoms kan begin en jou naam in ere herstel. En ... en nou het jy dit mos gedoen! Jy en Sybil is getroud; waarom dus agter my aanry?" vra Melissa en voel hoe haar onderlip ruk soos die emosies in haar woed. Die spanning van die afgelope ure en Stef se skielike nabyheid het meteens vir haar net te veel geword. 
 
   "My liefste Melissatjie, iewers het jy die kat aan die stert beet! Sybil is met Pieter getroud! Hy het hulle plaas gekoop. En jy moes jou nie aan skinderstories gesteur het nie, jy moes met my daaroor gepraat het. Ek het jou lief, en ek wil dan so graag hê jy moet my vrou word," antwoord Stef skor terwyl hy sy arms vir haar oophou. 
 
   "Stef ... ? Regtig? Jy ... jy het my lief en is nie met Sybil getroud nie? O, Stef, hoe het ek nie na jou verlang nie! Ek ... het jou net so lief," fluister sy net voordat sy lippe besitlik oor hare sluit toe hy haar stewig in sy sterk arms toevou. Vaagweg wonder Melissa hoe die misverstand oor die troue dan nou eintlik ontstaan het, maar Stef se innige liefkosings laat haar van alles vergeet terwyl sy haar onvoorwaardelik aan sy omhelsing oorgee. 
 
    
 
   Veel later sit hulle toegevou in mekaar se arms die ure en omwag. Toe die deurklokkie lui, spring albei gelyk op. Stef slaan sy arm om haar en saam stap hulle na die voordeur toe wat hy oopmaak. 
 
   "Alex! My klein liefling!" roep Melissa hees uit en steek haar arms na haar baba toe uit wat glimlaggend deur 'n mollige vroutjie na haar toe uitgehou word. Sy soen sy sagte gesiggie oraloor en druk hom dan liefdevol teen haar bors vas. 
 
   Sy en Stef bedank haar ouers se goeie vriende oor en oor omdat hulle ingestem het om Alex Boshof toe te bring, en wil dan weet of hulle nie daar wil oornag nie. Ongelukkig is die man ook 'n dokter en moet hy die volgende dag opereer, dus vertrek hulle weer dadelik met die wagtende taxi terug na die vliegveld toe. 
 
   Stef trek Melissa en Alex teer in die kring van sy arms en toe hy sy oë sluit en hardop 'n gebed van dankbaarheid prewel, styg haar bewondering vir die man wat sy so liefhet, nog 'n kerfie hoër. 

